**Jegyzőkönyv a Samsung SDl Magyarország Gyártó és Értékesítő Zártkörűen Működő Részvénytársaság 2131 Göd, Schenek István u. 1. alatti felső küszöbértékű veszélyes anyagokkal foglalkozó üzem biztonsági jelentésének soron kívüli felülvizsgálata, a telephely és annak bővítése céljából újonnan létesült veszélyes anyagokkal foglalkozó létesítmények veszélyes tevékenység végzésére vonatkozó katasztrófavédelmi engedély megadása tárgyában megtartott közmeghallgatásról**

Közmeghallgatás időpontja: 2023. január 31.

Közmeghallgatás helyszíne: Nyaralóházak Színházterme, 2132 Göd, Jósika u. 14.

**Szabó István:** Jó napot kívánok. Szabó István vagyok a Pest Vármegye Közgyűlésének elnöke. Önök most a Samsung soron kívüli biztonsági felülvizsgálatáról készítendő meghallgatást fogják élvezni, legalábbis remélem. Nagyon fontos, hogy ezeket az ügyeket elintézzük, és ennek az összejövetelnek az a címe, hogy közmeghallgatás. Szeretném, hogyha valóban meghallgatnánk egymást. Átadom a szót Jegyző úrnak.

**Dr. Szép Tibor:** Tisztelt hölgyeim és uraim. Nem először találkozunk, és a menetrend az eddigi közmeghallgatásokon ugyanaz volt, illetve ugyanaz lesz, mint eddig. Pontosan most akartam bemutatkozni. Köszönöm, hogy segített. Szép Tibor vagyok, Pest megye főjegyzője már 24 éve. Előttem szólt Szabó István elnök úr, Pest vármegye elnöke. Így hívják a megyét mostanában. Nem mi tehetünk róla, és nem is mi akartuk. Én köztisztviselő vagyok, kénytelen vagyok azt használni, azt a szót, ahogy megnevezik a megyét. Paplanos Péter úr és Frankovits György úr a Samsung részéről vesznek részt a közmeghallgatáson.

*(Milyen minőségben?)*

A Samsung részéről a Samsungot képviselik, mint említettem, azon túl pedig Korda Eszter és Horváth Richárd úr a Generisk részéről. Blahó Tamás a Fővárosi Katasztrófavédelmi Igazgatóság részéről vízügyekben. Andor Máté és Hanzélos Krisztián urak pedig a Pest Megyei Katasztrófavédelmi Igazgatóságtól.

Az eljárás menete a következő lesz. Első körben az eljárás bemutatása lesz a Katasztrófavédelmi Igazgatóságtól. Utána a jelentés ismertetése a Generisk részéről, ezt követően az írásban eddig feltett kérdések megválaszolása következik. Utána a közönség részéről feltett kérdések megválaszolása. Utána szünet és a szünet után egyéb kérdések minden egyéb, ami a Samsunggal kapcsolatban még önöket szorítja, vagy önök fel akarják tenni, és a Samsung természetesen válaszolni fog erre, és egy rövid prezentációt is fog tartani a szünet után. Tehát ez lenne a menetrend.

Azt szeretném kérni önöktől, ahogy eddig is, hogy legyünk egymáshoz emberségesek, próbáljuk megőrizni azt a közeget, amiben valóban párbeszéd folyik köztünk. Ne olyan kérdések merüljenek fel, amiben azt feltételezzük, hogy valamelyik fél nem mond igazat, és ez a jóhiszemű eljárás maradjon a konzultáció tárgya. Ezt nem mint levezető elnök, hanem mint ember kérem önöktől. Köszönöm szépen, hogy meghallgattak. És most következne az eljárás bemutatása, amit a kollégám fog a katasztrófavédelmi igazgatóság részéről bemutatni.

**Andor Máté:** Köszönöm szépen. Tisztelettel köszöntök mindenkit. Én Andor Máté tűzoltó alezredes vagyok, a Pest Vármegyei Katasztrófavédelmi Igazgatóság igazgatóhelyettese. Engedjék meg, hogy röviden bemutassam a sarokba a PPT-nél. Megkérném a média munkatársait, hogy legyenek szívesek annyiban arrébb húzódni, hogy az érintett lakosság láthassa a PPT-t. Köszönöm szépen.

A mai nap a Samsung SDI Zrt. biztonsági jelentésének soron kívüli felülvizsgálati eljárása során tartandó közmeghallgatáson veszünk részt. Alapvetően az iparbiztonsági hatóság hatáskörét a kivetített három jogszabály, illetve irányelv határozza meg. Az egyik az Európai Uniónak a 2012/18-as, úgynevezett Seveso 3 irányelve, illetve a hazai szabályozásból a katasztrófavédelemről szóló 2011. évi 128-as törvény, illetve a veszélyes anyagokkal kapcsolatos súlyos balesetek elleni védekezésről szóló, 219/2011-es kormányrendelet. Korábban már a most a biztonsági jelentésre érintett üzemrészekre katasztrófavédelmi engedély került kiadásra, viszont ez az építési engedélyt megelőző katasztrófavédelmi engedély volt. Jelenleg a veszélyes tevékenység végzéséhez kapcsolódó katasztrófavédelmi engedélyezési eljárásban veszünk részt. A katasztrófavédelmi engedély megszerzése nem mentesíti ettől függetlenül az üzemeltetőt egyéb előírt, más hatóságtól megszerzendő engedély megszerzése alól, tehát ő a termelést akkor kezdheti meg, hogyha az egyéb hatóságok által előírt engedélyeket is megszerzi.

Alapvetően, amit ki is raktunk a Pest Vármegyei Önkormányzat honlapjára, a biztonsági jelentés, illetve belső védelmi terv készült az eljárás lefolytatásához. Ezen kívül helyszíni vizsgálatot fogunk végezni. Csak az elkészült épületekre, épületrészekre szól ez az engedélyezés, azokra a részekre, ahol a biztonsági követelményeket teljesítették, és a jogszabályi követelményeknek megfelelnek. Határozatban ezek az épületrészek, épületek tételesen fel lesznek sorolva. Azt követően, hogyha a veszélyes tevékenység engedélyezésre kerülne, utána fog elkészülni, módosulni a már meglévő gödi külsővédelmi terv, a lakossági tájékoztató kiadvány és amennyiben szükséges, akkor a veszélyes övezet kijelölése.

A közmeghallgatásról jegyzőkönyv fog készülni, amit a Pest Vármegyei Közgyűlés meg fog küldeni a hatóság részére. A hatóság a jegyzőkönyvben foglaltakat a döntésének meghozatalakor a katasztrófavédelmi törvényben előírtak szerint mérlegeli. Ezt követően 2023. február 7-ig van kötelezettsége a katasztrófavédelemnek döntést hozni, kiadni a határozatot, és ezt közzétesszük a pest.katasztrofavedelem.hu oldalon a hiteles tájékoztatás érdekében, hogy az érintett nyilvánosság megismerhesse. Ezt követően a katasztrófavédelem a katasztrófavédelmi szervek valamennyi hatáskörébe tervezetten, rendszeresen és soron kívül is folyamatos felügyeletet gyakorol, ugyanúgy a gödi Samsung gyár, mint mindegyik a megyében található veszélyes üzem felett. Ezek a katasztrófavédelmi hatáskörök például a veszélyes áruszállítás, a veszélyes üzem biztonságos működése és tűzbiztonság is. Én köszönöm szépen, röviden ennyit szerettem volna mondani.

**Korda Eszter:** Tisztelettel köszöntöm én is önöket. Korda Eszter vagyok, a Generisk Kft. ügyvezetője. Nagyon röviden én is szeretnék egy áttekintést adni a biztonsági jelentésről.

A gyár második, úgynevezett komplex bővítésének, a már elkészült épületeinek a használatbavételét célozza a tárgyi katasztrófavédelmi engedélyezési eljárás, amely részeként a tárgyi közmeghallgatás is megszervezésre került. Ennek a bővítésnek a részeként megépült a gyár új főépülete, elkészült a gyár második közműépülete, illetve elkészült a gyár második elektrolit tárolója.

Nagyon fontos látni vagy érteni, hogy az épületeken túlmenően a hatóság a konkrét technológiát is vizsgálja, ami az épületbe betelepítésre kerül. Engedélyt kérni és kapni csak arra lehet, ami készen van és engedélyeztethető állapotban van. Többek között ez az oka annak, hogy nagyon sok lépésben történik a gyár bővítése és katasztrófavédelmi engedélyeztetése. Mi az, ami az építési engedélyhez képest elkészült, és mi az, ami még nem készült el. Jelen pillanatban még nem készült el, és nem tárgya az új alapanyagraktár. Részlegesen készült el a második elektrolit tároló, tehát az egyik tartályparknak helyt adó terem elkészült és abba a technológia betelepítésre került, amíg a másiknál maga az építmény készen áll, a technológia ugyanakkor még nem került betelepítésre. Nem készült el, és nem is készül izo-konténer tároló. Ezzel összefüggésben a tárgyi engedélyeztetési eljárás során lényegesen kisebb, veszélyes anyag mennyiségekre kér tényleges tevékenység végzési engedélyt az üzem, mint amire az építési engedély során engedélyt kért.

A katód aktív anyagoknak az összmennyisége ebben az ütemben 34%-a az építési engedélyezési fázisban kért mennyiségnek, és az elektrolit is körülbelül 80%-a annak, mint amit az építési engedélyezésnél kért az üzem. Elemzőként megállapítjuk, hogy az üzem azokat a védelmi rendszereket, amelyek a biztonságos üzemeltetéshez szükségesek, ki építette. Miről van szó? Beépített automata tűzjelző, tűzoltórendszerek, és ahol ennek jelentősége van, gázérzékelő rendszerek, szivárgásérzékelő rendszerek. Ezen rendszerek közül azok, amelyeknek a működtetéséhez hatósági engedély szükséges, ott az üzem ezeket a hatósági engedélyeket már megszerezte. Ez az a fázis, ameddig eljutottunk, és most folyik a tevékenység végzéséhez szükséges engedélynek a megszerzése, vagy ennek a kérelmezése az üzemeltető részéről. Az elvégzett elemzés során megállapítottuk, hogy a társaság által végezni tervezett tevékenységből származó kockázat, az kisebb, mint az engedélyeztetési feltétel. Tehát ezért mi, szakértőként javasoljuk a társaságnak az engedély megadását. Köszönöm szépen a figyelmet.

*(Költözz mellé. Mennyiért csinálják ezt.)*

**Dr. Szép Tibor:** Most következnének az eddig írásban beérkezett észrevételekre a válaszok. Négy írásban beadott válasz volt Németh Lajos úr, Kecskés Krisztina asszony levelei, a Gödért Egyesület észrevételei, részletes anyaga, valamint Töplerné Szaszkó Andrea levele, amik eddig beérkeztek. Erre a katasztrófavédelem és más válaszadók fognak választ adni, úgyhogy csoportosítottuk a problémákat. Természetesen a levélírók külön-külön részletes levelet is fognak kapni a felvetéseikre. Itt most szóban megválaszolják, és később pedig írásban is megválaszolásra kerül. Katasztrófavédelem kezd.

*(Csak az igazat.)*

**Andor Máté:** Alapvetően próbáltuk úgy csoportosítani a beérkezett kérdésekre a válaszokat, hogy mely az a témakör, amit érintett a kérdező. Egyfelől érintve volt maga a biztonsági jelentés készítése. A tárgyi eljárás során közzétett biztonsági jelentés a katasztrófavédelmi törvény szerinti veszélyes anyaggal kapcsolatos tevékenység végzéséhez szükséges engedélyt alapozza meg. A végezni tervezett tevékenység vizsgálata a nemzetközi jogi előírásoknak és a nemzetközi sztenderdeknek is megfelelő hazai jogszabályok szerint történik. A benyújtott biztonsági jelentés tartalmilag a jogszabályi feltételeknek megfelel. Az, hogy ki készíti, vagy ki készítheti a biztonsági jelentést erre is érkezett kérdés. Alapvetően az üzemeltető, aki szabadon megválasztja a szakértőt, akit felkér. Jogszabály részletes követelményeket tartalmaz a szakértőkkel szemben.

*(Szégyen.)*

A jogszabály részletes követelményeket tartalmaz a szakértőkkel szemben, azok teljesülését az iparbiztonsági hatóság minden katasztrófavédelmi engedélyezés során vizsgálja. Az eljárás részeként az eljárás részeként a hatóság minden esetben a helyszínen vizsgálja a biztonsági jelentésben foglaltakat.

*(Kérjük álljon fel, hogy lássuk ki számol be nekünk.)*

Bemutatkoztam az elején, de természetesen, hogyha szükség van rá, akkor felállok, és akkor hátul is tudnak látni.

Az eljárások és vizsgálatokról már korábban is volt szó, az, hogy a katasztrófavédelem iparbiztonsági felügyeleti jogkörébe eljárva folyamatosan ellenőrzi és a helyszínen vizsgálja ezen üzemeknek a biztonságos működését. A jogszabály alapvetően előírja, hogy milyen szankcionálási lehetőségei vannak az iparbiztonsági hatóságnak, és amennyiben ilyen szabálytalanságot észlelünk, minden esetben élünk is ezzel a szankcionálási jogkörrel.

Ami még kérdés volt, az a MOLARI-rendszerrel kapcsolatban. Az üzemeltető vállalta az egyes ütemmel kapcsolatban a MOLARI-rendszer kiépítését. Ezzel kapcsolatban az északi részen meg is valósultak ezeknek a végpontoknak a kiépítése, amelynek az ügyeletét a katasztrófavédelem látja el. Tehát ezek a mérőpontok folyamatosan be vannak kötve a katasztrófavédelem műveletirányításához, és ott valós időben tudják mérni az esetlegesen kikerülő gázokat, gőzöket, amennyiben lenne ilyen. Amennyiben történne bármi ilyen esemény, akkor a katasztrófavédelem azonnal tud erre intézkedni, de ezen felül Göd város külső védelmi tervében is le van írva a beavatkozó és résztvevő szerveknek a feladatai, illetve a jogszabályba is rögzítve van mindenkinek a feladata. A 2-es ütemmel kapcsolatban, mivel nem volt kötelező előírás az 1-es se a MOLARI, folyamatos egyeztetés van a Samsunggal az erre való hajlandóságról. Köszönöm szépen.

*(Két éve megígérték.)*

**Dr. Szép Tibor:** Mindjárt megtudjuk, mert a Samsung következik.

**Frankovits György:** Üdvözlöm önöket. Frankovits György vagyok, az EHS osztálynak a vezetője. Mi nem tudtuk így csoportosítani a kérdéseket, emiatt megpróbálom a kérdést először felolvasni, bemutatni, és utána a választ is összefoglalom.

Az egyik kérdés, ami a Samsunghoz érkezett, az a technológiai szennyvizünkkel kapcsolatos - tartalmaz-e ipari titoknak minősülő anyagokat. Ezzel kapcsolatban szeretném azt a tájékoztatást adni, hogy a szennyvízkezelés során a 219/2014-es kormányrendelet hatálya alá tartozó anyagokat nem használunk. A szennyvíztisztító telep minden szükséges engedéllyel, vízjogi engedéllyel rendelkezik, ezt negyedévente mi ellenőrizzük, illetve a hatóság is tart ellenőrzéseket. Eddig még határérték feletti szennyezést egyszer sem mértünk, jellemzően

*(Ezt a kérdést én tettem fel, és nem kérdésre válaszol.)*

Írásban is fogunk válaszolni akkor a kérdésre. Ezek írásbeli kérdések voltak. Itt röviden válaszoltam, de lesz egy olyan rész, hogy ha úgy érzi, hogy nem teljesen válaszoltunk, akkor szerintem továbbmennék, és a végén lesz róla pontosítási lehetőség.

Milyen anyagokat jelölnek a H400, H410 és H411-es jelölések. Ez a jogszabályban meghatározott figyelmeztető mondatok jelölései. Csak környezetvédelmi veszélyekre hívják fel a figyelmet.

(*De ez mit jelent? Magyarul.)*

A H400 az mérgező a vízi élővilágra. A H410-es az nagyon mérgező a vízi élővilágra, hosszan tartó károsodást okoz, és a H411 mérgező a vízi élővilágra, hosszan tartó károsodást okoz.

Akkor volt egy olyan kérdés, de hogyha megengedik, akkor most végig megyek, és ha úgy érzik, hogy nem teljeskörűen válaszoltunk, akkor ezt utána részletezni is fogjuk a későbbiekben.

Milyen garancia van arra, hogy itt veszélyes anyag, iparbiztonsági szempontból, veszélyes anyag a rendszerből nem kerül a környezetünkbe. Most először szeretném önöket megnyugtatni, hogy ilyen még a gyárunkban nem történt. A Samsung SDI világszínvonalú biztonsági berendezésekkel rendelkezik, és minden haváriára részletes intézkedési tervvel rendelkezünk.

Jött egy kérdés a környezetvédelmi feladatokkal kapcsolatosan, ezt is összefoglalnám, hogy a környezetvédelmi feladatokat a jogszabályokban meghatározott végzettséggel és tapasztalattal rendelkező szakértők látják el a gyárukban, és minden engedélyeztetés külső szakértő céggel végzünk.

Jött egy olyan kérdés is a Samsung felé, hogy az M2-es autópályán büdös, nehéz szag érezhető. Mi lehet ennek az oka?

*(Nem csak ott.)*

Tehát, hogy jött egy ilyen kérdés. Erre vonatkozóan azt tudom mondani önöknek, hogy társaságunk nem használ olyan anyagot, amellyel a kérdésben szereplő hatást kiválthatná. Illetve önöknek is megnyugtatásul, több mint több ezer fő dolgozik a cégünknél, akik ezt első körben tapasztalnák, és tőlük sem kaptunk még ilyen visszajelzést.

Jött egy olyan kérdés, hogy miért ugyanazokkal a cégekkel dolgozik a Samsung, mint a többi akkumulátorgyár, iparbiztonsági jelentésekkel kapcsolatosan. Ezzel kapcsolatban azt tudom önöknek mondani, hogy az iparági szereplők azért, az említett céggel dolgoznak, mert az akkumulátorgyártás olyan új és gyorsan fejlődő terület, amely speciális szaktudást igényel. A Samsunghoz mi ezeket vonatkoztattuk, és akkor írásban is megkapják a válaszokat. Köszönöm szépen.

**Dr. Szép Tibor:** Nos, hölgyeim és uraim, most következnének a kérdések. Azt szeretném kérni, hogy aki kérdez, fáradjon ki a mikrofonhoz, ott tegye fel a kérdését, és amennyiben szakértő az illető, tehát szakértői anyagot készített a jelentéssel kapcsolatban, és van írásbeli anyaga, azt ha bekívánja csatolni a jegyzőkönyvhöz, az anyagát a jegyzőkönyv mellé mellékletként be fogjuk csatolni, és ugyanúgy fel fogjuk tenni a honlapra, mint a közmeghallgatás jegyzőkönyvét. Tehát ha valaki szakértői anyagot hozott, és önként csatolni akarja a jegyzőkönyvhöz, akkor a jegyzőkönyvhöz csatolni fogjuk. Köszönöm szépen, akkor következzenek a kérdések. Tessék parancsolni.

**Hozzászóló:** Jó napot kívánok! Üdvözlöm a megjelent hatóságot és a Göd lakosait. Én nem először vagyok ebben a teremben. Legutóbb akkor voltam itt, amikor az önkormányzat kérésére próbáltuk kideríteni, hogy az az N-Metil-Pirolidon szennyezés, amit a Gödért Egyesület saját pénzén, illetve gyűjtött pénzen megméretett és megvizsgáltatott, hogy kerülhetett a gödi kutak vizébe, a gödi felszíni kutak vizébe. Nagyon sajnálom, hogy akkor a katasztrófavédelemtől senki nem volt jelen. Tudniillik az ő dolguk lenne az, hogy ezt kivizsgálják, ennek az okát megkeressék és megnyugtassák a lakosságot erről. Én elhiszem, hogy a Belügyminisztérium alá tartoznak és az ő parancsukra dolgoznak, de alapvetően a lakosság, mi fizetjük ezt a biztonságot, vagy szeretnénk kapni ezt a biztonságot. Néhány szakmai kérdést próbálnék feltenni, mert akkor, mint vegyészmérnök voltam itt jelen, és most is.

*(Nem bírták tovább? Ezt mi évek óta hallgatjuk. Kapcsolják vissza, bírják ki ezt az egy órát. Mi ebben élünk.)*

Nos, én szeretnék néhány szakmai kérdést föltenni, ha lehetséges, mert mégiscsak ez a legfontosabb, hogy garanciákat kapjunk arra, hogy igazából mi is zajlik ebben a gyárban. Először is a vízfelhasználással kapcsolatban szeretnék érdeklődni, nem találtam az anyagban erre vonatkozó adatot. Egy köbméter/nap számot szeretnék hallani, hogy valójában mennyi vizet fogyaszt az üzem. Mi ebből a technológiai vízfelhasználás, mi az, ami érintkezik, milyen mennyiség érintkezik azokkal a veszélyes anyagokkal, amit egyébként most nagyon szépen exportáltunk a fóti raktárba. Ott fogják tárolni.

A második kérdésem az lenne, hogy mi történik azzal a vízzel, amit a nagyon szűkszavúan érintett solvent recovery, vagyis az oldószer visszanyerés során használnak. Milyen mennyiséget jelent ez? Hogy mozgatják, hova viszik? Tudniillik gyanúnk, hogy ebből került a gödi ivóvízbe, illetve a talajvízbe a szennyeződés.

*(A Dunába fogják ereszteni.)*

 A harmadik kérdésem pedig a katasztrófavédelemhez szólna, hogy ez a MOLARI-rendszer, ami egyébként egy monitoring rendszer, amit nem biztos, hogy mindenki vett. Mit mér, milyen adatokat mér. Egyelőre köszönöm szépen, ennyi lett volna.

**Paplanos Péter:** Nagyon szépen köszönjük a kérdéseket, és valamennyi kérdését meg fogjuk válaszolni. Konkrét számokkal a gyártáshoz kötődően nem készültünk, de az lenne a tiszteletteljes kérésem, hogy küldje el a kérdéseit és 15 napon belül valamennyi kérdésére válaszolni fogunk.

*(Akkor miért kapja a fizetését, ha nem tudja erre a konkrét válaszokat?)*

**Frankovits György:** Az információim szerint a vízügyi hatóság készült egy rövid bemutatóval, amit pont ezekkel kapcsolatosan mondott. Az SR-ral kapcsolatban jött egy kérdés. A tavalyi lakossági fórumon már beszámoltam önöknek, hogy az NMP-t mi alapanyagként használjuk, és 100 százalékban újrahasznosítjuk. A gyártásnak az a célja, hogy a legnagyobb mennyiséget, ami esetlegesen felszabadulhat, azt vissza is forgassuk. Az önök által említett, ez a fehér felhő, ami szokott többször előjött kérdésként is. Ez jellemzően nem veszélyes, mert ez a vízpára. Ami a SR-ról megy ki, az egy olyan leválasztó rendszerünk, ahol a minimálisan és a hűtőn felszaladó NMP-t kötjük meg, és itt vizesek ezek az SR-rok. A vizes oldószert pedig ilyen 50 százalékos telítettségnél forgatjuk vissza. Tehát, hogy onnan kimenjen NMP, annak az esélye kizárható. Ezeket félévente vizsgáljuk a hatósági éves ciklusok helyett.

**Andor Máté:** Alapvetően a MOLARI-rendszer telepített mérőszondák, monitoring végpontok, amik telepítve vannak a gyárhoz legközelebbi lakott terület felé, ez az északi lakott területek irányába. Ez egy 24 órában működő rendszer, és a mi ügyeletünk ezt 24 órában figyeli. Alapvetően azon gázok, gőzök fejlődését nézi, ami bármilyen veszélyt jelenthet a lakosságra, pont ez a lényege. És amennyiben, - ahogy az elején is mondtam, - ezt érzékeli az ügyeletünk, akkor minden esetben a katasztrófavédelem tud rá reagálni.

**Nyilas Árpád:** Mehet a kérdés, uraim! Tisztelt Hölgyeim és Uraim! Tegye fel a kezét, aki vette azt a bátorságot és fáradságot, aki a Samsung nyugati oldalánál végig sétálta egy kilométerre ezt a szakaszt. Tessék, tegye föl a kezét. Hát ilyen kevesen vagyunk? Hát én vettem a fáradságot, és én végig sétáltam azon az úton, ami most ki van taposva, és megdöbbentem. Tehát magyarul mondom, még egyszer megdöbbentem. Én itt lakom, az építkezést az ablakomból naponta látom, és először nem tudtam fölfogni, hogy honnan került az az istentelen mennyiségű föld a ketteshez, ami tíz méter magas, most már a kerítés fölötte van. Hátul végig sétáltam, és rájöttem, hogy honnan. Tisztelt hölgyeim és uraim! Öt darab futballpályányi nagyságnyi emésztőrendszer van, szikkasztó rendszer, béleletlenül, tele vízzel. Tessék megnézni a google-t. Nagyon jól lehet látni. Az ötödikben ott van benne a munkagép. Tessék megnézni. Hova megy el a szennyvíz uraim? Oda megy el. Tudniillik átvágták a vízzáró réteget, ami ott, azon a területen mindössze 5 méter mély. Hát a vízügyest kérdezem meg. Majd így van? Tessék mondani, hogy mennyi. Nem tudja, ugye? Hát akkor minek jött ide?

Annak idején önkormányzati képviselői voltam, volt akik ki akartak kotortatni a holtágat. Azért nem lett kikotorva, mert azt mondta a vízügyes, hogy évente 2 centimétert csúszik a víz a Duna felé, mert Csomádtól 800 hektárról folyik a víz lefelé, a Duna felé, tehát nem fölfelé, uraim, nem fölfelé, a nagy folyó felé minden forrás oda igyekszik. A vízügyes akkor azt mondta, hogy ami Gödön belekerül szennyezőanyag, az három éven belül Dunakeszin lesz, és nyolc-tíz év múlva a megyeri kutakba. Bizony. És ez így néz ki. Úgyhogy lehet itt mellébeszélni. A gőz, azt tessék mondani, milyen? Nem olyan, mint a repülő? Mind lejön, ami abban van, mind lejön, semmi nem marad fönn. Én csak ennyit akartam mondani, el vagyok képedve, ami ott van. Még egy dolog. Katasztrófavédelmet kérdezem: joga van egy biztonsági őrnek, aki odamegy a kerítéshez, elzavarni, hogy csak ha benéz. Tessék mondani, joga van? Én úgy tudom, hogy nincs. Márpedig ez megtörtént. Köszönöm szépen!

**Frankovits György:** Itt a szikkasztókkal kapcsolatban jött egy kérdés, hogy a csapadékvizünket szikkasztjuk. A telephelyünkön a csatornarendszer elválasztó csapadék, technológiai szennyvíz, szociális szennyvíz. Ezeket évente ellenőrizzük, mind a csapadékvizet, mind a szikkasztónak a talajminőségét is. Ezeket rendszeresen megküldjük a hatóságnak.

**Nyilas Árpád:** Drága uram, legalább a szemembe ne hazudjon, mert ott látszik, ami kijön az üzemből, - én szakember vagyok, tudja - az 500 milliméteres cső, ami folyik bele.

**Frankovits György:** Nagyon nagy területen működik, összesen 8 csapadékvíz szikkasztónk van.

**Nyilas Árpád:** Drága uram, ott nincs csapadékvíz. Gödön homok van. Miről beszél maga? Ugyan már! Homok van végig.

**Tamasi István:** Üdvözlök minden jelenlévőt. Tamasi István vagyok. Én, amikor még az akkumulátorgyárban egy kapavágás sem történt…

**Dr. Szép Tibor:** Azt szeretném kérni a demonstrálóktól, hogy ne akadályozzák a kérdezőket. Nagy tisztelettel ennyit kérnék.

**Tamasi István:** Tehát ott tartottam, hogy amikor az akkumulátorgyárban itt még egy kapavágás sem történt, gondolom, tévedésből, vagy feledékenységből, hibából feltették a netre a gyár megvalósíthatósági tanulmányát. Én vettem a fáradtságot, beleolvastam. Ebben az szerepelt, hogy amikor teljesen kész lesz mind a három ütem, azt hiszem, most a másodiknál tartunk, - jól mondom, hölgyem? - akkor ez a gyár évi 100 ezer tonna különösen veszélyes kategóriájú vegyszerrel fog dolgozni. Mindenki kiszámolhatja 20-25 tonnával, hogy ez hány vasúti vagont jelent. Hogy ez így van, tessék megnézni, a hírekben ott van, hogy épül Dunakeszin a vasúti rakodó, mert muszáj, ez évente 100-200 vasúti szerelvényt jelent. Ki lehet számolni. Ez az input. Utána az akkumulátorok output, már szállítás szempontjából. Na most én visszatérnék erre a százezer tonnára. Tudjuk, hogy olyan nincs, hogy egy technológiából nincs veszteség, elszivárgás. Ezt bizonyítja az is, hogy a bezárt, megszüntetett monitoring kútban találtak veszélyes, különösen veszélyes kategóriájú vegyszert. Ez is tény, azt hiszem, nem vitatják önök sem, meg önök sem. A kérdésem az, hogy ez az üzem, ezt önöknek is tudni kell, hogy ebből a 100 ezer tonnás anyagmennyiségből, hány százalék elszivárgással, veszteséggel számolnak. Hogyha ez csak egy százalék, az ezer tonna, ezer tonna különösen veszélyes vegyi anyag kerül a Dunába. És ez nem gödi ügy, ez közlöm mindenkivel, aki nem gödi, hogy ez őket is érinti. Úgyhogy erre kérném a választ, hogy mennyi is ez a százalék a veszteség százaléka, amiből ez készült ez a technológia, mert hogy nem nulla, az biztos. Ezt mindenki, akinek valami műszaki ismerete van, az tudja, hogy ilyen nincs, hogy nulla százalék. Köszönöm szépen.

**Frankovits György:** Köszönjük szépen a kérdést. Itt a monitoringgal kapcsolatban szeretnék tiszta vizet önteni a pohárba. Ugye, a Samsung SDI megismételte a Westing Kft.-vel a mérést, ugyanúgy a gödi lakosoknál, és nem találtunk ilyen anyagot. Ezt az eredményt meg is osztottuk a gödi önkormányzattal. Ezen felül volt egy tárgyi tévedés, hogy a monitoring kútban nem találtak semmilyen szennyeződést, és ez a monitoring kútnak a célja, nem a gyárunknak a szennyezésének a monitorozása, hanem a korábban, még a TV idejében létesült, a locsolókutaknak a monitorizálása. Felismerve a lakosság érdeklődését, hogy új monitoring kutakat létesítsünk, folyamatban van öt darab monitorunk létesítése. A létesítési engedélyt megkaptuk a hatóságtól.

*(Mikorra készülnek el?* *Nem lenne szabad működniük, uram! Addig a hatóság hogy meri engedélyezni?)*

A létesítési engedélyt megkaptuk a hatóságtól.

**Dr. Szép Tibor:** Pontosan ezért a fővárosi katasztrófavédelemhez - nem a megyeihez - a tartozik Budapest és Pest megye vízügye. A fővárosi katasztrófavédelem jelenlévő képviselője a víz kapcsán külön fog még egy rövid előadást tartani.

Akkor most megkérem a fővárosi katasztrófavédelmet, mint mondtam, azért illetékes, mert Budapest és Pest megye hatáskörileg a fővároshoz tartozik, akkor megkérem.

*(Pénz is jár hozzá, vagy csak kinevezték?)*

Én egy dolgot szeretnék kérni, hogy a szavahihetőségét a szakértőknek és a hatósági kollégáknak ne vonják kétségbe, senkinek nem áll érdekében. Senkinek nem áll érdekében.

*(De, de igen.Pontosan.)*

Senkinek nem áll érdekében. Senkinek nem áll érdekében az, hogy a börtönt válassza a hivatása helyett. Higgyék el, hogy egy adat hamisításának súlyos következménye van, és a köztisztviselőket el is ítélik, hogyha meghamisítják az adatokat.

*(Polt Péter????)*

Higgyék el, hogy ezek a köztisztviselők én nem vagyok az, és 24 éve vagyok Pest megyében, és semmilyen ok nem bírhat engem rá arra, hogy a börtönt válasszam a családom helyett.

*(Nem kell tartania ettől, majd Polt Péter kimossa.)*

 Én 24 éve dolgozom Pest megyében. Hallgassuk meg, és ne vonjuk kétségbe, amit mond. Ennyit szeretnék kérni, és hallgassuk meg bekiabálások nélkül, hogy mit mond ez az ember. Azért jött el, hogy elmondja ezt önöknek, hogy önök elhiszik-e vagy nem, az önöknek a meggyőződésén múlik. Köszönöm szépen.

**Dr. Blahó Tamás:** Jó napot kívánok. Blahó Tamás vagyok, a Fővárosi Katasztrófavédelmi Igazgatóság hatósági szolgálatvezetője. Előbb fölvezetésre került a vízügyi szakterület a szokásos közigazgatástól eltérőleg nem a vármegyei közigazgatási határokhoz igazodik, hanem vízgyűjtő területekhez, ezért a Fővárosi Katasztrófaigazgatóság vízi hatóságként működik Pest megye jelentős részén, Nógrád megyében, illetve a környező megyékben is érintettek vagyunk.

Fönt a PPT-n szintén látható néhány gondolat, amit szeretnék megosztani önökkel.

Az összejövetel tárgya ez a katasztrófavédelmi engedélyezéshez kapcsolódó biztonsági jelentés, és ehhez kapcsolódóan szeretnék néhány vízügyi, vízvédelmi gondolatot megosztani. A telephellyel kapcsolatban az elmúlt időszakban a vízügyi hatóság több mint 120 engedélyezési eljárásban vett részt, vagy mint engedélyező hatóság, vagy mint szakhatóság, ahol vizsgálta a vízügyi, vízvédelmi követelményeket és adott ki engedélyt, illetve adott ki szakhatósági állásfoglalást.

Ezt megalapozóan a telephely néhány jellemzőjét szeretném önöknek fölvetíteni, kivetíteni. A telephely nem érint kijelölt vízbázist, nagyvízi medret, parti sávot, és a telephelyen belül zárt, elkülönített rendszereken keresztül van az ivóvíz ellátás, kommunális szennyvízelvezetés, tisztítás, ipari vízellátás, illetve ipari szennyvízelvezetés tisztítás megoldva.

A vízellátással kapcsolatban Göd település jóvizű ellátása egy önálló, védett vízbázisból származó, zárt hálózaton keresztül megoldott. Minden más jellegű vízhasználattól ez elkülönül.

**Bodnár Zsuzsa:** Igen, de nem az ivóvízben volt a szennyezés ugorjon.

**Dr. Blahó Tamás:**  A telephely ivóvíz ellátása….

*(A kutakról beszéljünk, ne az ivóvízről. Nem került be a vezetékbe, ezzel önöket senki nem vádolta meg. Arról beszéljen, amit itt mindenki érdekel, hogy a talajvízbe hogy került bele NMP szennyezés. Erről beszéljen. Volt-e ilyen egyáltalán.)*

A telephely ivóvíz ellátása a település ivóvíz ellátó hálózatáról történik.

*(Drága uram, nem értette meg, hogy mit kérdeztem. Honnan jött, hogy zárt rendszerben működik? Menjen ki oda, nézze meg! Öt futballpályányi nagy emésztőrendszer van tele vízzel. Hát menjen ki.)*

**Dr. Blahó Tamás:** Én úgy tudom, hogy az a csapadékvíz szikkasztója.

*(Miről beszél maga, itt lakik maga. Nem esett bele eső egy éve. Tessék megnézni a google-t. Ott a számítógép. Keresse meg a térképet. Ott van rajta, lehet látni, mind az ötöt.)*

*(Akkor mi a túrót gyűjtenek benne, mert esővizet azt nem.)*

*(Hova tűnik a csapadékvíz? Ha csak egy milliméter csapadékot vesszünk négyzetméterenként, mennyi burkolatlan, vagy burkolt felület van a Samsung területén belül. Ön szakember, mondja meg ezt nekem.)*

**Andor Máté:** Annyit szeretnék megkérni, hogy alezredes úr át fog térni a csapadékvízre is, egy teljes körű PPT-t készített. Egy pillanat türelmet szeretnék kérni önöktől. Rá fog térni erre is.

**Dr. Blahó Tamás:** Köszönöm szépen. Ettől kicsit más módon a szennyvízelvezetéssel kapcsolatban is van néhány információ. A telephelyen keletkező szennyvizek elvezetése különböző módon történik. A kommunális szennyvizek szennyvízelvezető hálózaton keresztül a Dunakeszi szennyvíztisztító telepre érkeznek, amelyet a DMRV üzemeltet. Az ipari technológiai szennyvizek, amelyek a telephely területén keletkeznek, előtisztítást követően egy teljesen külön rendszeren, a váci a szennyvíztisztító telep ipari vízkezelőjébe kerülnek.

*(Ha ezt visszaforgatják akkor, hogy kerül ez most Vácra.)*

Folytatom, és akkor a végén a Samsung képviselői, fel fogják tudni oldani ezt a kérdést.

Szintén ettől eltérően alakul ki a csapadékvíz elvezetés különböző módokon. A telephely területén a tetőfelületi csapadékvíz, kommunális csapadékvíz, a parkolók feletti összes csapadékvíz a klasszikus módon kerül összegyűjtésre. Elkülönített rendszerben, tisztítás után kerül a szikkasztóba. Ettől eltérően van egy olyan lehetőség, hogy a szabadtéren történik lefejtés, átfejtés, amely során csepeghet ki, folyhat ki anyag. Ezek a lefejtők kármentő folyókákkal ellátottak, amelyek szintén nem a csapadékvíz elvezetés klasszikus rendszerébe kötnek be, hanem a technológiai szennyvízhálózatba és így kerülnek elvezetésre. Több műszaki védelem is kialakításra került a létesítmény területén. Tankautó lefejtő helyeken gyűjtőaknák kerültek elhelyezésre. A szennyezett folyadékot csatornarendszerben gyűjtik és ellenőrzik, előkezelik, helyiségek padlózata vízzáró, továbbá a padlózat lejtésiránya is olyan módon kialakított, hogy ezek ne tudjanak szabadba kerülni.

*(Önök milyen vármegye képviselői.)*

*(Történelmet kellene egy kicsikét tanulni. Ez mind mellébeszélés a különösen veszélyes vegyszerek helyéről.* *Arról beszéljen, kérem. Ne mellébeszéljen.)*

 Kérlek szépen.

Tehát a létesítmény területén monitoring rendszer került kialakításra.

*(Nevetés, taps.)*

Azért került ilyen módon kialakításra az előadás, mert ezek az információk, akik nem annyira járatosak benne, szükségesek ahhoz, hogy a végén is az esetleges, most felmerülő kérdésekre is támpontot adjanak, és lesz még szó a monitoringról, és lesz még szó a kutakról is, ha tudunk kommunikálni. A monitoringgal kapcsolatban monitoring kötelezettség került előírásra, amelyet 5 db monitoring kút kialakításával hajt végre az üzem. Ezeknek a létesítési, engedélyezési eljárása megtörtént, kialakításuk után természetesen az üzemeltetési engedélyezési eljárás is lefolytatásra kerül. Itt a csapadékvízre jellemző komponenseken túl, több komponens vizsgálata és mintavétele is történni fog.

*(Milyen mélyről vizsgálják meg ezeket a vizeket.)*

Az engedélyben meghatározott módon meg fogják mondani a Samsung képviselői, hogy pontosan milyen kialakításúak ezek a monitoring kutak.

A kerti locsolókutakkal kapcsolatban is merült fel kérdés. Itt néhány anyag felmerült, amely található volt a létesítménytől 800-1000 méterre lévő kerti kutak vizében. És ehhez kapcsolódik egy - ott a dián is feltüntetett - szakértői vélemény, amelyből ki lettek pirosra emelve azok a mondatok, amelyek választ adnak a kérdésekre, amely az NMP-vel kapcsolatban azt állapítja meg a szakértői vélemény, hogy a megadott egészségügyi határértéket nem érik el a mért értékek.

*(Ez nem igaz. Ön hol lakik. Ezt a gödi kutakból állapította meg.)*

Ezt az információt a dián látható helyről szereztük. Szakértői vélemény mindenki számára elérhető, és végig olvasva ezeket az információkat meg tudja találni. Szintén kiemelném a lítiummal kapcsolatos megállapításokat, amelyek valóban vannak, de azt állapítja meg a szakértői vélemény, hogy néhány ásványvíz tekintetében lényegesen magasabb a lítium tartalma, és az itt mért lítium nagyságrendekkel kisebbek ezeknél. Illetve szintén a nitráttal kapcsolatban került megállapításra, hogy ez mezőgazdasági, illetve trágya használatból keletkezhet.

**Bodnár Zsuzsa:** Elnézést, ne haragudjon, uram, hogy megszakítom. Csak ezt a mi szakvéleményünkből tetszett ezt kiemelni. Igaz? Jól mondom?

**Dr. Blahó Tamás:** Így van.

**Bodnár Zsuzsa:** Köszönöm szépen. És kiemelt olyan mondatokat, ami mellé nem tette oda a szakvéleménynek a többi részét. A monitoring kutak, amikről beszélnek, az 5 monitoring kút, amire vízjogi létesítést adtak, aminek az adatait kikértük, az nem az akkumulátor gyártás anyagait méri. Az az öt monitoring kút, megírtuk, leírtuk, nyilvánosságra hoztuk, fél-egy méter mélyen mér, a csapadéktározók mellett nézi a talajt. Mi, a Gödért Egyesület 14 méter mélyen mutatta ki a szennyezést. Azt a részt olvassa föl a szakvéleményből, hogy semennyi NMP nem lehetne ott. Teljesen lényegtelen, hogy a magyar jogrendszer szerint az egészségügyi határértéket elérje, vagy nem, mivel nincsen határérték megállapítva a vízre, mert nem lehet a talajvízben NMP, uram. Tehát ne hazudjanak! Ne hazudjanak!

Egyetlen egy dolog lényeges, Frankovits úr. Betemették a képcsőnyár monitoring kútját, önöknek a Pest Megyei Kormányhivatal nem írt elő újabb monitoring kutat a talajvízre, azért, mert nem jelentős környezeti hatású. Debrecenben már 10 monitoring kutat írnak elő az akkumulátorgyárra. Az ottani szakember azt mondta, hogy mérni fogják a talajvizet, mert nem akarnak játszani az emberek életével. Kedves gödiek! Játszanak tovább a Samsung gyár képviselői az életünkkel?

*(Nem, nem.)*

Köszönjük szépen! Miért nem végeznek a gyár területén vizsgálatot? Ne mondja, hogy végeztek, mert lehet, hogy csinálták, de nem tették közzé a jegyzőkönyvét, a 10 és 14 méter mélyen lévő talajvíznek. Meg tudja mutatni ennek a vizsgálatnak, ha történt ilyen, a jegyzőkönyvét, hogy nincs benne szennyező anyag. Igen, vagy nem?

**Frankovist György:** Szeretnék tisztába tenni pár dolgot. Az öt monitoring kútra a létesítési engedélyt kaptuk meg.

**Bodnár Zsuzsa:** Még egyszer mondom, tudom, én is szó szerint ezt mondtam.

**Frankovist György:** Előbb úgy hangzott, hogy öt monitoring kútból nem vettünk mintát, ezért ez az állítás téves, mivel öt monitoringkútra a létesítést kaptuk meg.

**Bodnár Zsuzsa**: Nem ezt mondtam.

*(Ne magyarázzon mellé.)*

**Frankovist György:** Egy darab monitoring kutunk van, ami nincs betemetve. Ahogy mondtam, ez nem a gyárnak a környezetszennyezését hivatott vizsgálni. Ez egy építkezési területen volt, és mivel a célja nem az volt, hogy a gyár szennyezését monitorozza.

**Frankovist György:** A szükséges méréseket a talajból, csapadékvízből megtettük , ez a maga szükséges.

**Bodnár Zsuzsa**: Akkor mikor mérik a gyár szennyezését.

**Frankovist György:** Felismerve a problémát, egyeztetve a hatósággal, önként vált a Samsung, hogy kiépíti az 5 darab monitoring kutat. Nagyon fontos kiemelni, hogy nemcsak a jogszabályban előírt paramétereket, hanem minden olyan anyagot beletettünk ebbe, ami a gyártás során felhasznált, és önök számára többször előjött. Tehát, hogy hallgatva a lakosok véleményére, ezek monitorizva lesznek.

**Bodnár Zsuzsa:** Nem, nem, nem. A létesítési engedélyben - még egyszer mondom, - az szerepel, hogy fél-egy méter mélyen vizsgálnak.

**Frankovist György:** Nem tudom, most nincs előttem, de egyértelmű, hogy addig fogunk ásni, amíg talajvíz kerül.

**Bodnár Zsuzsa:** Addig fognak ásni? Ez nincs benne az engedélyben. Lehet, hogy ön most megígéri a gödieknek, hogy addig fognak ásni. Köszi!

**Frankovist György:** A monitoringkút működőképes lesz, lesz benne talajvíz. A Samsung SDI minden jogszabálynak eleget tesz, ezt is önként vállaltuk. Köszönöm szépen.

**Dr. Blahó Tamás:** A monitoring kutakkal kapcsolatban még egy dia lett volna, amely a talajvíz áramlási viszonyait figyelembe véve a felvíz oldalon kettő, illetve az alvíz oldalon három monitoring kút kialakítását írta elő. Köszönöm szépen a figyelmet.

*(Milyen mélyek? Mit mérnek?)*

**Szabó Tímea:** Köszönöm szépen. Én Szabó Tímea vagyok, a Párbeszéd országgyűlési képviselője, és mint országgyűlési képviselő is, azért nekem legalább évente egyszer részt kell vennem egy közmeghallgatáson, ami azért nem így zajlik. Tehát ez nem egy közmeghallgatás, hogy majd utánanézünk, meg olyan PPT-ket készítünk, aminek egyébként semmi köze a valósághoz, és nem a kérdésekre válaszol. Legyenek szívesek önök komolyan venni egy közmeghallgatást, mert nem véletlenül vannak itt ennyien. Nem véletlenül vannak itt ennyien. És ez nem egy gödi probléma, mert elhangzott az is, hogy önök terjeszkednek folyamatosan, gyakorlatilag most már egész Pest megyének az ivóvíz készletét és a vízellátását veszélyeztetni fogja hosszú távon az, amit önök itt az akkumulátorgyárral csinálnak. Azért is országos probléma, mert a kormány akkumulátor stratégiájának köszönhetően Debrecenben is van, és más helyekre is készülnek ilyen gyárakat építeni, tehát gyakorlatilag országosan elő fog állni ugyanez a talajszennyezési probléma, a vízellátási probléma. Szeretném megkérdezni, hogy a Samsung gyár miért nem Dél Koreában üzemeltet, vagy állít fel ilyen akkumulátor gyárakat, hogyha ezek ilyen profitábilisak. Ott nincs elég víz, csak nálunk van? Nem, nálunk sincs elég víz. Ráadásul veszélyeztetve vannak a klímaváltozás miatt, az aszály miatt nézzék meg, hogy tavaly pont az aszálykor az önök vízelszívása miatt Pest megyében több településen is akadozott a lakossági vízellátás. Jövő nyáron ugyanilyen aszályra számíthatunk, akkor fokozódni fog ez a probléma, és én nem tudom, hogy miért nem lehet megérteni azt az egyszerű kérdést, amit itt a szakértők évek óta vizsgálnak. 2016-ban volt utoljára ezekben a kutakban mintavétel, ma 2018-ban igenis betemették ezt a monitoring kutat. Utána azt nevezik monitoring kútnak, amit fél-egy méter mélyre ásnak, ami egyébként a csapadékvizet méri. Ez nem monitoring kút, ez nem mérés. Akkor lesz szíves nekünk elmondani, mert látjuk, hogy olyan jókat mosolyog egyébként a kérdéseken a Samsung képviselője - szerintem ez kevésbé vicces - akkor adjon választ normálisan, hogy milyen mélyen vannak ezek? Mi az, hogy addig ásnak, amíg nem találnak rá? Ez milyen válasz? Tényleg, vegyük ezt komolyabban.

Szeretném azt is megkérdezni, hogy azt állította ön, hogy nem tudja, ami egy picit fura nekem, hogy nem tudja, hogy mennyi a gödi Samsung gyárnak a vízfelhasználása. Szerintem itt önön kívül mindenki tudja. Ez 20-27 ezer köbméter naponta, ami mondjuk egy teljes Kecskemét város napi vízellátását biztosítja. Önök egy darab gyárral elveszik egy közepes méretű magyar városnak a teljes vízellátását. Ezek után csodálkoznak azon, hogy itt az emberek aggódnak, amiatt, hogy nemcsak, hogy szennyezik a talajt, elveszik a vizet, hanem még cinikus válaszokat is adnak. Én szeretném megkérdezni a Samsung képviselőjét, hátha kivételesen tudja a választ. Pontosan milyen köbméterenkénti áron kapja a Samsung a vizet, fizet-e vízkészlet járulékot az államnak, és ha igen, akkor mennyit, ha nem, akkor miért nem. Egyébként a szennyvíz kezelésének kérdése valóban Vác irányába vezették el Neveleken keresztül. Nem fogják kitalálni, a Mészáros és Mészáros Kft. végezte el ezt a munkát 32 milliárd forintos állami támogatásért. Tehát pontosan tudjuk, hogy ez az egész nem más, mint a kormánynak a mutyija, hogy idehozzák a legszennyezőbb, legkörnyezetszennyezőbb beruházásokat, és én önöket személyesen egyébként sajnálom, mert nem önöknek kellene itt ülni, mert önök viszik most el a balhét, hanem Orbán Viktornak, Szijjártó Péternek és az összes szélhámosnak, aki egyébként ezekből milliárdokat profitál.

Természetesen a felelősség alól nem, de hát önök vállalták, hogy idejönnek. Azt szeretném még utoljára megkérdezni, hogy milyen szerződés alapján? Azt is tudjuk, hogy a gödi Samsung gyárnak egy terrawattóra az áram felhasználása. A debreceni gyárnak a tervezet szerint 3,3 lesz. A paksi atomerőműnek az éves termelése 16 terawattóra. Ez azt jelenti, hogy a gödi és a debreceni akkumulátorgyárak a teljes paksi termelésnek az egynegyedét használják fel. Ez a kettő darab gyár. Most.

Ezek alapján szeretném megkérdezni, hogy milyen szerződés alapján, ezt már nem önökhöz, a Samsung gyárhoz. Milyen szerződés alapján és milyen áron kapja a Samsung gödi gyár az áramot. Reméljük, erre esetleg szintén tudják a választ. Azt szeretnénk kérni tényleg végül, hogy azért értsék meg ezeket a lakosokat. Önök idehoznak egy pusztító környezetszennyező beruházást, ami csak önöknek jó, az ittenieknek nem jó. Úgyhogy felkészültebb válaszokat szeretnénk, és tiszteletet az itt lakóknak. Köszönöm.

**Paplanos Péter:** Tisztelt képviselő asszony! Nagyon köszönjük a kérdéseket. Azzal kapcsolatban, hogy a Samsungnak csak Magyarországon lenne gyára, engedje meg, hogy elmondjam, hogy a Samsung gyárt Dél-Koreában, Németországban, illetve a világ számos egyéb pontján, és mindenhol a legmodernebb technológiákat használja, hiszen minden cégnek…

*(Hány liter, mennyibe kerül, mennyi vízdíjat, mennyi áramdíjat fizet, mennyi rendszerhasználati díjat forintra, de euróban is lehet mondani.)*

Képviselő asszony is tudja, hogy a különböző szerződéseket és az azokban foglaltakat nem lehet kiadni. Természetesen van erre jogi lehetőség, tehát, ha ezzel él, akkor meg fogjuk osztani önnel. Köszönjük a kérdéseket.

**Hozzászóló:** Tisztelt uraim! Hadd kérdezzek én is valamit önöktől! A vízmennyiség mérésekkel kapcsolatban, valamint a felhasznált vízzel kapcsolatban szeretnék egy kérdést feltenni. A 2000-es évek elején már, amikor döglődött a régi Samsung, készítettek egy hosszabb és egy nagyon mély, gyakorlatilag vízvételi lehetőséget, mert akkor már látszott, hogy a képcsőgyártáshoz a felhasznált víz kevés. Akkor az önkormányzat kikötött egy olyan szerződést, hogy amikor a Samsung befejezi az áldásos tevékenységét, akkor ezeket a kutakat lezárják és befejezik. Mi van ezekkel a kutakkal? Ezek nagyon mély, akkor attól féltünk, hogy a gödi strandunkat tönkreteszi ez az elszívott vízmennyiség. Mi van ezekkel a kutakkal? Szeretném kérdezni. Valamint azt is szeretném megkérdezni, hogy önök kezelik a csapadékvíz és a szennyvízátemelő telepeiket, vagy pedig ki üzemelteti azokat? És milyen vízmennyiségek mennek ki, és milyen vízmennyiség megy Dunakeszire, és milyen vízmennyiség megy Vácra? Erre szeretnék konkrét választ kapni.

**Frankovits György:** Köszönöm szépen a kérdését. Ha jól értettem a kérdést: a kettő öntözőkúttal és egy monitoring kúttal kapcsolatban, hogy ezek miért nem kerültek felszámolásra? Ugye ezeknek, amikor a gyár idetelepült, és elkezdte az építkezést, még nem volt eldöntve, hogy ezek használatba lesznek vagy nem. Erről később a gyár úgy döntött, hogy ezek használaton kívül fognak kerülni, vagy nem lesznek használva. Vízmérő órával vannak ellátva, a hatóság is tartott ellenőrzést, ők is ellenőrizték, hogy vízelvétel nem történt, és ellenőrizték a monitoring kutat is. Tehát ezek most használaton kívül vannak. Ezeknek a megszüntetése még vezetői kérdés, hogy vagy újra felhasználjuk őket, megjavítsuk őket, vagy pedig nem. A szennyvíztisztító üzemelését a cégünk végzi. Ezeket - ahogy az első írásos kérdésben is megválaszoltuk - negyedévente a társaságunk egy külső akkreditált céggel elvégezteti a méréseket, illetve a hatóság is tart ellenőrzéseket. A csapadékvízzel kapcsolatosan előjött, hogy milyen kevés csapadék volt. Azt fontos kiemelni, hogy januárban az elmúlt 100 év egyik legcsapadékosabb hónapja volt, emiatt is telhettek meg a szikkasztóink. Nem történik kezelése a csapadékvíznek, ott szikkasztó van, megfelelő monitoring rendszerrel rendelkezünk, és azt ellenőrizzük.

**Hozzászóló:** Én gyakorlatilag 33 évet hasonló területen dolgoztam, tehát van némi ismeretem, a fővárosban voltam. Tehát szeretném tudni azt, hogy ebbe a csapadékvíz rendszerbe, ebbe szennyvíz nem távozik, vagy pedig van-e esetleg olyan lehetőségük rá, hogy véletlenül megtámogassák az ott lévő területeket?

**Frankovits György:** Erre fizikálisan nincs lehetőség, mert elválasztó rendszer van a területünkön.

**Hozzászóló:** Drága uram, én is kérdeznék. Mi az a nagy, óriási gödör? Mivel van tele?

**Frankovits György:** Csapadékvízzel, ahogy említettem.

*(Lehetetlen, mert akkor minden ház udvarán állna a víz. Milyen víz van azokban a tárolókban? Adjon egy tisztességes választ!)*

**Frankovits György:** Igyekszem minden tőlem telhetőt megtenni. A mi gyárunkban sok épület épült, a csapadékvizet az épületek tetejéről, a közutakról és a parkolókból gyűjtjük össze. Ez ekkora mennyiség.

*(Ez nem igaz!)*

**Hozzászóló:** Nekem itt van pár kérdésem összeszedve, ha szabad, meg most én állok a mikrofonnál. Üdvözletem, én 23 éves egyetemista vagyok, vidékfejlesztést tanulok. Korábban próbálkoztam környezetmérnöki tanulmányokkal, de inkább váltottam. Önmagában kicsit azt érzem, így mondják, hogy hány méterre ásnak le, stb, stb, kicsit olyan hangulata van az egésznek, mint egy közvélemény-kutatásnak, hogy egy tanult ember tud olyan mintát és eredményt mutatni, ami megfelelő és ezért az engedélyt is megkapják. De alapvetően - ahogy az előttem szóló is mondta - nem az a cél, hogy itt álmatlan éjszakákat okozzunk a megjelenteknek, mert nem ők alapvetően a felelősek a problémáért. Ez el lett döntve nemzetgazdaságilag. Szóval ezt az egész kérdést közelítsük meg a józan ész, a szakmaiság és az itt élők érdekeinek a nevében. Ez az egész beruházás, ez térség- és területfejlesztés is, ezért szeretném kérdezni - aki önök közül azt érzi, hogy tud válaszolni nyugodtan -, hogy a hazai és a környékbeli munkavállalók aránya, vagy alapvetően a magyar munkavállalók aránya most a külföldiekkel összehasonlítva hogy áll? Mi a jelenlegi helyzet? A későbbiekben, hogyha ennek akkora munkahelyteremtő ereje van ennek a beruházásnak, ez mi az az arány, amire be fog állni?

**Paplanos Péter:** Köszönjük a kérdést. A munkavállalóknak több mint a fele magyar. Ahogy azt önök is tudják, Magyarországon szinte minden területen munkaerőhiány van. Mi folyamatosan törekszünk arra, hogy minél több magyar munkavállalót vegyünk föl, és hosszú távon az a célunk, hogy a magyar munkavállalóknak az arányát a lehető legmagasabbra emeljük. Tehát mindenképpen arra törekszik a vállalatunk, hogy Magyarországon a magyar embereknek adjon munkát.

**Hozzászóló:** Amennyiben ez valóban így lesz, szerintem ennek mindenki örül. Igen, és a kormány jóvoltából megkaptuk ide ezt a gyárat. Kértük? Akartuk? Szerintem nem. De hogyha már itt van, és ezt nem tudom, hogy aki azt gondolja, hogy ennek így vége lesz ennek a Samsung sztorinak, az komolyan gondolja, mert nem lesz és így lesz. De ha már itt van, akkor ebből meg a helyiek profitálják már a legtöbbet és anyagi hasznát vehetnénk. Én nem tudom, hogy ez pontosan Pest megyénél hogy van, de ki kéne mondani szerintem, és le kéne pecsételni. Jó, bocsánat, magas labda, de szerintem egy az iparűzési adóból egy kétharmados arány fixen dukálhatna Gödnek, legalább, mert Gödön ötévente változik az összetétele a testületnek, alapvetően nem négyéves kormányciklusokra kéne berendezkedni, mert ez is változik, de a gödieknek kell egy biztosítás, hogy oké, itt a gyár, ezzel együtt kell élni, de akkor nekünk is érje meg, és ez legyen kimondva, ami ciklusokon átívelő forrást biztosít a gödieknek. És alapvetően azt is tudjuk, hogy a zöld jövő garanciája nem a villanyautózás, nem a személyautók a legnagyobb kibocsátók az üvegházhatású gázok terén. Utána lehet nézni az interneten: a 2020-as adatok szerint globálisan a kibocsátásnak a 15%-áért a szállítmányozás felelős, ezen belül lehet, hogy itt, aki tud pontosabb adatot, én ezt most csak a netről néztem, 6%-ot tesznek ki a személyautók. Most ezt a 6%-ot szépen az akksikkal kiváltjuk villanyautókra, ott a maradék 94%, és azzal mi van. Ez persze relatíve zöld beruházásnak számít ilyen szempontból, de 6%, nem akkora jelentőségű, a kormánynak, vagy akik ott vannak, lehet. A vízhasználat, az aszály, emelkedő élelmiszerárak: itt vagyunk a Duna folyó völgyében, és ahogy mondták, ez a Kecskemét méretű vízigénnyel bíró gyár itt van. Van-e erre bármi terv, hogyha következnek újabb aszályos évek, és a Duna vízszintje alacsonyra csökken, hogy lecsökkentik a termelést a gyárban, mert végül is a Duna vize a magyaroké, nem a Samsungé. Erre szeretnék választ kapni, hogy mi van akkor, ha a vízügy azt mondja, hogy baj van, akkor is ugyanúgy dübörög tovább a buli, vagy leáll a gyár, vagy visszavesz a termelésből? Valaki válaszoljon, legyen szíves! Ha esetleg még nem merült fel a kérdés, az is jó, csak jelezném, hogy ez szempont lehet a későbbiekben. Az meg lett esetleg vizsgálva, hogy a gödi strand, tudom, hogy a termálvíz lentebbről jön, de hogy a mennyisége a termálvíznek és a tisztasága hosszú távon, nem most, hogy megvizsgáljuk, és holnap jó lesz, hanem hosszú távon fenyegetett-e?

**Paplanos Péter:** Nagyon köszönöm. A villanyautózással kapcsolatos kérdésre ez gyakorlatilag egy globális és elsősorban Európában nagyon erős trend. Gyakorlatilag 2035-től nem lehet belsőégésű motorral autót forgalomba helyezni. Ezt nem a Samsung döntötte el, nem az akkumulátorgyárak döntötték el, sőt, nem is az autógyárak döntötték el. Ez egy Európai Uniós direktíva, ehhez kell alkalmazkodni. Tehát, hogyha közlekedni szeretnénk 2035 után, akkor erre elektromos autókkal lesz lehetőség, az elektromos autókhoz pedig az akkumulátorok szükségesek. És az a trend egyébként már elindult, hogy a közúti szállítmányozásnál is, hogyha jól tudom, akkor folynak arra vizsgálatok, tesztek, kísérletek, hogy minél inkább elektromosan tudják ezt megoldani. De ezek olyan kérdések és olyan trendek, amire a Samsungnak nincsen gyakorlatilag ráhatása. Ami pedig a vizet illeti, törekszünk arra, a következő években folyamatosan fejlesztjük azt, hogy azt a szennyvizet, ami keletkezik, azt teljes mértékben újra tudjuk hasznosítani. Tehát így a gyár az minél inkább önellátó legyen vízből. Ami pedig a termálvizet, illetve a strandnak a vizét illeti, azzal kapcsolatban pedig nincsenek információim, nem tudom, hogy a vízügyi hatóságnak vannak-e. Köszönöm.

**Dr. Szép Tibor**: Elnézést kérek, de az egyéb kérdésekre a szünet után lesz mód, mert most kezdünk eltérni, és hatalmas a sor. Rengetegen szeretnének kérdeni.

*(Kérdések vannak, de nincsenek válaszok.)*

**Hozzászóló:** Hát mondjuk jöhetne valaki a Környezetvédelmi Minisztériumból. Ja, hogy olyan nincsen. Szóval önmagában még kettő dolog. Itt úgysem fog szerintem megoldódni semmi. Kitartás kell és átgondolt kérdések, rátapintani oda, ahol baj van, vagy sötétség. Most az egyetemen voltunk a szemétégetőnél gyárbejáráson. Érdekelne, hogy van-e tervben a Samsungnál ilyen, hogy nincs-e esetleg bármi olyan, amit így nem tudom, rejtegetni kéne, vagy van éppen, amire büszkék lehetnénk, hogy lesznek-e gyárbejárások. Nem biztos, hogy bármelyik szülő a gyerekeit beengedné, hogy az iskolával menjenek, de ha mondjuk így valamelyik itt élőt érdekli, akkor ilyen kis csinos sisakokba körbe lehet majd sétálni?

**Paplanos Péter:**  Köszönöm! Gyártásbiztonsági okokból 16 éven aluliaknak nem tudunk ilyet szervezni, de tervezzük azt - az önkormányzattal fogunk erről egyeztetni -, hogy akiket érdekel természetesen megfelelő szervezett keretek között lehetőséget fogunk biztosítani arra, hogy megnézzék a gyárat.

**Hozzászóló:** Ez üdvözlendő! És egy utolsó: szerintem így a média korában egy hiteles Facebook oldal nem ártana, ahol mondjuk heti rendszerességű közérthető tájékoztatás folyik arról, hogy ha elvileg be lettek tartva a környezetvédelmi szabályok, akkor ezt ott leközli a Samsung, ha esetleg valami túllépés történt, és aztán sikerült orvosolni azt is, hogy a közéletből, meg úgy, amúgy ebben a helyzetben is marhára hiányzik a bizalom, és a szervek részéről kell lépés. Az emberek itt vannak. Köszönöm.

**Hozzászóló:** Elég nehéz dolgom van, mert már föltettek elég sok kérdést, amit föl szerettem volna. Az első kérdésem az, ami a pólómra van írva hátul. Mert szerintük nem. Nagyon nem, mert itt már az egészségről van szó. Nem tudom, hogy milyen, mert például itt egy bizonyíték a kezemben a Katasztrófavédelmi Igazgatóság határozata szerint 2022. 05. 25-én adták ki, például a természetvédelmi területekre, a Natura 2000-es területekre nem szabadott volna, vagy nem szabadott volna hozzányúlni. Ehelyett, ha jól tudom, másfél kilométeresen hosszan természetvédelmi területet adtak át úgy, hogy 437 fokozottan védett növényt szedtek ki onnan. A növények igen, de az is fontos. Ki vállal felelősséget ezekért az emberekért, az egészségükért, az unokáikért, a gyerekeik egészségéért, hogy 5-10 vagy 20 év múlva esetleg nem e lesznek rákosok? Például ezektől az anyagoktól, félnek az ivóvizektől. A kútvizekben lesz-e, egyáltalán van-e ingyenes lehetőség, hogy mérjék, hogy milyen szennyeződések vannak ezekben a kutakban. Illetve kik dolgoznak a gyárban, milyen arányban, kinek adóznak: a Magyar Államnak, vagy Kínának adóznak, vagyis Koreának, bocsánat. Ha jól informált vagyok, egyelőre 3594 főből áll és hatezer valahányat szeretnének. Kik ezek az állampolgárok? Honnan jönnek? Hány gödi lakos van, hány környékbeli lakos van? Miért vesznek vért tőlük időközönként? Milyen káros hatást mutattak eddig ki a dolgozók vérében, ha kimutattak. Ez veszélyt jelent-e a lakosokra is? Ki vállal felelősséget?

**Paplanos Péter:** Köszönjük szépen a kérdéseket. Arról, hogy körülbelül milyen arányban dolgoznak külföldiek és magyarok, már volt szó. A gyárnak körülbelül 6000 munkavállalója van, az ő több mint felük az magyar. Én úgy tudom, hogy Gödről, illetve a környékről körülbelül 280-300 munkavállalónk van.

**Hozzászóló:** 94 fő, én úgy tudom!

**Paplanos Péter:** Ezek az adatok szerintem régiek, tehát néhány évvel korábbiak.

**Hozzászóló:** Mert nincsenek újak egyébként azért.

**Paplanos Péter:** Természetesen folyamatosan veszünk föl embereket és keresünk embereket, tehát jelentkezni lehet a Samsungnál és várunk mindenkit. Azzal kapcsolatban, hogy a dolgozóktól vennénk vért: gyakorlatilag van a kötelezően előírt foglalkozás egészségügyi vizsgálat, ez nem tartalmaz vérvételt, úgyhogy nincsen vérvétel, és nincsenek a dolgozók kitéve olyan veszélyes anyagoknak, ami az ő egészségüket károsíthatná.

**Hozzászóló:** Ha ezeknek az embereknek egészségügyi bajuk lesz, 5-10-20 éven belül, ki vállalja a felelősséget? Egymásra mutogatás lesz, ahogy szokott? Ki az üzemorvos. Illetve, hogy ezeknek a külföldi dolgozóknak van-e adóazonosító jelük. Kötelező-e nekik adóazonosító jellel rendelkezniük?

**Paplanos Péter:** Természetesen a Magyarországon munkát végző külföldi állampolgároknak a munkavégzésére és az adózására megvannak a megfelelő jogszabályok, mi is ezeket tartjuk be, és természetesen az ő tevékenységük után is fizet a cég adót.

**Hozzászóló:** És fekete munka kizárt? Nem úgy, mint a németországi gyárban?

**Paplanos Péter:** Ne haragudjon, azt nem tudom, hogy németországi gyárban mi van. A fekete munka kizárt, hiszen például a munkavédelmi hatóság is, ugyanúgy, ahogy minden más hatóság is, rendszeresen ellenőrzi a gyárunkat.

**Hozzászóló:** Ki az üzemorvos? Már kérdeztem.

**Frankovits György:** Partnercég vállalja a vizsgálatot, és ezért nem vagyunk felhatalmazva, hogy elmondjuk.

**Tetlák Örs:** Tiszteletem, köszöntök mindenkit. Én Tetlák Örs vagyok, Érd alpolgármestere, és elsősorban a város vezetői oldalról, meg itt a helyieknek szerintem teljesen jogos felháborodásával kapcsolatban lennének konkrét kérdéseim, meg olyanok is, amikre nagyjából sejtem a választ. Nyilván ez az eljárásnak is sajátossága, hogy önök úgy kezdtek el egy beruházást, hogy azért nagyjából úgy tűnik, hogy biztosra mennek. Épülnek a csarnokok, épülnek az üzemrészek, fel sem merül, hogy önök nem fognak engedélyt kapni. Vagy nem fog elindulni ez a bővítés. Elég, ha bólintanak.

**Paplanos Péter:** Azt szeretném erre mondani, hogy megvannak azok a hatósági előírások, amelyeknek megfelelően egy adott üzemnek, nem csak a Samsung üzemének, bármilyen magyarországi üzemnek az engedélyezési folyamata zajlik.

**Tetlák Örs:** Világos, csak felmerült-e ebben a folyamatban bármilyen szempontból, hogy a helyiek szeretnék ezt a bővítést. Mert ahogy én tapasztalom és ahogy hallom, önöknek ezt eddig sem sikerült megoldani, hogy például határértéken belül működjenek a már üzemelő egységek. Most ennek fölbővítik a teljesítményt, nyilvánvaló, hogy mindenféle kibocsátási adat lényegesen meg fogja haladni az eddigieket. Már az eddigiek is hagyján, hogy határérték fölött vannak, de egyébként meg folyamatosan megkeserítik az itt élők életét. Tehát a gyár bővítése, az újabb üzemegységek elindításában felmerült-e az, hogy mit szólnak hozzá a gödiek? Nem, ugye?!

**Paplanos Péter:** Ne haragudjon, az az állítása, hogy a gyárnak a kibocsátása, illetve a működése az határérték feletti értéket produkál az nem igaz.

**Tetlák Örs:** A monitoring adatok szerint igen. A zajadatok folyamatosan határérték fölött vannak.

**Paplanos Péter** : Erre vannak megfelelő hatósági vizsgálatok. Abban az esetben, hogyha ez igaz lenne, akkor nyilvánvalóan a hatóságok…

*(Tudjátok, hogy mikor kell elhalkítani! Amikor ti ott álltok, becsukjátok az ajtókat, és akkor kuss van, arra a fél órára, de utána mi van? Most hazudjál mindenkinek a szemébe! Most menjünk oda, hallgassunk meg! Akkor most mérjük meg! Ha reggel kimegyek futni, akkor mérjük meg. Meg nézzük meg, amikor fölkel a nap, nem látom a napfelkeltét, mert akkora fényszennyezés van!)*

*(Közel egy évig nem volt hatósági engedélyük és úgy működött a gyár. Ez tény, ezt nem tudja letagadni! Ez tény!)*

**Tetlák Örs:** Tehát a kérdésem arra vonatkozott volna, hogyha már most van egy olyan helyzet, amit láthatóan nehezen tudnak önök kezelni, mondjuk is el, hogy nem, miért gondolják, hogy egy másfélszer akkora, vagy kétszer akkora gyárral ezt meg fogják tudni oldani? Egészen biztos, hogy nem. Ez az egyik része. A másik pedig az, hogy valóban itt a fiatalember említette, hogy ennek a gyárnak az adójából azért olyan borzasztó sok előnye nincs ennek a településnek. Sőt! És akkor itt fordulnék a megyei közgyűlés elnökéhez, hogy nyilvánvaló, hogy a beruházónak ez nem nagyon merült fel, hogy szempont legyen, hogy mit gondolnak a helyiek, de mondjuk önökben, akik szedik ennek a gyárnak a bevételeit - legalábbis részben -, önökben sem merült fel, hogy meg kéne kérdezni a gödieket, hogy akarnak-e nagyobb gyárat?

**Szabó István:** Köszönöm szépen. Végre egy igazi gödi hozzászólás. Ugyanis volt közmeghallgatás, ahol a gödiek voltak itt, és megbeszéltük ezt a dolgot. Azon a közmeghallgatáson megbeszéltük.

(*Nem kell Samsung! Nem kell Samsung!)*

*(Köszöntöm a vendég alpolgármestert, aki itt van a mienk helyett.)*

**Tetlák Örs:** Még lenne kérdésem, hogyha szabad. Ez ilyen technológiai kérdés, illetve az üzemmenettel kapcsolatos. Nyilvánvalóan egy kapacitásbővítés az többlet energiaigényt fog jelenteni. Ezekhez az energiafelhasználáshoz a megfelelő infrastruktúrát ki kell építeni. A kérdésem arra vonatkozna, hogy ez a gyár saját beruházása, vagy van-e valami ígérvény, hogy esetleg kormányzati támogatás fog ehhez kapcsolódni, illetve a további működéssel kapcsolatban vannak-e kilátásban további magyar állami támogatások, magyar adófizetők pénze fogja azt fedezni, hogy önök tovább bővülhessenek. A bővítésre vonatkozna a kérdés. Nem tudom, akár most is, vagy írásban is, hogyha válaszolnak majd, ugyanolyan jó.

**Paplanos Péter:** Nagyon köszönöm. Én azt gondolom, hogy nincs arra felhatalmazásom, hogy a magyar kormány melyik beruházónak milyen jellegű támogatást ad. Sem felhatalmazásom, sem ráhatásom nincs. A többletenergia-igénnyel kapcsolatos kérdésére pedig: már tervben van egy olyan, a saját területünkön létesítendő napelempark, ami segíteni fogja…

**Tetlák Örs:** De a kérdés arra vonatkozik, hogy saját beruházás lesz-e vagy állami pénzek is szerepet játszanak a bővítésben?

**Paplanos Péter:** Saját. Azoknak az épületeknek a tetejére, illetve annak a parkolónak a lefedése által, amelyek már most is megvannak a gyár területén.

**Tetlák Örs:** Még egy felvetést, hogyha megengednek, és utána átadnám a terepet, hogy ne vegyem el másoktól a lehetőséget. Ezt nagyjából kiszámolták, hogy a Debrecenben tervezett akkumulátorgyár körülbelül egyéves teljesítménye (majd amikor már ez üzemelni fog egyéves termelése), az az összes magyar gépjárműnek az akkumulátor terhelését le fogja tudni gyártani. Tehát, hogy én azt feltételezem, hogy az itt bármilyen gyártásra kerülő termékek, azok nem elsősorban a magyar piacra készülnek, tehát nem mondanám azt, hogy például Magyarország működésében különösebben hiányozna az, hogyha mondjuk nem tudom én, évente nem 16 millió akkumulátort gyártanának le ezek a multinacionális vállalatok, hanem csak mondjuk ennek a tized vagy századrészét. Pont erre vonatkozott volna, hogy egyébként az önök által felhasznált állami támogatások nagyságrendileg önök mit sejtenek, hogy egyébként milyen nagyságrendben, közvetett formában nyilván, tehát milyen nagyságrendben hasznosulnak Magyarországon, és milyen nagyságrendben, mondjuk, az önök által meglepően alacsonyan tartott adózást követően haza Koreába. Egy százalékos arányt bőven elég, hogyha mondjuk 100 millió forintot felvesznek önök támogatásként, akkor abba az önök üzemelése, normál ügymenete eléget belőle valamennyit, leadózzák azt a kilenc százalékot, ha leadózzák, és akkor az összes többi az megy Koreába, ha jól sejtem. Ez az üzleti modell. Ezt bővítik most fel még nagyobb kapacitásra. Tehát, hogy még több pénzt vihessenek önök haza, vagy az önök kollegái, önök tulajdonosai haza Koreába. Köszönöm szépen.

**Varga Zoltán Péter:** Köszönöm szépen. Tisztelt jelenlévők, Varga Zoltán vagyok, a megyei közgyűlésnek a tagja, tehát elnök úrral mi jól ismerjük egymást, bár azért hangsúlyozom, hogy ellenzéki tagja, tehát nem egy csapatban játszunk, de ami miatt én itt felszólalok, az inkább az, hogy dunakeszi lakosként, illetve fóti ingatlantulajdonosként én közvetlenül is érintett vagyok, tehát nemcsak ide jöttem és beleszövegelek itt az önök dolgába, hanem Dunakeszi innenső részének lakosaként én is érintett vagyok ebben a kérdésben. Ezzel kapcsolatban szeretnénk egy olyan kérdést föltenni, ami itt ugyan nem hangzott el, és nagyon sokaknak a jelenlévők közül van információja róla, akár a választ is tudják, de én mindenképpen szeretném, hogy itt ennek a közmeghallgatásnak a jegyzőkönyvében elhangozzék. Ez pedig az, nem közvetlenül kötődően, de nagyon szorosan kötődően a gödi Samsung beruházáshoz, ez pedig az, hogy van-e bármiféle összefüggés a gödi Samsung gyár telephelybővítése és az itt megvalósuló akkumulátor gyártás, illetve a jelen pillanatban éppen Fóton létesülő akkumulátor-tárolóhely, illetve összeszerelő üzem között. Mindannyian nyilván van, aki tudja a választ, és van, aki nem tudja, de mindenképpen szeretném, ha az erre adandó válasz itt elhangozna, hiszen ez nem csak Göd lakosainak ezreit érinti, hanem bizony Dunakeszi közel 50 ezer lakosát, Fótnak közel húszezer lakosát, vagy talán több is, mint húszezer lakosát, és így tovább. Tehát szeretném tudni, hogy van-e bármiféle kapcsolat összefüggés a fóti, újonnan létesített tároló és összeszerelő üzemek között. Egyébiránt szeretném azért azt is elmondani, mert az előző kérdéseket hallgatva azért néhány dolog megütötte a fülemet. Az egyik a talán környezetmérnök hallgató kollégának a teljesen jogos észrevétele a helyi iparűzési adóból való Göd támogatására. Ezt egyébként elnök úr így elfelejtette megválaszolni, de én pontosan tudom, mert ugye itt van egyébként a hallgatóság soraiban Karácsony Ádám kormánypárti alelnök úr is, a megyei közgyűléstől elnök úr is itt van. Ők azok, akik egyébként elfogadták azt, hogy ezt az iparűzési adóbevételt ne Göd kapja vissza, hanem szétszórják a környező települések között. És többek között, több százmillió forintnyi pályázati forrást juttassanak olyan sajtótermékeknek, akik egyébként a Samsung szekerét tolják itt az elmúlt hónapokban. Mint ahogy egyébként elnök úr mosolyog, mert ezeket a brusztokat mi meg szoktuk a közgyűlésen is folytatni, például az olyan cinikus megjegyzéseket, mint az előbb alpolgármester úrnak: „Ez az igazi gödi hozzászólás volt”, ezt alelnök úr egyébként szűkebb körben, nyilván nem ennyi ember előtt, de minden alkalommal ilyeneket el szokott pattintani. Ezt a fajta arroganciát mindannyian ismerjük természetesen, de azért ezzel együtt is szeretném hangsúlyozni, hogy ezeket az iparűzési adóbevételeket, ami szerintem egyértelműen Gödnek kellene, hogy járjon. Ezeket a kormánypárti többség osztotta szét egyébként a környező települések közt. És ha így nézem, akkor Dunakeszi települése is ezzel részben természetesen jól járt, és ezért dunakeszi lakosként akár még örülnöm is kellene, de megyei közgyűlési képviselőként én azt gondolom, hogy a gödi lakosoktól elvett összeg, az a gödi lakosokat illeti. Azonban viszont, szerettem volna, hogy ez is elhangozzék, de akkor a kérdésemre szeretném a választ kérni a fóti beruházással és az összefüggéssel kapcsolatban, mert ezt megköszönnénk, ha ebben úgy tisztán látnánk, hogy ez a jegyzőkönyvben is elhangozzék.

**Paplanos Péter:** Köszönöm a kérdését. A Samsung Fóton semmit nem épít, tehát semmi közünk ahhoz a beruházáshoz.

**Varga Zoltán Péter:** Nem ez volt a kérdés, azért ezt érzik.

**Paplanos Péter:** Ezért kérdés második részét megismétlem hangosan, nincs semmilyen összefüggés a Samsung…

**Varga Zoltán Péter:** Jó, azért ezt a kérdést most még egyszer föl szeretném tenni, nagy tisztelettel, annak tudatában is kérném szépen a válaszát, hogy itt van a kezemben az NTAS Hungary Kft-nek a veszélyes tevékenység végzéséhez katasztrófavédelmi engedélyt engedélyező hatósági határozata. Tehát szeretném tisztelettel megkérdezni, hogy átgondolja-e és felülírja-e a válaszát?

**Varga Zoltán Péter:** Igen, természetesen átgondoltam. Ez egy elvi lehetőség, amikor majd a telep elindul, akkor dönteni fogunk, de egyelőre nincs ilyen.

**Hozzászóló:** Jó estét kívánok! Elnézést! Én csak egy szimpla gödi lakos vagyok, nem is fiatal. Örülök, hogy a fiatalember nagyon jól szólt hozzá, és hogy egyáltalán érdekli a fiatalokat ez végre. A másik pedig, szeretnék egy olyan kérdést föltenni, hogy azon a közmeghallgatáson, amin ön is itt volt, és állítólag a gödiek hozzájárultak a Samsunghoz. Voltak ennyien? Az a közmeghallgatás mikor lett kiírva? Nagyon sok ember azért nem tudott eljönni, mert utolsó pillanatban lett kiírva, úgyhogy utólag tudta meg mindenki, hogy egyáltalán ilyen van. A másik pedig nekem csak egyetlen egy kérdésem lenne, és ez tulajdonképpen nem a Samsungra vonatkozik, de viszont a gödi, a környékbeli, meg a megyei vezetőkre. Ez a gödi terület egyelőre még a Duna Ipoly Nemzeti Parkhoz tartozik. Már nem tartozik? Az egész nem. Na de akkor is. Nem szeretek ilyen példákkal előjönni, de Amerikában hol vannak az ilyen gyárak? (bekiabálás: A sivatagban.) Nem tudom, honnan szednek ott vizet, de azért jó volna, hogyha nem a Dunából szednék, ami azért nem csak Göd, nem csak Göd, az egész Dunakanyar tönkre van téve. Sőt, még a budapestiek nincsenek itt, de ezzel az egésszel Budapest is tönkre van. (bekiabálás) Bocsánat, akkor csak én késtem, elnézést, de nagyon örülök annak viszont, hogy a sződligetiek itt vannak, és amikor ez az egész elkezdődött, akkor kellett volna, hogy valaki ennek az élére álljon, hogy ilyet nem lehetett volna megtenni. Azt tudom, elmúlt. Na, de bocsánat, van engedélye már a Samsungnak? Egy épületet régen csak akkor lehetett, hogy mikor a használatbavételi engedély megvolt. (a részvevőkkel beszélget: Ha olyan volt, hát persze, hát mi jó. Persze, hogy működik, ez nem az, hanem itt, itt… Gazdasági épület, igen, igen, igen.) Szóval a másik pedig itt nem csak a gödieknek a létét veszélyezteti, hanem az egész környéknek a létét veszélyezteti. (bekiabálás: Az egész országnak!) Hát igen, mivel egy medencében vagyunk, itt az egész ország (bekiabálás) erről van szó, pontosan erről van szó. Úgyhogy mondom, én már öreg vagyok, de akkor is, azért, hogy az emberek feje fölött mit megcsinálnak, az azért borzasztó. És mi itt élünk, akik ennek a hasznát fogják élvezni, azok nem élnek itt. Itt nagyon ronda dolog, de ilyenkor szokott ez előjönni, költözzön az a Samsung mellé, aki ezt engedélyezte, aki kitalálta, mert a TV-s Samsung, az már szerelt le innen, már az épületeket bontották. Az épületeket bontották, a Samsung innen elment volna.

*(A Samsung vezetők itt laknak ám a Duna parton! Nem ott laknak a Samsung mellett.)*

**Hozzászóló:** Hiába, még ha a Duna parton laknánk, (bekiabálás: Ott is baj lesz!) persze, itt is baj lesz, mindenhol baj lesz, mindenhol baj lesz. Nem kérdés, én csak hozzászóltam, bocsánat. Oda volt az úrnak a kérdése a meghallgatással kapcsolatban. Én tudom, mert speciel én sem tudtam eljönni arra a meghallgatásra, mert későn tudtam meg. És nagyon sok ember volt, mert akivel a bocsánat, én úgy mondom, hogy falun, tessék. Jó, de mondom, ez azt jelenti, hogy már eleve úgy intézték, hogy ne tudjanak az emberek tiltakozni. (bekiabálás) Pontosan. Hát olyan tévéfelvétel van, ahol ő még azt mondta, hogy hogy lehet elintézni azt, elintézni, hogy erre a területre jöhessenek, és pontosan azért, mert lehet, hogy a Samsung területe már nem tartozik bele a nemzeti parkba, de azért mindig is azt hirdették, hogy Göd a Dunakanyar kapuja. Ez a kapu most össze fog omlani.

*(A Fidesz-maffiás polgármesterünk annak idején, ő adta el a városunkat.)*

**Varga Nóra:** Jó napot kívánok. Nem Gödi kérdés lesz. Elnök úrhoz sem és a Samsung képviselőihez sem. Tájékoztatnám önöket, hogy a környezet nem áll meg a városhatárnál. Varga Nóra vagyok, fóti önkormányzati képviselő és környezetvédelmi tanácsnok. Először is nagyon köszönjük az elvi lehetőségét Fóton a 4000 tonna mérgező, veszélyes anyagnak. Megígérem, hogy mi Fóton nem fogjuk felhasználni, úgyhogy jöhetnek érte és vihetik, ahova akarják. Köszönjük az elvi lehetőséget. Ők fogják használni, nem mi, ők tudják, hogy hova akarják rakni, nem mi. A másik pedig, mivel a környezet nem ér véget a városhatárnál. Nagyon érdekesnek találom azt, hogy Fót Város Önkormányzatát, vagy Fót várost magát a Samsung gyár eddigi külső védelmi terve még csak meg sem említi az értesítendők között, ha bármi történne, bármi havária esemény előfordulna, pedig mindannyian tudjuk, hiszen Eszter mondta egy jó néhánnyal ezelőtti biztonsági jelentés közmeghallgatásán, megnyugtatva a gödi lakosokat, hogy ők csak ne aggódjanak amiatt, ami a levegőbe kerül a gödi Samsungtól, mert az a másik irányba megy. A másik irányt úgy hívják, hogy Fót. Ahova a levegő megy, az Fót. És felhívnám a figyelmet arra - tudom, Eszter el fogja mondani -, hogy 168 méter a hatásterület. Ezeket általában szoktuk hallani.

Felhívnám a figyelmet arra, hogy ez már rég nem csak gödi ügy, és ez már rég nem csak a gödi Samsung. Itt van ebben a teremben az egész Budapest környéki akkumulátor övezet. Itt van Gödön kívül Sződliget, Dunakeszi, Fót. Itt vannak Csomádról, sőt még a XV. kerületből is, mert ez mindannyiunk ügye. Ez mindannyiunk ügye. És elhiszem, hogy el fogják magyarázni nekem, hogy miért tévedek, és miért nincs veszélybe Fót, és az tulajdonképpen unikornis puki, ami a levegőben jön, és csak örüljünk neki nagyon. Egyikünk sincs megnyugtatva, egyikünk sem nyugodt efelől. És azt hiszem, hogy azért vagyunk itt ennyien, mert véletlenül sem tudtak még semmi olyasmit mondani, amitől megnyugtatták volna az egyszeri embereket. Megint elmondom, nekünk ez az egy otthonunk van, nekem Fóton, az itt lévőknek Gödön, Sződligeten vagy Dunakeszin. Ez az egy életünk, az az egy városunk. Lehet, hogy önök csináltak már 1000 darab biztonsági jelentést, és lehet, hogy 2000 darab ilyen eljáráson túl vannak, nekünk lehet, hogy nem lesz több, mert ez az egy otthonunk van, amit védeni szeretnénk. Köszönöm szépen.

**Szaszkó Andrea:** Üdvözlök mindenkit! Szaszkó Andrea vagyok, gödi lakos, és én most a Gödért Egyesület nevében szeretnék nyilatkozni, hogy miért nem szabad megadni a katasztrófavédelmi engedélyt. Nem lehet kiadni az újabb engedélyt, mert a cég nem tartja be a tűzvédelmi előírásokat. 2018 decemberében a Váci Katasztrófavédelmi Kirendeltség tűzvédelmi hatósági célellenőrzést hajtott végre. Ennek során tűzvédelmi szabálytalanságok kerültek megállapításra. A hatóság az eljárást lezáró határozatában 4 millió forint bírságot szabott ki, és kötelezte az üzemeltetőt a feltárt szabálytalanságok megszüntetésére. A megszabott határidő letelte után a hatóság 2019 augusztusában utóellenőrzést hajtott végre, melynek során az ismételten felmerülő szabálytalanságok miatt egymillió forint bírságot szabott ki. A hatóság 2020 májusában újabb második utóellenőrzést folytatott le. Az ennek során ismételt tapasztalt szabálytalanságok miatt 4 millió forint tűzvédelmi bírságot szabott ki. A szabálytalanságok megszüntetésére megszabott határidő letelte után a hatóság 2021 februárjában újabb harmadik utóellenőrzést folytatott le. Ennek során megállapításra került, hogy a szabálytalanságok továbbra is fennállnak, úgy, mint az Assembly területén a beépített tűzvédelmi berendezések nem voltak üzembe helyezve, nem rendelkeznek használatbavételi engedéllyel, működésük akadályoztatva volt. Mindez tűzeset során jelentős káreseményhez vezetne, mert a létesítmény területén fokozottan tűz és robbanás veszélyes anyagokkal folytatnak tevékenységet. Súlyosbító körülményként vettem figyelembe a jogsértő jelentős gazdasági súlyát, a több mint ezer fő munkavállaló veszélyeztetését, továbbá azt, hogy a jogsértő számára a jogsértés előnyt jelentett, hiszen nem kellett viselni a tűzvédelmi berendezések készenlétben tartásának költségét. További súlyosbító körülményként vettem figyelembe, hogy a 2021 februárjában rögzített szabálytalanságok 2018 óta biztosan fennállnak, és az ügyfél azokat az elmúlt évek során nem szüntette meg, ezért négymillió forint tűzvédelmi bírságot szabtam ki. Köszönjük szépen.

**Hozzászóló**: Nem lehet újabb engedélyt kiadni, mert a cég veszélyezteti a gödieket. 2021. május 9-én, a május 8-án történt tűzesetet követően a tűzvédelmi hatóság ellenőrzést tartott a Samsung gödi telephelyén. Megállapították, hogy tűzeset során az építés alatt álló üzemben akkumulátor töltő tevékenységet folytattak, melynek során 36 akkumulátor kigyulladt. A tűzoltói beavatkozás során a villamoshálózat azonnali lekapcsolását nem lehetett elvégezni, mert az épületben nem került kiépítésre tűzeseti főkapcsoló, ezzel jelentősen késleltetve a tűzoltást. Az épületszerkezet tűzvédelmi megfelelőségét igazolni nem tudták, a dolgozók és tűzoltó személyzet tűzvédelmi oktatásról szóló jegyzőkönyvet, az épület villámvédelmi felülvizsgálatáról szóló jegyzőkönyvet bemutatni nem tudták, a tűzvédelmi és tűzoltó berendezések nem működtek.

**Tátrai Sándor:** Tiszteletem, jó estét! Tátrai Sándor vagyok, Gödért Egyesület gödi lakos. A hárommal ezelőtt szóló hölggyel kapcsolatosan annyit szeretnék hozzátenni, hogy a Samsung ide településével kapcsolatban nem volt lakossági konzultáció. Nem volt lakossági közmeghallgatás soha, a saját személyes tapasztalatom, hogy az orrom előtt csukta be az ajtót az akkori képviselőtestület egyik tagja, és azt mondta, ez egy zárt ülés. Ennek a hangfelvételét meg lehet találni a Youtube-on. Két év múlva sikerült megkapnunk ennek a zárt ülésnek a hangfelvételét, ahol a korábbi képviselő-testület elmagyarázza, hogyan játszotta át az önkormányzat a magyar állammal, Szijjártó Péterrel, Markó József és a képviselőtestület azt a területet, amin önök most itt tartózkodnak. Ez megvan: Gödi sírásók, Youtube. Visszakanyarodva, amit akartam mondani, és majd lesz kérdésem. Január 18. 2023. Franciaország, mondom a várost, Normandia, Ruen mellett egy teljesen mindegy milyen nevű cég akkumulátor lítium bateri tárolás, 100 tűzoltó 60 tűzoltó autóval oltja. Ezt nem egy nap alatt, nem fél nap alatt oltották el, hanem napokon keresztül oltottak. Nyolcezer, itt a cikk szerint nyolcezer akkumulátor lángolt és próbálták eloltani. Legutóbb volt egy ilyen hasonló kémiai baleset Köln mellett, azt hiszem 30 kilométer volt a füst. Csak azért mondom, hogy ezzel kapcsolatosan lenne akkor a kérdésem a katasztrófavédelemhez, mégpedig a következő. Arra kérem, hogy sorolják fel az urak a katasztrófavédelem részéről azokat, akik részt vettek a katasztrófavédelmi engedélyezési eljárásokban, amelyek a Samsung működését és terjeszkedését engedélyezték névvel.

Az az indoklás, hogy abban az esetben, ha az állításaikról kiderül, hogy mégsem felelnek meg a valóságnak (az állításuk az, hogy a Samsung működése veszélytelen a lakosságra nézve), úgy felelősségük személyesen őket fogja terhelni mulasztásaik okán a hivatallal egyetemben. Tehát tudni szeretnénk, hogy kik a felelősek már most. Ez mit okozhat? Jó esetben ez veszélyezteti a lakosságot, ha pedig bekövetkezik egy katasztrófa, mint például egy sima tárolásnál egy robbanás, akkor gyakorlatilag a bűncselekményük súlya ezeknek az embereknek, akik az engedélyt kiadják, egy tömeggyilkoséval egyenlő. Azért fontos lenne a felelősség körét már most tisztáznunk, hogy kik ezek, vagy a hivatal, vagy a vezetője, vagy az egész láncolat, hogyha ez bekövetkezik, akkor ahhoz garantáljuk, hogy az érintetteknek utána fogunk menni, és mindent megteszünk jogilag, hogy felelősségre legyenek vonva. Úgyhogy ennyit szerettem volna. És ha gondolja, írásban is elküldhetik ezt a listát, vagy most felsorolják, kik azok az érintettek, akik a katasztrófavédelem részéről ezt lehetővé teszik. Ha itt baleset történik, akkor szeretnénk tudni. Magyarországon tudom az a szokást, hogy senki nem felelős semmiért, de jó lenne ezt most tisztázni, és akkor később már meglesz ez a lista. Köszönöm a válaszát.

**Andor Máté:** Köszönjük szépen! Magyarországon a jogszabály is úgy szól, hogy nem személyek, hanem szervezetek járnak el az engedélyezési eljárásban. Éppen ezért iparbiztonsági hatóságként a Pest Vármegyei Katasztrófavédelmi Igazgatóság, vízügyi hatóságként, a Fővárosi Katasztrófavédelmi Igazgatóság jár el és szintén tűzvédelmi hatóságként, mivel kiemelt beruházás.

**Tátrai Sándor:** Akkor az ott dolgozók ezek szerint felelősek teljesen?

**Andor Máté:** Alapvetően minden a hatóságnál dolgozó személy a saját ügyeiért felelős, a jogszabályok szerint adja ki, és ezt minden esetben teljesítjük is. Jogszabállyal ellenes döntést nem hozott a katasztrófavédelem.

**Tátrai Sándor:** Jó, köszönöm. Rögzítettük, köszönjük.

*(Hol a Tuzson Bence a körzet országgyűlési képviselője?)*

*(Sosem volt itt.)*

**Inotai Gergely:** Jó estét kívánok! Szeretettel köszöntök mindenkit. Inotai Gergely vagyok, Vácváros alpolgármestere, és ma is az online felületen elérhető publikációt, egy hosszabb oknyomozó írást szeretnék röviden idézni a bevezetését, ez pedig így szól (2022. december 13-i az írás): Kiderült, hogy a Pest Megyei Katasztrófavédelmi Igazgatóság a Samsung SDI Magyarország Zrt.-re kiszabott büntetések nagy részét eddig eltitkolta a lapunk elől. Nem 6, hanem 17 alkalommal bírságolták meg a céget, főként tűzvédelmi szabálysértések miatt. A jelentésekben megtaláltuk, hogy mi okozta a gyárban az egy évvel ezelőtti tüzet, 36 akkumulátor gyulladt ki. A 3-4 millió forintos büntetési tételek hatástalanok, a határozatok szerint a Samsung évről évre elköveti ugyanazokat a jogsértéseket. Az egyik eddig eltitkolt hatósági dokumentum kimondja, hogy több mint ezer munkavállaló került veszélybe a gyárban. Nekem annyi a kérdésem uraim önök felé, a katasztrófavédelem képviselői felé. Bár most már nem megyei, hanem vármegyei katasztrófavédelemről beszélünk, hogy a cikkben közölt állítás, mely szerint önök visszatartottak információkat és 6 helyett 17 bírságot szabtak ki, ez igaz-e, amennyiben nem igaz, megtették-e a szükséges jogi lépéseket, sajtópert kezdeményeztek a cikket lehozó átlátszó.hu ellen, amennyiben viszont igaz, akkor mi indokolja azt, hogy az esetek közel kétharmadát - ez megint csak egy divatos szó Magyarországon, a kétharmad manapság - visszatartották információként, mi áll ennek a hátterében, és mindannyiukhoz teszem fel a kérdést, önök biztonságosnak gondolnak egy olyan gyáregységet, amit az elmúlt 3-4 évben 17 esetben kellett ismétlődő szabálytalanságok miatt megbírságolniuk. Köszönöm szépen.

**Bodnár Zsuzsa:** Elnézést kérek a válaszadás előtt, mielőtt Andor Máté úr válaszol. A Pest Megyei Katasztrófavédelmi Igazgatóság - az én általam írt cikket ebből idézett Inotai Gergely úr - helyreigazítást kért a következők miatt: Én adatot igényeltem a Pest Megyei Katasztrófavédelmi Igazgatóságtól és a katasztrófavédelmi bírságok szövegét kértem, és hiánytalanul meg is kaptam ezt. Utólagos frissítésként a cikk végén leírtam, tehát ezt el kellett volna olvasni. Tudniillik önök biztosan tudják, hogy a katasztrófavédelmi bírság mit jelent? Mert én sajnos nem tudtam, és ezért elnézést kérek a hatóságtól. Nem tudtam, hogy az csak azt jelenti, hogy iparbiztonsági büntetés, hogy nincs benne a tűzvédelmi. De önök között itt a több száz ember biztosan tudja. Tehát nem eltitkolta, csak egyszerűen nem közölték velem, hogy tűzvédelmi bírságokat is kiosztottak, mégpedig 17-et. Itt nem az a probléma, hogy eltitkolták, vagy nem titkolták el, hanem az, hogy nem teszik nyilvánossá soha. Mi most azt szeretnénk önöktől kérni, hogy ne mi olvasgassuk azt fel, mint ahogy itt már két Gödért Egyesület tag megtette, hogy milyen vétségeket követ el a gyár folyamatosan, rendszeresen, aminek kapcsán 2-3-4 millió forintos bírságokat adnak, hanem legyenek kedvesek, és olvassák fel ezeket a vétségeket, és nyomatékosan szeretnénk kérni, hogy meg ne próbáljanak újabb katasztrófavédelmi engedélyt kiadni egy olyan cégnek, amelyik veszélyezteti a gödi és a környékbeli lakosságot. Tudniillik, ha egy gyár 2018 óta ugyanazokat a vétségeket elköveti, és minden évben megbüntetik ugyanazért, hogy nincsenek meg a tűzvédelmi berendezései, és ezt ő nagyon jól tudja, mert benne van a bírságban, akkor a törvény előírja, hogy annak a gyárnak, annak az üzemnek a működését meg kell tiltani. Ezt a katasztrófavédelmi törvény és a szankciótörvény is előírja. Önök nem tehetik azt meg, hogy egy folyamatosan, rendszeresen katasztrófavédelmi, tűzvédelmi vétséget elkövető cég, üzemeltető folyamatosan veszélyeztesse a lakosságot. Ezt önök törvény szerint nem tehetik meg. Köszönöm.

**Inotai Gergely**: Megvárjam a választ?

**Andor Máté:** Igen. Köszönöm. A helyreigazítást kértük az átlátszótól, ami meg is történt, megjelent a cikkben, illetve a cikk végén is. A katasztrófavédelmi bírságokat kérték ki, amit megküldtünk, utána, mikor tűzvédelmi bírságokat kértek ki, azt is megküldtük, tehát nem volt olyan közérdekű adatigény, ami közérdekű adatnak minősül, és végül nem adta ki a katasztrófavédelmi hatóság. Alapvetően a másik a megismerhetőségre, pont az elején a PPT-be is utaltam, tehát a mostani határozat ki fog kerülni a katasztrófavédelemnek a honlapjára. Akármilyen döntés szülessen. Ugye ez volt a probléma, hogy miért nem tesszük megismerhetővé, megismerhetővé fogjuk tenni.

**Bodnár Zsuzsa:** Szövegértés, Uram, nem ezt kérdeztük, hogy kikerül-e az engedély egyrészt soha nem látjuk a katasztrófavédelmi engedélyt és a módosított biztonsági jelentést sem, de ez teljesen lényegtelen. Nem; azt kérik az itt lévők, hogyha ennyi vétséget követ el egy cég, és folyamatosan megsérti a tűzvédelmi előírásokat, akkor ne engedjék működni, pláne ne adjanak ki újabb engedélyt. Nem tehetik meg.

**Andor Máté:** Erre is szerettem volna válaszolni. Azt kérem, hogy mi is végighallgatjuk önöket, tehát mindenre ki fogok térni. Illetve ahogy föl is lettek olvasva a szankciók, tehát a katasztrófavédelem folyamatosan szankcionálja, hogyha szabálytalan állapotot talál…

*(Ha egy sima házi cég ezt meg meri tenni, egy picikét, ami áll három főből. Kétszer nem csinálja meg, harmadszorra lehúzzák a rolót. Itt tizenhétszer nem csinálta meg. Miért nem húzzák le a rolót?)*

**Andor Máté:** …illetve alapvetően pont az önök által is kikért határozat, illetve volt már idézett határozat is, tehát a katasztrófavédelem volt olyan, hogy megtiltotta a gyár bizonyos területein a veszélyes tevékenységet.

*(Mikor zárnak be a törvény szerint?)*

**Hlavács Judit:** Mikor hoznak egy olyan határozatot, hogy a 3 meg 4 millió forintos bírságok után, amikor nem történik semmi, amikor a cég éveken keresztül figyelmen kívül hagyja az önök határozatait, mikor hoznak egy olyan határozatot, hogy fel kell függeszteni a tevékenységtől. Ez a következő lépés a hatástalan víz se hó után egy dolgot tehetnek, főleg a katasztrófavédelem. Megtiltják a további tevékenységet. Mikor fog ez bekövetkezni? Mit kell tennie ezért a Samsungnak? Hány embernek kell meghalnia? Hány ember hal meg üzemi balesetben, amikor majd úgy gondolják, hogy most már be kell fejezni a tevékenységet? Mondjuk csak egy napra, ami nekik sokkal nagyobb kárt okozna, mint bármelyik bírság, amit eddig kiszabtak. Összeadva.

*(Ekkora cég ellen 1 millió alatt nem lehet bírságot kiszabni.Nem érez belőle semmit.)*

**Andor Máté:** Alapvetően én elnézést kérek, hogy egyből nem válaszoltam, csak úgy tudom, hogy ezt Főjegyző úr az elején elmondta, hogy a kérdéseket itt középen a mikrofonba szükséges feltenni, de ettől függetlenül, tehát ahogy elmondtam, a katasztrófavédelem jogalkalmazó szerv, nem jogalkotó szerv. Minden, ami a jogszabályban le van írva, azt a szankciót hozhatja bizonyos szabálytalanságok esetében. Amennyiben olyan nagyon súlyos hiányosság lenne, akkor szerepel az, amit hivatkoztak, illetve ki van rakva, hogy a katasztrófavédelem felfüggesztheti a tevékenységet, vagy megtilthatja. De, mint az előbb ezt már mondtam, az önök által is kikért határozatokban volt már erre példa. Köszönöm szépen.

*(Hova van beleírva a jogszabályba, hogy ha lángol a gyár ahogy a francia, akkor be fogják zárni? Megvárjuk!)*

**Erdélyi Gáspár Zoltán:** Gödi lakos. Néhány tárgyszerű kérdést szeretnék elsősorban a katasztrófavédelemnek föltenni, aztán a zaj kapcsán majd a Samsungnak is a legvégén. Első körben a kivetített határértékek kapcsán. Én próbáltam utánanézni, hogy mennyi az a határérték, amennyinek a túllépése szabálytalan lenne, meg tudnák nevezni, hogy össze lehessen hasonlítani a mért értékeket, hogy mennyi az, aminél határérték túllépésről lehetne beszélni, mert én nem találtam, próbáltam. Ez az első.

A második kérdésem az az, hogy ha ne adj Isten bármi okból, emberi mulasztásból, akármilyen okból talajvízbe kerülne szennyező anyag, bármelyik veszélyes anyag, az mennyi idő alatt ürülne ki Göd területéről. Erre szeretnék választ kapni.

Esetleg vannak-e tanulmányok abban, hogy ez öntözésnél és veteményesnél milyen hatásokkal jár helyi lakosoknál. Melyik az a szennyezésmérték, ami már így emberre veszélyes.

Emellett szeretném azt megkérdezni, hogy akkor végül a talajvíz és a veszélyes anyagok kapcsán nem a fél méter 1 méteres, hanem a 10-14 méteres monitoringnál mennyi ilyen kutat terveznek előírni az engedélyben. És végül Samsungtól szeretném megkérdezni, hogy volt-e hatástanulmány a zajterhelés növekedése ügyében mind a termelésre, mind a vele járó forgalomnál. Én nem láttam erre utaló mondatot a közzétett jelentésben és érdekelne erre a válasz.

**Andor Máté:** Vízügyi témában a Fővárosi Katasztrófavédelmi Igazgatóságtól Dr. Blahó Tamás alezredes úr tud válaszolni.

**Dr. Blahó Tamás:** A vízügyi témával kapcsolatban a szennyezés mértékével kapcsolódóan a jogszabály írja elő megengedett mértéket, illetve egyedi engedélyekben szerepelnek ezek az értékek. Konkrétan ezek megismerhetők.

**Erdélyi Gáspár Zoltán:** NMP-re mennyi az érték?

**Dr. Blahó Tamás:** Nem tudom megmondani.

*(Minek jöttél ide)*

Egyedi engedélyekben, jogszabályban szerepelnek, mindenki meg tudja nézni.

**Erdélyi Gáspár Zoltán:** Javasolnám a közmeghallgatásnak a megismétlését akkor, amikor ilyen kérdésekre fölkészültebben érkeznek. Ezt kérem jegyzőkönyvbe venni!

**Dr. Blahó Tamás:** Köszönöm szépen. Illetve a monitoring kutakkal kapcsolatban 12 méter nyugalmi vízszintet határoz meg.

**Erdélyi Gáspár Zoltán:** A talajszinttől milyen mélyen?

**Dr. Blahó Tamás:** 12.

**Erdélyi Gáspár Zoltán:** 12. Tehát nem a talajvíz, hanem a felszínhez képest.

**Dr. Blahó Tamás:** 12 méter határozza meg a talajvízet, és onnan van a mintavétel még.

**Andor Máté:** Elnézést, én azért annyit hozzátennék, hogy a kérdés az NMP-re vonatkozott, és annak a talajvízbe jutására, és erre mondta az Úr, hogy akkor meg kell ismételnie emiatt a közmeghallgatást.

**Erdélyi Gáspár Zoltán:** Én kérem.

**Andor Máté:** Most már ugye eléggé elmentünk olyan kérdések felé is, ami nem konkrétan a biztonsági jelentéshez kapcsolódik. Az NMP maga nem tartozik a 2019/2011-es kormányrendelet alá, tehát annak az úgymond talajvíz szennyezése, vagy talajvízbe jutása az nem konkrétan a biztonsági jelentéshez kapcsolódó kérdés, hanem most ezt lehetett ugye feltenni. Tehát emiatt azért én is akkor szeretném a jegyzőkönyvet, tehát nem az sérül, hogy a biztonsági jelentéshez kapcsolódóan nem kaptak valamire választ. Köszönöm szépen.

**Dr. Szép Tibor:** Adja meg a címét és írásbeli választ is kap. Ki fogjuk rakni a honlapjára Pest megyének. És az NMP határértékeket is.

**Frankovits György:** Szóval, zajjal kapcsolatban kaptunk egy kérdést, ezzel kapcsolatban szeretnék válaszolni. Társaságunk folyamatosan nagyjából 3-6 havonta frissíti a zajtérképét, ezzel képesek vagyunk ellenőrizni, mint egy hőtérképet úgy kell elképzelni, és monitorozzuk a zajnak a terhelését. És ennek lépésről lépésre haladunk. Mi is azt tapasztaljuk, hogy a hatósági mérések is és egyéb külső szakértői mérséklések is igazolják, hogy ezek látható és hallható eredménye van, és egyre inkább kisebb területre koncentrálódik a zajterhelés.

**Erdélyi Gáspár Zoltán:** Bocsánat, a kérdés a bővítésre, és ennek a bővítésnek a várható hatására vonatkozott, amit nyilván a mostani mérések nem tudnak a jövőben mérni.

**Frankovits György:** A zajtérképben, ez egy modell, ahova képesek vagyunk ezeket az zajforrásokat belerakni, ami nem valósult meg, és azt monitorozzuk.

**Erdélyi Gáspár Zoltán:** Hol találhatóak meg ezek a zajtérképek?

**Frankovits György:** A Samsung SDI készíti magának. Ezek alapján határozzuk meg.

**Erdélyi Gáspár Zoltán:** Publikusak?

**Frankovits György:** Egyenlőre nem tudok róla, ez nem szükségszerűen kell publikusnak lennie.

**Korda Eszter:** Bocsánat, még egy gyors kiegészítést szeretnék tenni az NMP-vel kapcsolatosan elhangzott kérdéshez. Tehát a 18/2006-os KVVMF rendelet tartalmazza a talajra és a felszín alatti vízre vonatkozó vízszennyező anyagokra a határértékeket. Ezek között az NMP nem szerepel, ugyanakkor a 2019/2004-es kormányrendeletben, annak az egyik mellékletében szerepel az NMP, mint kockázatos anyag, tehát abból nyugodtan ki lehet indulni, hogy ennek az anyagnak semmi keresnivalója nincsen a talajvízben.

*(Soha nem használnak ilyet és ezért a jogszabályt nem követik.)*

*(Ezért engedhetik bele a talajba.)*

**Vajda Viktória**: Jó napot kívánok! Én Vajda Viktória vagyok, gödi lakos és képviselő, és három kérdésem lenne, amit a három különböző résztvevőnek szeretnék feltenni különböző témában. Itt vagyunk nagyjából egy következő üzemrész engedélyének a kézhez kapása előtt másfél perccel. Tehát jövő hét hétfőn ez az engedély. Most itt azt gondolom, hogy sokan azt gondoljuk, hogy hátha van remény. Ezt az engedélyt ki fogják állítani. Gondolhatjuk azt, hogy megkérdőjelezhetjük egyáltalán a gyárnak a jelenlétét, hogy akarjuk-e, hogy itt legyen. Mondhatunk itt bármit, nem fog megtörténni valószínűleg. Én nekem most az lenne az első kérdésem a Samsung résztvevőjéhez, hogy hány ilyen közmeghallgatáson fogunk még itt állni. Fölkaptak bizonyos pletykák különböző sajtóorgánumoknál, hogy egy harmadik gyárat tervez esetleg a Samsung. Én abszolút pletyka szinten kezelem, és ezért szeretnék most erre választ kapni, hogy tervez-e harmadik gyárat a Samsung Gödön létesíteni. Külön állítólag még meg is nevezték, hogy a BMW számára. Erre szeretnék konkrét választ kérni, köszönöm szépen, és aztán majd mondom a többit is.

**Paplanos Péter:** Koreai sajtóhírek voltak, tehát ez a korai médiában jelent meg, amit átvett néhány gazdasági médium, és már Koreában is cáfolta a Samsung, hogy nem tervezi, nincs ilyen. Ez egy valahonnan, valamelyik helyi médiumnál, koreai helyi médiumnak a feltételezése volt.

**Vajda Viktória**: Szuper, de akkor a jegyzőkönyvben rögzítve lesz, hogy nem lesz harmadik Gödi gyár. Köszönöm szépen. Ez egy konkrét válasz.

*(Ugyanezt mondák a másodikról is)*

**Vajda Viktória**:Nem baj, ez most benne van a jegyzőkönyvben, és köszönöm szépen a konkrét választ.

 A második kérdésem az egy picit teoretikusabb, még ennél is és politikai irányú. Gödön úgy történt ennek az egész gyárnak a létrehozása, amit már a kolléga előttem elmondott, néhány embe meghozták a döntést, és utána létrejött a gyár, semmilyen beleszólása nem volt a lakosoknak. Majd itt van az új önkormányzat. Itt vannak a lakosok. És mi történt, amikor tiltakozás lett? Hopp, egy különleges gazdasági övezet. Innentől kezdve senki nem szólhat bele semmibe. Az lenne a kérdésem Elnök Úrhoz, és esetleg tudja-e, hogy a többi helyen, ahol vannak ilyen gyárak tervbe véve Nyíregyháza, Debrecen, Győr mellett lesz-e különleges gazdasági övezet, és ők is szembe fognak nézni evvel a katasztrófával, amivel mi.

*(Honnan Tudná, kormánypártiak.)*

**Szabó István:** Ez teoretikus kérdés, fogalmam sincs róla.

*(Neked semmiről sincs.)*

**Vajda Viktória**:Köszönöm szépen a választ! Én kíváncsian várom és nagyon-nagyon drukkolok ezeknek a városoknak, hogy ők ne járjanak úgy, mint mi. A harmadik kérdésem az a katasztrófavédelmi igazgatóság a Fővárosi Katasztrófavédelmi Igazgatósághoz szól egy vízügyi kérdésben. Azt gondolom, hogy itt a hangulatban mindannyian érezzük, hogy igenis nincsen bizalom sajnos a gyár különböző szervei vagy az állam különböző szervei és a lakosok között. Tehát felmerülnek különböző árnyképek vagy ilyen rémképek a gödiekben, ehhez kapcsolódik a kérdésem. Néhány nappal ezelőtt a gödi utcákon a csatornafedelekből fehér hab bugyogott fel, amiről kiderült a DMRV kiválóan tájékoztatott minket, hogy ez a tűzeseteknél használt oltóanyag került a szennyvizekbe, és ezek bugyogtak föl Göd különböző pontjain. Az lenne a kérdésem, tudom, hogy vizsgálja a Fővárosi Katasztrófavédelmi Főigazgatóság. Kiderült-e már, hogy honnan ered ez a tűzeseteknél használt oltóanyag? Köszönöm szépen, ha kapok erre választ.

**Dr. Blahó Tamás:** Valóban még vizsgálja, nem derült ki. Nekünk is ennyi információnk van, illetve annyi a DMRV az üzemeltető, ezzel kapcsolatos intézkedéseket megtette, és a szennyezést megszüntette.

**Vajda Viktória:** Ez nagyon jó, hogy megszüntették a szennyeződést, de az lenne a kérdésem, így akkor nézzük ezt abszolút ilyen technikai szinten. Honnan kerülhet bele? Hogy mennek a vízutak, a szennyvízvezetékek, mit gondol Ön, hogy keletkezhetett ez a szennyeződés?

**Dr. Blahó Tamás:** Számos lehetőség van, csatorna felénél beleöntik. Illegális rákötés, egyesített rendszer van még.

**Vajda Viktória:** Olyan mennyiségben lehetséges, hogy egy csatornafedélbe beöntik és Göd különböző végeiben felbugyog?

**Dr. Blahó Tamás:** Nem ismerem a mennyiséget, de ennyire részletesen, nem ismerem Gödnek a csatornázását. Elképzelhető, hogy különböző helyszínekre eljut, és a különböző áramlási viszonyok nem minden pontban habosítják föl a habképző anyagot, hanem csak helyszínen, lokálisan.

**Vajda Viktória:** Köszönöm szépen. Gondolom, erre is fogunk majd konkrét írásbeli választ kapni.

**Dr. Blahó Tamás:** Természetesen.

**Vajda Viktória:** Köszönöm szépen a választ. Azt hiszem, hogy majd megvárjuk az írásbelit, de vannak ötleteink.

**Baranyai Balázs**: Én is szeretnék üdvözölni mindenkit. Baranyai Balázs vagyok, Sződligeti lakos. Az én kérdésem elsősorban a sződligeti erdők felé irányulna, mert ugye úgy hallottuk, hogy ott tervezés alatt van, és már kivitelezés alatt is van egy vízelvezető csatornázás, ami ugye a bicikli út melletti erdő területén menne végbe. Erről lenne nekem a kérdésem az, hogy elsősorban pontosan melyik terület ez, milyen szélességben, vagy akár az egész erdőre vonatkozik ez? Hogyan tudták megoldani ezt egy természetvédelmi területen, ahol nem tudom, hány növény és állatfaj ezzel veszélybe kerülne. Hogyan lehetséges ez úgy, hogy a sződligeti lakosoktól és a környező lakosoktól vesznek el területeket, amikre szeretnek kijárni. Például én ott lakok nem messze, rendszeresen járok oda a kutyámmal sétálni. Illetve hogyan lehetséges az, hogy ez mind állami támogatással a mi adófizetői pénzünkből fog megvalósulni. Hozzátenném még, hogy természetesen a Mészáros és Mészáros Kft. által várnám a válaszokat.

**Dr. Szép Tibor:** Tisztelt uram! Erre írásban kap választ, megadja a címét, és természetesen.

*(Nem szégyellik magukat?)*

**Dr. Szép Tibor:** A DMRV nincs jelen. Én nem rendelkezem azzal az információval, amivel a DMRV rendelkezik. Nyilvánvaló módon, hogy az Úrnak tisztességes választ adjunk, ahhoz a DMRV-t meg kell kérdezzem.

*(Az lett volna tisztességes, hogy maguk is fölkészülve tudják)*

*(Benne van a törvényben, hogy meg lehet írni.)*

*(Ott mosolyog, mint valami jól lakott napközis.)*

**Dr. Szép Tibor:** Én nem mosolyogtam, és azt leszögezném, hogy tisztességes választ adunk, amit nyilvánossá teszünk. Az úr meg fogja kapni a választ, és a honlapunkra föl fogjuk tenni, hogy bárki elolvashassa a választ. Azért, hogy minden tényt összegyűjtsünk, és ez meg fog jelenni. Uram, a jegyzőkönyvet itt jelenlévő kollégáim meg fogják írni. Még a héten. Az úr a választ meg fogja kapni a jövő hét elején legkésőbb.

*(Bekiabálásra válasz: Nem én vagyok a főispán)*

**Baranyai Balázs**: Még olyan kérdésem lenne, hogy ehhez miért van szükség a DMRV Zrt. megkérdezésére. Ne haragudjon, a kérdésem nem az volt, hogy ki a főispán a vármegyében, hanem a kérdésem nem erre vonatkozott, hanem arra, hogy mely területek lesznek ezek pontosan. Miért van szükség ehhez a DMRV Zrt. megkérdezésére, amikor az a terület - jól tudom -, az nem az ő fennhatóságuk alá tartozik, mert ez egy környezetvédelmi terület.

**Dr. Szép Tibor:** Mert a beruházást nem a Pest Megyei Önkormányzat bonyolítja. A Pest Megyei Önkormányzat nem bonyolítja ezt a beruházást. Ilyen módon, mint hivatalvezető, a hivatalban nem tudok olyan információt elővenni, amivel önnek érdemi választ tudok adni. Tehát akkor térjünk ahhoz, hogy érdemi választ tudjak adni, kénytelen vagyok azokat a szereplőket megkeresni, a kivitelezőt, a Mészáros és Mészáros Kft-t, a DMRV-t, a csatornázást és így tovább. Ahhoz, hogy pontosan meg tudjuk mondani, hogy milyen területet érint, milyen mértékben, és hogy az ön által feltett kérdésre érdemi választ tudjak adni, ehhez nekem tájékozódnom kell, és a kollégáim ezt meg fogják tenni, és ön kapni fog érdemi választ, amit mindenki más elolvashat, mert fent lesz a honlapon.

**Baranyai Balázs**: Valószínűleg mire megkapom a válaszokat, addigra már elkezdődnek a munkálatok, de köszönöm szépen.

**Dr. Szép Tibor:** Nyilatkoztam arról, hogy meg fogja kapni a választ jövő hét elején, és ön számon kérhet, hogyha én ezt nem teljesítem.

**Baranyai Balázs**: Rendben, akkor még a mai nap folyamán, hol tudnám a kérdéseket elküldeni, vagy hol kellene a címemet megadni?

**Dr. Szép Tibor:** Hangfelvétel készül erről a közmeghallgatásról. A kollégáim ezen a héten le fogják írni a jegyzőkönyvet, és ez alapján, ha ön megadja nekem a címét, ön kap egy személyes levelet, és azon túl pedig föl fogjuk tenni a megyei honlapra is a választ.

Mondom, hogy nem a Pest megyei önkormányzat a kivitelező. Hát hogyan tudnám megállítani.

Uraim! Most adtam egy választ, hogy az úr választ fog kapni, és összegyűjtünk ahhoz minden információt korrektül.

**Baranyai Balázs**: Jó, rendben, köszönöm szépen. Kicsit politikai leszek most az itt elhangzott válaszok többségét miniszterelnök úrnak az egyik kedvenc válaszához tudnám hasonlítani, ami csak úgy hangzott, hogy boldog karácsonyt! Köszönöm.

**Hozzászóló:** Jó napot kívánok! Üdvözlök mindenkit! Nekem egy egyszerű kérdésem lenne először is. Nem volt időm értelmezni teljesen a kiadott publikus leírását ennek az engedélyezési eljárásnak. Mivel későn kaptam egyáltalán a közmegbeszélésről, közmeghallgatásról értesítést. Az akkumulátorgyártás folyamatában zajlanak kémiai folyamatok, vagy csak fizikai folyamatok? Ez lenne az első kérdésem.

**Korda Eszter:** Fizikai folyamatok zajlanak a gyártás során.

**Hozzászóló:** Értem. Lenne egy kérdésem még, hogy fizikai folyamatokhoz oldószerre és elektrolitra miért van szükség?

**Korda Eszter**: Az elektrolit szükséges az akkumulátor működéséhez, elektrolíziséhez.

**Hozzászóló:** Értem, és közben nem zajlik kémiai folyamat, miközben azt belehelyezik, összeállítják, csomagolják?

**Korda Eszter:** Ez egy oldódási folyamat, amihez az oldószert használják.

**Hozzászóló:** Az oldódás fizikailag vagy kémiai átalakulás zajlik?

**Korda Eszter:** Akkor pontosítok a válaszon, olyan folyamat, ami során új anyagok keletkeznek, anyagból új anyag nem történik a gyártás során.

**Hozzászóló:** Elnézést, tényleg csak erre egy igennel válasz lesz kémiai reakcióban, kémiai folyamatban?

**Korda Eszter:** Nincsen.

**Hozzászóló:** Köszönöm szépen. A következő kérdésem pedig az, hogy ugye itt beszélünk, hogy részletekben adjuk át ezt, részletekben kapják meg az engedélyt? Nem lehetséges az, hogy meg kéne fontolni, hogy egyben vizsgálni a gyárat? Elvégre a lépésekben lehet, hogy elég előzetes vizsgálat végrehajtása, de egy ilyen nagy beruházásnál nem lett volna szükség hatásvizsgálatra.

**Korda Eszter:** Az ipar biztonsági részére tudok válaszolni a kérdésének. A tárgyi engedélyezési eljárást megelőzte egy építési engedélyt megelőző katasztrófavédelmi engedélyezési eljárás. Ennek a során egyben vizsgáltuk a teljes gyárat azokkal a részekkel is, amelyek jelen pillanatban még meg sem épültek, vagy megépítésük már folyamatban van. Jelen pillanatban, ami folyik engedélyeztetési eljárás, az nem fókuszál az újonnan megépített létesítményekre, hanem az minden egyes esetben magába foglalja az összes, már megépült létesítményt, az ott folytatott gyártási tevékenységet és az ott felhasznált veszélyes anyagoknak a teljességére terjed ki az elemzés. A hatások mindig teljes egészében kerülnek bemutatásra, csak ismétlem, elkülönül minden esetben az építéshez kapcsolódó engedélyeztetés és a tevékenység végzéséhez kapcsolódó engedélyeztetés. Ez az oka annak, hogy soron kívüli felülvizsgálatnak nevezzük azt a lépést, amikor a már elkészült új épületek és technológia kvázi integrálódik a már meglévőkhöz. Ez indokolja a soron kívüli felülvizsgálatot.

**Hozzászóló:** Értem. Köszönöm. Ezek után a Samsung felé lenne kérdésem, hogy az elején nem lehetett tudni, hogy ezek a bővítések lesznek? Köszönöm. Bocsánat, engedjenek meg egy utolsó kérdést, mert ez az én érdeklődésembe is beletartozik, hogy környezetvédelem, klímaváltozás. Nem láttam, hogy nagyon vizsgálták volna ezt a kérdést, és itt se volt nagyon. A víz kivétellel kapcsolatban nem kaptunk kielégítő válaszokat. Szerintem nem vizsgálták meg, hogy a klímaváltozás milyen hatással van a gyártásra? A gyártás milyen hatással van a klímaváltozásra?

**Korda Eszter:** Ez egy iparbiztonsági engedélyezési eljárás, és itt a balesetek, tehát a vegyi anyagok felhasználásának a biztonságosságát, és azokkal kapcsolatban lehetséges baleseteknek a lehetőségét elemezzük. Az ön által feltett kérdést teljesen jogosnak gondolom, ezek viszont kifejezetten környezetvédelmi kérdések. Az itt ülő hatóság meg az iparbiztonsági, tehát a veszélyes anyagok felhasználásához, és az azokkal kapcsolatos esetleges baleseti lehetőségekhez kapcsolódó engedélyezésnek a része miatt vagyunk itt.

**Hozzászóló:** Köszönöm szépen.

**Baranyák Zoltán:** Jó napot kívánok, Baranyák Zoltán vagyok, én a Samsunghoz szeretnék egy kérdést feltenni. Úgy tudom, hogy a Samsung az akkumulátor gyártása során főleg a katód gyártása során használja a szárítás folyamatát, ezt az iszapszerű anyagot, amit az NMP-ben oldanak föl, ennek a szárításához használják a hőenergiát, és a hőenergia után egy olcsó eljárás az, hogy részben csillerekkel, tehát vizes hűtőkkel kiengedik a légkörbe. Tehát nem az NMP-t engedik ki a hölgynek mondom, hanem a plusz hőt, ami a szállítás során keletkezik, ezt el kell vezetni a légkörből, mert a szállítás során egy csomó hőt szabadítanak föl, hogy ez a katód létrejöjjön. Ennyi bevezető után az a kérdésem, hogy fölmerült-e az, hogy ne kelljen ilyen sok vizet odaszállítani, ezt a hőt valamilyen hasznosabb célra használják föl? Én úgy tudom, hogy ezek magasabb hőmérsékletű vizek, tehát nem 10-20 fokos, hanem többféle fűtési célra is föl lehetne használni. Energiatárolásnál is lehetne ennek hasznosítása. Van-e olyan mostani technológiánál fejlettebb technológia, amivel nem kell ennyi víz? Én úgy tudom, hogy ezt a technológiát az hívta életre, hogy nagyon olcsón jut, talán négy forintot hallottam, nem tudom megerősíteni, vízkivételi díjat a vízhasználatba. Ha ez nem 4 forint lenne, hanem mondjuk, ami itt akárki veszi a vizet, nem olyan minőségű vizet, de én nagyon szeretnék négy forintért vizet kapni. Ha lenne egy drágább víz, akkor találnának-e más technológiát, hogy ne kelljen ilyen sok vizet elpárologtatni, amivel hűtenek? Lenne erre lehetőség? Sugallom, hogy külföldön erre találtak megoldást. Nem az egészről beszélek, hanem hogy van-e részben. Köszönöm.

**Korda Eszter:** Köszönjük a kérdést. Egyet is értünk a kérdéssel. Én úgy gondolom, hogy a mostani időszakban nem csak a Samsung, hanem lényegében az összes iparvállalat rákényszerül arra, hogy újra gondolja az energia és a környezeti erőforrások használatát és azt racionalizálja. Itt elhangzott, hogy folyamatosan gondolkozik azon a gyár, hogy hogyan lehetne az energiaigényét csökkenteni, és a vízfelhasználását is csökkenteni. Az NMP visszanyerés, illetve az NMP kipárologtatása során képződő valóban, nagyon jelentős hőmennyiség az egy logikus és racionális felvetés, amit én azt gondolom, hogy minden bizonnyal meg kell fontolni és meg is kell valósítani.

**Baranyák Zoltán** Készült-e ilyen hatástanulmány? Ezt szeretném-e megkérdezni?

**Korda Eszter:** Nem tudok róla ebben a pillanatban még, de ez nincsen velem. Elképzelhető, hogy készülne, én nem tudok róla.

**Baranyák Zoltán** Nagyon örülnénk egy olcsó hőenergiaforrásnak, itt is sok közintézmény van Gödön, és nagyon szeretnénk olcsón üzemeltetni a közintézményeinket, ha esetleg ez a lehetőségek között szerepel. Köszönöm szépen!

**Hlavács Judit:** Jó estét. Itt vagyok, és elnézést, hogy az előbb elragadtattam magamat. Azt gondolom, hogy ennek az az oka, és sokszor ennek a felpaprikázott hangulatnak, hogy most ezzel az alkalommal nem, de egyébként velem is előfordult, hogy végigolvastam egy egész hétvégén egy épp aktuális biztonsági jelentést, sőt többször is megtörtént, úgyhogy nagyon nagyra értékelem azokat, akik most is megtették. Most is bebizonyosodott, hogy igazából a kérdésekre nem kapunk választ, vagy nem őszinte választ, nem igaz választ kapunk. Nyilván ez egy idő után eléggé frusztrálja az embert. Én őszintén szólva önöket a katasztrófavédelemtől egy kicsit sajnálom, hogy most itt kell ülniük, és tűrni itt a lakosság lázadását, türelmetlenségét és bekiabálását. Biztos vagyok benne, hogy amikor önök ezt a pályát választották, nem azt képzelték fiatalemberként, hogy majd 2023 januárjában egy környezetszennyező, munkabiztonságot semmibe vevő, a dolgozói és a környékbeli lakosok életét veszélyeztető gyárat fognak védeni a magyar emberekkel szemben, a helyi lakosokkal szemben, és a cég dolgozóival szemben. Biztos vagyok benne, hogy amikor hazamennek, miután aláírtak egy határozatot, amelyben ismét csak egymillió forintos bírságot szabtak ki a bezárás helyett, vagy amikor hazamennek innen, és majd utána kiadják az újabb engedélyt, akkor nem érzik jól magukat. De nyilván megmagyarázzák, hogy ezekről nem önök döntenek. Önök nem tehetnek mást. Azt szeretném mondani, hogy az ember mindig tehet mást. Mindig van választásunk. Lehet, hogyha önök nem adják ki ezt az engedélyt hétfőn, akkor kedden már nem lesznek ott abban a munkában, ahol vannak. De rengeteg munka van még a világon. Én két évvel ezelőtt még tanítottam. Azért hagytam abba, mert a rendszer nem tette lehetővé, hogy a legjobb tudásom szerint tanítsam a gyerekeket. Az összes tankönyv, az összes szabály akadályozott abban, hogy a munkámat lelkiismeretesen ellássam. Én nem vagyok hős, és önöknek sem kell hősnek lenni. Egyszerűen csak embernek. A választási lehetőséget használják ki. Próbálják meg azt, hogy visszaemlékeznek arra, hogy miért lettek katasztrófavédelmisek, és most hova kerültek, és szeretnék ezt tovább csinálni. Köszönöm szépen. A Samsung képviselőinek azt szeretném mondani, hogy én értem Önöket. Teljesen világos, hogy az önök dolga az, hogy a lehető legolcsóbban a legtöbb profithoz jussanak. Biztos vagyok benne, hogy a Samsung csúcstechnológiás vállalatként az összes környezetvédelmi szabályt be tudná tartani, meg tudná oldani a zajvédelmet, meg tudná oldani azt, hogy minden tűzvédelmi berendezés mindig működjön, és meg tudná oldani azt, hogy ne kerüljön NMP a talajvízbe. Önök azt azért nem teszik meg, mert az az olcsóbb. Önök ezt megtehetik, mert egy olyan országban működtetik ezt a gyárat, ahol a politika és a hatóságok nem követik meg önöktől ezt. Egy dolog még előfordulhat. Egyszer még lehet, hogy német környezetbarát polgárok, meg Hollandiában, meg Belgiumban, akik mind azért vesznek elektromos BMW-t, hogy védjék a környezetet. Lehet, hogy egyszer megtudják, hogy milyen körülmények között készülnek ezek az akkumulátorcellák Gödön, meg Debrecenben, meg Komáromban, és szerte az Európai Unió perifériáján, ahol gyakorlatilag a kormányzat multinacionális cégek érdekeit, meg csak a saját zsebét nézi, és nem a helyi lakosokat, és nem a környezetet. Egyszer megtudhatják, és ha egyszer kiderül, hogy a Samsung semmibe veszi a környezetvédelmi szabályokat, és a német meg a holland, meg a belga, meg a francia polgárok nem akarnak többet olyan BMW-t venni, amibe Samsung akkumulátort szereltek. Lehet, hogy nem fognak majd Samsung-telefont se venni, mert az a nagyon környezetvédőnek látszó cégről kiderül, hogy valójában egyáltalán nem környezetvédő, és majd elkezdenek esni a részvényárak, akkor mégiscsak rá lesznek kényszerülve, hogy foglalkozzanak olyasmivel, ami itt történik Gödön. Köszönöm szépen.

**Kovács Mátyás:** Üdvözlök én is mindenkit, Kovács Mátyás vagyok. Pest megye 5-ös számú választókerületnek elnöke a Mi Hazánk Mozgalomtól, és a magyar önvédelmi mozgalom helyi vezetője. Teljes mértékben egyetértek az előző szóló hölggyel, és ha így tudna működni a dolog, ahogy ő kérné, akkor nekem talán nem is kellene ma itt állnom, de sajnos nem így működik. Önök itt néznek az itt ülő emberekre, mint borjú az új kapura, hogy mit beszélünk önöknek, és teljes mértékben azt látom, hogy egyik fülükön bemegy a másikon ki. A mai beszélgetésnek szerintem semmi értelme nincsen, nesze semmi fogd meg jól. Igazából én önökhöz kérdésem nincsen, önökhöz főleg nincs, teljes mértékben tudjuk, mi folyik benne a Samsungban. Folyamatos problémák, balesetek. Mindenről nagyon jól vagyunk tájékoztatva. Én inkább azokhoz fordulnék, akik itt vannak mögöttem, mellettem, hogy én azt gondolom, hogyha itt eredményeket akarunk elérni, akkor itt látják, hány közmeghallgatást szeretnének még. Nem lesz működőképes. Be kell látni, más irányt kell venni. A másik, hogy én az előző hölggyel felsoroltakhoz képest én, egyáltalán nem sajnálom önöket. Köszönöm szépen. Minden jót.

**Kecskés Krisztina:** Kecskés Krisztina vagyok, a Gödért Egyesület alelnöke úgy gondolom, hogy szinte mindnyájunkkal régi ismerősként köszönjük egymást, hiszen legalább ez a hatodik közmeghallgatás, mondjuk úgy, hogy mindegyiken itt voltam, és rengeteg időt töltöttem az életemből sajnos ezeknek a biztonsági jelentéseknek az alapos tanulmányozásával. Sok hétvégén ment rá, és eleinte, mikor még hittünk benne, hogy valamit tudunk ebben elérni, akkor hosszú oldalas beadványokat szerkesztettünk gondosan. Aztán ezek alkalomról alkalomra rövidültek, mert beláttuk, hogy egyetlen korábbi kérésünket sem vették figyelembe. Folyamatosan, visszatérően kértük, hogy a legveszélyesebb és legzajosabb üzemegységeket a Samsung, közte az elektrolit tárolót, az LMP újrahasznosító parkot, a veszélyes anyagraktárakat és minden egyéb dolgot, ami zavarhat minket, ne a Nemeskéri út közelébe helyezzék el. Mind ott vannak Önök, nézzék meg, ha hazamentek és lesz türelmük még, nézzék meg ezt a 170 oldalas biztonsági jelentést. Volt már 220 oldalas is. Mindegyiken végig rágtuk magunkat, csökken-csökken, folyamatosan csökken a gyár baleseti hatásterülete, akár ennek nagyon örülhetnénk is, de nincs így. Azt is szeretném még elmondani önöknek, hogy számos alkalommal kaptam ki oktatást Korda Eszter ügyvezető asszonytól, úgy, ahogy most itt önöknek is körülbelül, lehet, hogy ez nem számít annak, ahogy elmagyarázta, hogy egy-egy ilyen biztonsági jelentés mindig a teljes gyárat az egészet egyben vizsgálja. Képzeljék, három évvel ezelőtt éppen az ellenkezőjéről győzött meg engem, amikor reklamáltunk egy olyan épületet, egy hatalmasat, amelyik már működött, a bizonyos Modulpack épületet, és elmagyarázta nekem Korda Eszter ugyanígy felállt és onnan a színpadról, hogy az nem tartozik a jelen vizsgálat és a jelen biztonsági.

**Korda Eszter:** Reagálhatok rá?

**Kecskés Krisztina:** Nyugodtan. Vannak itt olyanok, akik itt voltak, és akik hallják, vagy akik emlékeznek rá.

**Korda Eszter:** Azóta történt egy telek egyesítés.

**Kecskés Krisztina:** Á, ez az egy gyár, két gyár sztorija, igen-igen, ezt is feszegettük.

**Korda Eszter:** Nem feszegettük. Bocsásson meg. Három évvel ezelőtt a Modulpack épület egy másik telken volt, másik helyen volt. Nem tartozott. Azóta tőlünk teljesen függetlenül született egy döntés, hogy az egész gyár terület egy gyár lesz. Ezt a vonatkozó engedélyekben lekövettük, lekezeltük, és azóta, amióta egy telken, egy helyrajziszámmal működik mind a már működő gyáregységek, mind a most jelenleg építési területek, azóta ez egyben van kezelve, azért van így, mert a vonatkozó jogszabály ezt írja elő a mi számunkra is. Tehát én csak arra szerettem volna önt meggyőzni, ami a vonatkozó szabályozás alapján a mi kötelességünk is, nekünk is ehhez kell igazodni.

**Kecskés Krisztina**: Nagyon szépen köszönöm. Mindig megpróbált meggyőzni az éppen aktuális verzióról, mert ugyanis akkor is azt kérdeztük, hogy most akkor egy gyár van, vagy kettő gyár van, a Samsung is úgy kommunikál róla, hogy két gyár van, de ha egyébként valamilyen szempontból környezetvédelmileg, bár önöknek kedvezőbb az, hogy egy gyárnak tekintsék, akkor rögtön egy gyár van, de most arról van szó, hogy lesz-e harmadik gyár, és szeretném-e a jelenlévőket emlékeztetni arra, hogy három évvel ezelőtt ugyanígy nyilvánosan feltettük a kérdést, akkor még megtisztelt minket annyival a Samsung vállalat, hogy a koreai vezetőségből is néhányan eljöttek. Ez soha többet azóta nem történt meg, kivéve, amikor az NMP szennyezés történt, és a Samsung maga kezdeményezte, hogy gyorsan-gyorsan itt neki valamit nyilatkoznia kell, akkor ide fáradtak ismét. Most elküldték a képviselőiket, de megkérdeztük nyilvánosan, hogy lesz-e második gyár Gödön, hiszen már akkor is nagyon sok probléma volt azzal az úgynevezett kicsivel, az első résszel, amelyik szinte már semmi a mostanihoz. Azt a választ kaptuk a koreai legmagasabb szintű vezetőtől, hogy nem lesz második gyár. Nincs róla szó. Egy hét múlva az engedélyezési terveket nyilvánosságra hozták. A teljes második gyárét azt, amelyiket most már hallgatjuk és látjuk, és aminek most itt folyik az engedélyezési eljárása. Úgyhogy ennyit szeretnék mondani az elhangzott információk biztosságáról. Ja, akkor lehet, hogy a harmadiknak gondolunk, az majd a második lesz. Mindegy, ez egy ilyen örökös. Örökösen nehezen értelmezhető részünkről, de mi vagyunk nyilván a hibásak ebben. Gondolom az sem véletlen, hogy négyen küldtek véleményt összesen ehhez a biztonsági jelentéshez, hiszen ez a jelentés nem befogadható, ellenben én megfogalmaztam róla, és el is küldtem a Tisztelt Pest megyének a véleményemet, amely most már nem szakmai jellemzés, nem laikus, de mégis jogosnak tűnő kérdések feltevése, mindössze az én személyes véleményem. Ennyit szeretnék mondani, hogy ez nem egy biztonsági jelentés, ez egy fenyegető jelentés. Azt mutatja meg, hogy több ezer tonna veszélyes anyag és egy gátlástalan, Magyarország törvényeit be nem tartó multi milyen létesítményeivel és milyen tevékenységeivel veszélyezteti családom életét, egészségét, mindennapjait és jövőjét. Azt mutatja meg, hogy egy teljesen téves nemzetgazdasági stratégia érdekében hogyan áldozzák fel Magyarország állampolgárait és természeti környezetét. A magyar történelem szégyenfoltja, ami az akkumulátorgyárak engedélyezése terén történik, beleértve ezt a mostani, kötelezően megtartandó látszólagos véleményezési folyamatot is. Az a multinacionális vállalat, amelyik egy korábbi közmeghallgatáson letagadta a második gyárát, és sorozatosan kapja a büntetéseket, én is tudnék újabbakat idézni, de feleslegesnek gondolom. Tehát hiába készített újabb és újabb biztonsági jelentéseket már réges-rég elveszítette szavahihetőségét. Azok a hatóságok pedig, amelyek hozzájárulásokat adják egy ilyen gyár törvénytelen működéséhez, maguk is bűnrészesek. Köszönöm, hogy meghallgatták a véleményünket.

**Andrejka Zombor:** Jó napot kívánok! Jó estét kívánok mindenkinek! Nekem egy komolyabb kérdésem lenne, amit a Vajda képviselő asszony felvetett, illetve annak van egy ilyen vonzata, így a médiában, pontosabban a Facebookon találkozni olyan képpel, miszerint a Samsungnak egy átemelő aknájában már gyakorlatilag detektálva volt ez a hab képződmény, ez a tűzoltó hab, hogy ez igaz-e? Önök találkoztak-e vele?

*(Biztos, hogy nem. Még véletlen sem.)*

**Paplanos Péter:** Köszönjük szépen a kérdést. Ugyanúgy, ahogy több helyen felhabzott a hab Göd szerte, ez nálunk is megjelent, és úgy folyt át. Tehát igen, de ugyanúgy találkoztunk vele, ahogy mindenki más.

**Andrejka Zombor:** Köszönöm szépen az őszinte választ. Én nem túl sokáig dolgoztam a közműépítésben. Én úgy emlékszem, hogy egy átemelő aknának az a lényege, hogy gravitációsan megérkezik bele a folyadék, a szennyvíz, és onnan egy szivattyú felemeli egy olyan szintre, ahol a közcsatorna hálózat gravitációs rendszerére rá tud csatlakozni.

**Paplanos Péter:** Köszönjük. Valószínűleg valamilyen olyan formában került bele ez az anyag, ami nem habként került bele, hanem vízzel keveredve ugyanúgy, ahogy mindenhol máshol ez fölhabzott.

**Andrejka Zombor:** Elméletileg elképzelhető, hogy már az átemelő aknában a hab formájában keletkezett, és a hab, mint olyan, esetleg még más anyagokat is tud tartalmazni, ami még a leválasztás előtt belekötött volna, vagy belecsatlakozott volna a habosított anyagba? Nem. Jó. Én Andrejka Zombor vagyok. Gödön képviselőként tevékenykedem. Jelenleg a 4-es körzet az enyém. Most már azt hiszem, hogy itt inkább a lakossághoz szeretnék szólni, leginkább azért, mert valaki említette is, hogy itt nem szeretnének politizálni. Ha ez nem politika, akkor semmi. Azon túl, hogy politikus vagyok, amikor a veszélyhelyzet, tehát a covid által generált speciális joghelyzet létrejött, akkor nem tudom, a gödi lakosok, legalábbis egy részük tudja, hogy a polgármester is a speciális joghelyzetből következően az őt megpuccsolni, addig megpuccsolni akaró alpolgármestereket leváltotta, és a Hlavács Judit képviselő asszonyt és engem nevezett ki alpolgármestereinek, akivel bizalmasan tud együttműködni, illetve ránk tud delegálni olyan feladatokat, amit ő polgármesterként nem tud ellátni. Ezt a kis kitekintést bocsássák meg nekem, de például része volt az, hogy a gödi polgári védelmi rendszernek én lettem, elvállaltam a parancsnokhelyettesi pozícióját, ami azt jelenti, hogy ha Samsungban bármi történik, és a polgármester úr, mint a polgári védelem parancsnoka nincs a helyszínen, akkor gyakorlatilag én legalább 20 ezer embernek az életéért kell, hogy felelősséget érezzek, és ha bármi történik, akkor a riadólánc nálam indul elvileg, hogyha bármi történik a Samsung gyár területén belül. Volt ez a habos téma, előtte így pletyka szinten lehetett hallani tűzesetekről, mint egy átlag lakos, ez biztos, az átlag lakos számára ez egy kétségbeesésre esetleg okot adó dolog, de ilyenkor nekem a gyomrom szorul össze vagy szorult össze eddig is, mert nekem ott volt az a felelősség, hogy én akkor azonnal kéne, hogy induljak, de nekem a telefonomon soha semmilyen értesítés nem érkezett se eddig. Igazából én csak ott vagyok, hogy már nem vagyok alpolgármester, mert a bíróság kimondta, hogy a polgármester nem rendelkezett speciális joggal akkor, amikor a kormány rendelkezett és kinevezte a különleges gazdasági övezetet. Gyakorlatilag borzasztó nagy felelősséggel vagyok a lakosság iránt, viszont jogköröm gyakorlatilag nincsen. Bocsássák meg nekem a sirámaimat. De hozzátartozik, hogy a Hlavács képviselő asszony, aki egy nagyon szép beszédet mondott nem is olyan régen, megtapsolták, ő a mai nappal véglegesen lelkiismereti okokból, de hát ezt persze ő tudná jól megmondani, meg az oldalán le is írta, hogy ő lemondott a képviselői mandátumáról. Én azt gondolom, hogy a lakosságnak a felelőssége borzasztó nagy. Amikor azt mondjuk, hogy a politikával nem foglalkozunk, akkor gyakorlatilag azt mondjuk ki, hogy az életünkre ható dolgok, mint például egy gyár és a gyár működése és minden annak a következménye az minket nem érdekel. Csak azért gondolkozzanak el, hogy hagynak olyan, lehet, hogy naiv idealistaként jellemezhető embereket, mint a képviselő asszony, hagyják, hogy ő lelkiismereti okokból elmenjen, mert azt mondja, hogy nem tud érdemben csinálni, és csak a demokrácia látszatát csináljuk egy ilyen testületbe. Őt hagyják elmenni. Amikor van egy választás, megválasztanak egy olyan képviselőt, akit itt még nem láttunk megjelenni egy országgyűlési képviselőt, aki azért nyugodjunk meg. Ő neki nagyon masszívan benne volt a keze abban, hogy a gyár így tudott idetelepülni, a Tuzson úrról beszélek, és most sincs itt. A Sándor mondta, hogy felelősségvállalás. Én azt gondolom, hogy egy politikusnak a legfontosabb dolga az, hogy felelősséget vállaljon azokért a dolgokért, amit rábíztak, vagy amit fölvállalt. És ahogy a Hlavács képviselő asszony azt mondta, hogy ő nem tud azért felelősséget vállalni, amiért felelősséget vállalt, mert nincsenek meg hozzá a körülmények. Ezt gondolják bele, hogy azok az emberek, akik őhozzá hasonlóan még valahol bennük van az a naiv idealizmus, ugyanezen gondolkoznak. Majd akkor ott lesz, amikor már mindenki elmenekült az önök körzetébe, vagy a környékéről, akkor egy kicsit is felelősséget akart, vagy tudott, vagy mert vállalni, akkor majd gondolkozzanak el azon, hogy ki fogja önöket képviselni. Bocsánat, még egy gondolat, és bocsássák meg nekem a cinizmusomat. Én nagyon hálás vagyok, hogy Debrecennél ez az akkumulátor gyár létesülni fog. Bocsánat, de fog. Mert az országos sajtó és a Magyarország lakosságának a figyelmét felhívták a gödi esetre, ami nálunk egy eldöntött dolog, mi már csak a szenvedő alanyai vagyunk. De legalább van egy országos figyelem. Országgyűlési képviselők megjelennek itt nálunk. Legalább az arcukat adják hozzá, és legalább azt látjuk, hogy szolidaritást vállalnak. Azt gondolom, hogy a magyar társadalomnak egy nagyon nagy hiánya, mondjuk azt, hogy felelősség a szolidaritás vállalás. Itt nem arról van szó, hogy kék, zöld, lila, piros, lila, rózsaszín, vagy milyen pártlogó, vagy zászló mögött vannak, hanem a józan ész, az emberség az, ami össze kell, hogy minket kössön. Bocsánat, hogy hosszú voltam.

*(Az önkormányzat nem tudna egy bizottságot felállítani)*

***( Nem, nem. Ezt mondtam, nem.)***

**Hozzászóló:** Üdvözlöm a jelenlévőket! Ugye Vác nem volt még annyira komolyan említve, én Vácról érkeztem, és nem is akármilyen színben. Én a Mi Hazánk Mozgalomnak a környezetvédelmi politikusa vagyok, de nem mint politikus érkeztem, hanem mint a környezettudományok doktora. Emellett az ötödik diplomámra készülök a gödöllői egyetemen. Nem akarom nagyon fényezni magamat, de nemzetközi díjakat nyertem el nehéz fémszennyezési kimutatásokban. De ma megkímélem önöket attól, hogy belemélyedjek a hidrológiába, a talajtanba és bármilyen tudományágba. És tudják miért? Mert tudom a választ. Nem lesz válasz. Én nem fogok tudni olyan választ kapni ma, ami engem kielégít. És tudják miért? Mert látom a maguk testbeszédén már, ahogy összekulcsolják a kezüket, ahogy lehajtják a fejüket, hogy mi lenne a válaszuk. És nem kell ezt tenniük. Fölállhatnának, kisétálhatnának, de nem teszik. Én viszont itt maradok ezen az oldalon, mint szakember, mert nekem sincs más megoldás. Azokat az embereket fogom én képviselni, akik ezen az oldalon ülnek, és mint szakember. És tudják miért? Azért, mert én tudom már, hogy azon a szakmai véleményen, amit itt ki kell adni, már most ott van a pecsét és az aláírás. Tegye föl a kezét, aki nem így gondolja. Köszönöm szépen. Most már csak egy kérdés. Erre néztem. Most csak egy kérdésem van, hogyan tovább? Köszönöm szépen.

**Pálfai Péter:** Jó estét kívánok! Pálfai Péter vagyok, változatosság kedvéért Gödről. Nehéz két politikai beszéd után megszólalni, megpróbálok visszamenni a témához. Sokakkal ellentétben nem mondom azt, hogy a Samsung idejött. Nem tudok olyat, hogy a Samsung fegyveres erőkkel elfoglalta volna Gödöt. A Samsungot ide hívták. Ide befogadták, milliárdokkal támogatták, pontosan annyit csinál a Samsung milliméterre, se többet, se kevesebbet, amennyit neki megengednek. Úgy a kormány, pártunk, s kormányunk, mint az ő tisztségviselői és a törvényeiket betartató hajdúk, ha már van ispán, alispán, főispán, akkor legyen hajdú. Tehát a haragunk iránya mindig másfelé megy, mint amerre kéne. De tovább megyek, ez a harag kicsap a határainkon túlra, ugyanis amíg van kereslet, addig van kínálat is. Elmondanám nagyon röviden, hogy a Samsung miért nem otthon gyárt. Megtehetné, van rá hely, víz, idő, teje, miért ne szoptasson. Azt az egyszerű kérdést meg tudja-e válaszolni, hogy mennyibe kerülne egy akkumulátor Németországba, Franciaországba, Hollandiába, ha ott gyártanák? Mennyivel lenne több? Most 5 forint mennyi lenne akkor? Mennyi? 100. Ha Németországban gyártanák, mint ahogy már van egy gyár, ott nem éreznek se hangot, se szagot, se nem megy semmi, mert a legszigorúbb német előírásoknak kell megfelelniük egy gyár. Ha ezek a gyárak ott lennének, mennyibe kerülne ez az akkumulátor? Köszönöm szépen. Tehát hol kell ezeket legyártatni? Ezt úgy hívják, hogy harmadik világbéli országba. Magyarország jelen pillanatban harmadik világbéli országa a pártunknak és a kormányunknak, és az összes vevőnek, aki ezeket megveszi, innen odaszállítják, így leszünk akkumulátor nagyhatalom, mert megveszik ezeket a szarokat, mert nem a következő és a következő generációs gyártják, hanem addig, amíg ez a lítiumion rendszer megy, addig mi itt ötven gyárat fogunk kapni a nyakunkra, ahogy tervezik. Harmadik világbeli ország lettünk. Ezt tessék tudomásul venni. Az pedig arról szól, hogy az ottani embereket leszarják. A törvények azoknak tartják. Köszönöm szépen. Ezért csinálom egy kis tapsért mindennel. Szóval ez nagyon kegyetlen dolog, csak a tudomásul vesszük néma csendben, és továbbra is gyűlésezünk. Ahol nem kapunk választ, és én nagyon boldog vagyok, komolyan mondom, elöntött az öröm, hogy minden rendben van. Tényleg, én egy hülye vagyok, én még azt hittem, hogy itt baj van, nincs. A Samsung jól működik, a környezetvédelem, hát ami nincs egyébként, de remekül működik. Önök kiválóan teszik a dolgukat, szarrá büntetik. Tegnap vacsoráztam a Samsung koreai elnökével ötmillióval gyújtott rá, mint Fidibusz a szivarjára. Engem is kínált, de gyufát vettem elő, mert. Szóval komolyan mondom, mikor ezt elmondják, röhögőgörcsöt kapok, ötmillió, nyolcmillió, százmillió, akkor azt mondja, hogy kétszázmillió. Most már azért elgondolkozom, hogy megcsináljam-e. Aztán vége. Hetek óta a következő kérdést teszem fel mindenkinek itt Gödön, az érintett feleknek, önkormányzatnak, mindennek. Most hova folyik ez az ipari szennyvíz? Most hová folyik hatezer ember kommunális szennyvize? Hol van ez derítve? Mert, hogy majd Vácra tíz év múlva a drága Lőrincnek a csövei megérkeznek, megnyitnak egy kutat, ami öt év múlva nyitható meg. Hát drágáim, hova? Az a kút még mérgez. Azért van eddig és eddig lezárva, hogy ne nyissák ki emberek, mert ott van a méreg. Most abba belemegy a másik méreg, kettő meg mi van. Mikor lesz bezárva a gyár? Amikor az a videó, amit most megmutattak, de ebből most hármat láttam csak a múlt héten. Úgy ég a gyár, mint a fáklya. Egy-kettő. Ez most már kérdés, mivel oltják ezeket az akkumulátor tüzeket? Mi van a gyárban felhalmozva? Milyen erősen robbanó gáz, oltógáz, ami elég nagy problémát tudna okozni, hogyha nem működne a helyiségben az a bizonyos rendszer, aminek el kéne habbal árasztani, amikor ott valami probléma van. Ezek az autógázos palackok egyébként 3 hónapig volt nyáron a gyár udvarában. Ott kalapált rajta az egy dolláros maláj, ültek rajta ettek, és nagyon nehezen vették tudomásul, hogy négyesével összeszíjazva egy zárt teremben kell tartani őket úgy, hogy bármikor tökig legyen oltóhabbal a terem egy másodperc alatt. Ha az fölrobban, mi történik? Egyáltalán van-e ilyen oltógáz? Vagy mivel? Nemrég láttam egy hajót beleolvadni az óceánba. Akkumulátorokat szállított autókba beszerelve. Ontották rá a vizet a tűzoltóhajók. Elolvadt egy hajó. Az acélhajó befolyt a vízbe. Nem tudták eloltani. Ha itt egy komoly tűz lesz, azt hogy fogják eloltani? Kik jönnek a gödi önkéntes tűzoltók, akik gyakorlatoztak imént, mert belekerült az oltóanyag a csatornába, ugye? Ami tűzoltásra használatos, és az vízzel, meg levegővel keverve ilyen habot csinál. Kinek van otthon ilyen habja? Ki volt az, aki ezt beleengedte a vécéjébe. Sok szeretettel kérdezem én is önökhöz fordulva. Mert senki nem tudja, hogy honnan jött a hab. Hát itt. A Marsról idejött valaki, aki beleöntötte. Az egy tűzoltásra alkalmas folyadék. Nem tudjuk, hogy hogy van? Robbannak föl sorban Gödön a szennyvízátemelőin. Elöntik az egyik utcát, a másikat. Öt óráig folyik a tóban, a vízben, a Dunában és semmi nincs. Valószínűleg nem bírják el ezt az ötezer fős terhelést. És nem ötezren lesznek, hányan lesznek uraim? Amikor a második, harmadik, negyedik gyár, ami egy, ugye most ezt tudjuk, négy gyár egy speciális koreai számtan van. Ezt is meg fogjuk tanulni, ha még itt maradunk. Én nem tudom, mi lesz azokkal az emberekkel, akik, ha én a Duna-parton azt a rohadt zajt hallgatom fél 12-től fél 1-ig, amíg elalszom nagy nehezen, ami a gyomromban ver szét. Tehát ez nem egy egyszerű zaj, a pulzáló zajuk, akkor mi lesz velük? El fognak menni? A gyerekek nem tudnak aludni. Felnőttek nem tudnak aludni, beülnek reggel fáradtan a kocsiban. A gyerek van, aki nem tud iskolába menni, csak mondom, az a zaj többek között, amit nem bírtak hallgatni, és megkegyelmeztünk, és elvittük. Nem kapunk kegyelmet. Az oázis nem kap kegyelmet. Bócsa harmadszor fog helyet váltani, mert egyszer már elvette őket az árvíz, és most még el fogják őket innen zavarni. Mert kinyitja az ablakot, három koreai beesik. Koreai negyed van már itt, ami nem baj, nekem semmi bajom a koreaiakkal, a malájokkal se. Egy dollárból még ötven centet haza is visz, hazaküld innen. A kínai brigáddal sincs bajom, akik bent ültek a lukban, ott végezték a dolgokat, ott ettek, és közben kajakra dolgoztak. Mindegy. Az a lényeg, hogy van bajunk nekünk itt elég. Ez nem fog megoldódni, és nem Korea fogja a mi problémánkat megoldani, hanem a kereslet fogja megoldani, és a kínálat, és amíg harmadikbeli ország vagyunk, senki nem vesz minket komolyan. Érdekes módon a greenpeace mikor volt kislányuk, fiúk, mikor szólaltak meg, mikor láncolták magukat a gyárkapuhoz. A nemzetközi zöld mozgalom egy hangot nem szól az akkumulátorgyárak ellen, mert az ő kocsijaikban ide öt százaléka megy Magyarországra, az így termelt ötven gyárban, akkor sokat mondok. A többit mind eladják kintre. Onnan van a vevő. Hova vitte nyugat a büdös kémiai üzemeit? Indiába, Bopál. Afrikába, mit tudom én, Udunkbeli, amiről nem is tudunk még mennyi. Most ide hozzák, mi Afrika és India vagyunk. És ha most kimennének, az lenne kiírva a Gödnél, hogy Samsung-újváros, amire odaérünk. De lehet, hogy Bopálra ébredünk. Köszönöm szépen.

**Szegedi Ákos:** Szegedi Ákos vagyok, jó napot kívánok a szintén a Gödért Egyesület képviseletében is, meg mint itt élő ember. Korda Eszternek lennének kérdéseim. Az első kérdésem az lenne, hogy járt ön személyesen a gyárban az alapanyagkészletek felmérésekor?

**Korda Eszter:** A hatósági ellenőrzésekre gondol?

**Szegedi Ákos:** Hát, amikor ön is ott volt.

**Korda Eszter:** Ezek között van, amikor én is jelen voltam.

**Szegedi Ákos:** Akkor ezek szerint meg tud győződni arról, hogy személyesen, hogy nem voltak tűzveszélyes anyagok ott abban a tárolóban.

**Korda Eszter:** Hol?

**Szegedi Ákos:** Az alapanyag tárolóban nem voltak tűzeséses anyagok, ahogy le is írta.

**Korda Eszter:** Kérem, hogy pontosítsuk a kérdést?

**Szegedi Ákos:** Hölgyem, itt van a biztonsági jelentésből, olvasom. Az alapanyag raktárakban nem tárolnak tűzveszélyes anyagokat.

**Korda Eszter:** Meg tudtam győződni róla, igen. Az elektrolit tárolóban vannak és lehetnek is tűzveszélyes anyagok. Az egyes számú elektrolit tároló az rendelkezik többek között az iparbiztonsági hatóság tevékenységi engedélyével is. A kettes számú elektrolit tárolóban még nem végezhet tevékenységet, ezt november során mi is megvizsgáltuk, és semmilyen szabálytalanságot nem találtunk ezzel kapcsolatosan sem.

**Szegedi Ákos:** Nekem az a furcsa igazából ebben a bizonyos raktáros leírásban, hogy gyakorlatilag csak olyan elemek vannak itt felsorolva, ami a periódusos rendszer ismereteim alapján, szénhidrogén, oxigén, nemesgázok, nitrogén és kén. Ezen kívül nincs semmi olyan anyag, ami tűzveszélyes lenne?

**Korda Eszter:** A kérdés tehát a biztonsági dokumentációnak arra a részére vonatkozik, amely az úgynevezett égési modell. És ha a kérdés olyan értelemben fontos, hogy valamennyi itt tárolt anyag, legalábbis ezek közül azok, amelyek éghetőek, azok ezen anyagokat fogják a levegőben bocsájtani.

*(Ezt legyen szíves még egyszer elmondani.)*

**Szegedi Ákos:** Tehát az égés során ezek szerint ezen kívül más anyag nem fog a levegőbe kerülni, ha jól értem, ugye?

**Korda Eszter:** Az égés során olyan anyagok, hogy a válaszom arra vonatkozik, hogy mi az, ami káros élettani hatást okozhat. Ezek azok az anyagok, amelyek valamilyen hetero-atomos vegyülettel rendelkeznek. Most elméletről beszélek. A kén, ilyen a fluor, ilyen lehetne a klór és ilyen a nitrogén. Alapvetően a gyár tevékenysége során jelenlévő anyagok, veszélyes anyagok égése során nitrózus gázok, illetve hidrogén - fluorid keletkezhetnek. Ezek azok a veszélyes égési termékek, amelyek baleset esetén felszabadulhatnának. Egy másik lehetőség a nem éghető anyagok tűz általi elhordása, amelynek a modellezését szintén tartalmazza a biztonsági dokumentációt.

**Szegedi Ákos:** Igazából más anyag nincs feltüntetve. Ezeknél elég egyszerűen le lehet vezetni, hogy ezek most okoznak-e vagy nem. Inkább az az érdekes, hogy ami nincs feltüntetve benne, az okozhat-e valamit, de azt nem tudhatjuk az összetétel miatt ezek szerint.

**Korda Eszter:** Valamennyi olyan anyagot tartalmaz a biztonsági dokumentáció, amely a jogszabály szerinti veszélyes anyag. Ezt mi is állítjuk, illetve a hatóság erről köteles meggyőződni.

*(És ami nincs feltüntetve?)*

**Korda Eszter:** Nincsen olyan.

**Szegedi Ákos:** Mert nekem ebből az jön le, mintha gyakorlatilag csak ezekből az elemekből álló anyagok lennének, és nem lenne mellé semmi olyan vegyületkomponens, ilyen amatőr módon megfogalmazva, amiből bármilyen káros anyag keletkezhetne, akkor ezek szerint ön ezt mondja. Most mondok valamit. Kobalt, ne haragudjon, mondtam valamit. Ott van a kobalt mellette. Nem tudok most éghető anyagot mondani, hogy mi az, ami ott lehetne mellette, de ha csak ezekről adnak felvilágosítást.

**Korda Eszter:** Ha az enciáknak, vagy ahogy kérdezi, egyet is értek, kobaltnak, nikkelnek a terjedését is vizsgáljuk, ezek nem éghető anyagok, de a biztonsági dokumentáció azt állítja, hogy tűz esetén ezek is kikerülhetnének a gyárból, és ennek a kikerülésnek a lehetőségével is számolunk.

**Szegedi Ákos:** De itt ebben a raktárban tárolt anyagoknál ezek nincsenek feltüntetve, hogy ott vannak.

**Korda Eszter:** De igen, fel vannak. Ennek a dokumentációnak egy későbbi részében van a neméghető anyagoknak a légköri terjedésének a vizsgálata egy öt oldallal lejjebb.

**Szegedi Ákos:** Még egy olyan észrevételem lenne, ez lehet, hogy csak elírás benne. Az egyik pontban van egy olyan meghatározás, hogy egy adott anyagkiszóródás esetén kialakulhat halálos veszélyeztetés a kiszóródással érintett területen. Itt az elején adtak egy útmutatót, hogy melyik megjegyzést milyen minősítéssel látják el. Vannak olyanok, amik feltárt hiányosság vagy megoldást igénylő megállapítás lenne, ez csak egy jelentősebb részeredménynek az összefoglalásaként van feltüntetve, ami szerintem, hát mivel halálos veszélyeztetés alakulhat ki, azért ez nagyobb figyelemfelhívást igényelne. Ennyi lett volna. Köszönöm szépen.

**Korda Eszter:** Köszönjük.

**Szabó Zsuzsanna:** Szabó Zsuzsanna vagyok. Budapestről jöttem, de mivel ez elég közel van hozzánk, a fóti is már megépült. A fóti is már megépült, meg továbbfejlesztik, meg mindenféle lesz. Nekem csak egy nagyon egyszerű kérdésem van Önökhöz. Önök a családjukkal ideköltöznének emellé az akkumulátorgyár mellé?

*(Akkor lássuk!)*

**Szabó Zsuzsanna:** Szeretnék egy hangos választ.

**Korda Eszter:** Igen

**Szabó Zsuzsanna:** Igen? A gyermekével együtt?

**Korda Eszter:**Igen.

**Szabó Zsuzsanna:** Igen? És mikor költözik?

*(Én fölajánlanám a házamat)*

**Szabó Zsuzsanna:** Jó, akkor én csak annyit szeretnék még mondani, hogy szólaljon meg a lelkiismeretük mindannyiuknak. Az úrtól pedig kérdezzék meg ott a sarokban, hogy jól érzi-e magát, mert úgy látom, hogy elég rosszul van.

**Droppa György:** Droppa György vagyok, gödi lakos, a Dunakör Társadalmi szervezet ügyvivője és tagja a Gödért Egyesületnek, ahol az elnök asszony segedelmével fantasztikus jó munkát végeznek. Nagyon köszönöm, elnök asszony. A múlt héten ez egy véletlen dolga, egy tulajdonképpen pénzügyi kérdésben Göd vált érintetté. A történet röviden arról szól, hogy van egy fiatal pár, egy új család, egy évben többször találkozunk, nálunk, rokonok vagyunk, és abban az esetben sör mellett is, igen. Mondjuk mondjak igazat, bor mellett, fröccs mellett. Na most, ők is szeretnének kiköltözni valahova az agglomerációba, és legjobban tetszik nekik Göd. Mondtam, hogy hát az attól függ, én nagyon örülök, hogy idejöttek a környékre, de hát elég drágák itt a házak. És egyszer csak fölhívnak három nappal ezelőtt, és azt mondják, hogy megtaláltuk a házat. És hol találtuk meg? Elmondom, nem tudom. Gödön. Azt mondják, hogy el tudjuk adni a lakásunkat 85 millió forintért, és ennyiért fogják megvenni ezt a házat. És átküldték a képeket. Aztán kimentek megnézni az ingatlant, de nem mentek be. A fiatalasszony sírva mondta, hogy nagyon sajnálják, sajnáljam őket én is. De hát kiderült, hogy azért nem mentek be, mert megtudták, hogy abban a térségben van, ahol a zajártalom és tulajdonképpen a gyár közelsége a meghatározó. Azt mondták előtte, hogy ez az ingatlan, ez körülbelül a dupláját éri, ezek valószínűleg bolondok, hogy ilyen olcsón akarják eladni. Amennyiben ez így van, akkor ez azt jelenti, hogy ezek a szerencsétlen emberek egy élet munkáját, a lakhelyüket nagyon olcsón is már eladnák. És nekik még így sem kellett. Hát igazából azt a családot kell sajnálni, aki így pórul járt. Ez tulajdonképpen az első kérdésem, hogy mennyiben zavarja önöket az, hogy itt nagyon sokan életük munkáját hagyják elporladni? A második kérdésem a szennyvízzel kapcsolatos. Két lehetőség lett volna, hogy a szennyvizet elvigyék Vácra, az egyik a település elkerülésével, a másik pedig a településen keresztül, különösen Neveleknél. Vannak olyan utcák is, ahol az utcákra viszik a terveket, láttam ilyen terveket, és 90 fokban is hajlik, ahogy az utca megy. Azért nyilvánvaló, hogy ezek a legveszélyesebb helyek, ahol csőtörés vagy bármi történhet, és a lakott területen küldik át ezeket az anyagokat, amelyekről itt nagyon sokat hallottunk, tehát én erre nem térnék ki. Azért gondolták, hogy ez a legjobb vonalvezetés ahhoz, hogy a váci szennyvíztisztítóba vigyék el ezt az anyagot, ezt a förtelmes anyagot, mert itt közterületeken megy, és akkor nem kell különböző perekbe bocsátkozni azon tulajdonosokkal, akik csak nagyon drágán adnák oda a földterületeket, földterületüket, hogy ez az anyag eljusson Vácra? És hogy nem gondolkoztak-e azon is, hogy ha így is, úgy is a Dunába fogják engedni ezt az anyagot, akkor, ha mi itten Gödön fürdünk a Dunában, akkor ez az anyag ide is el fog jönni? Vagy úgy gondolják, hogy ez olyan, mint a Francia Polinézián történt atomrobbantás, kísérleti atomrobbantás, amire az ottani kormányzó azt mondta, hogyha tényleg ennyire veszélytelen, akkor miért nem Champs- Élysées-n próbálják ki, mert ott is elmenne? Lehet-e komolyan venni azt, hogy ezt a gazdag multinacionális trösztöt meg kell kímélni a nagy költségektől ahelyett, hogy a lakott településeket elkerülő úton jussanak oda. Végül van egy harmadik kérdésem. Ez pedig az elektromos energiára vonatkozik. Egyrészt mindenki tudja, hogy az elektromos energia ára fölemelkedett. Azt is tudja, hogy tovább fog emelkedni. Ennek különböző okai vannak. Egyrészt azért, mert szerintem az egyik oka annak, hogy ezt a gyárat ide hozták, az az, hogy itt, amikor a Szovjetunióból jön a barátság, kőolajvezeték, meg gondolom a testvériség, meg az emberség vezetékek, és itt ugye van egy nagy áramelosztó, majd onnan fognak áramot kapni. Így lesz ez a jövőben is? Fog jönni, ahogy a Szovjetunióból jött, Oroszországból, Ukrajnán keresztül, ide az elektromos áram azon a dróton. Nyilván itt látjuk ezeket a távvezetékeket, nem lehet eldugni. Úgy gondolják, hogy meg fog épülni ez az atomerőmű Pakson ezzel az orosz technológiával? Egészen biztosak ebben? Úgy gondolják, hogy a nagy aktivitású hulladékokat változatlanul el lehet vinni a Szovjetunióba? Aztán később Oroszországba pedig az orosz parlament törvényeket hozott, hogy külföldi országokból nem hajlandók befogadni a nukleáris hulladékot, és a legfőbb ügyész is hozott ebben egy döntést. Ezeket kijátszották, tulajdonképpen maffia módszerekkel. Tudják önök azt, hogy a paksi nagy aktivitású hulladékot, amit korábban a dunaföldvári hídon vittek át, azt most Budapesten viszik át, mert a déli összekötő vasúti hídon tudják csak elvinni. Nem gondolják, hogy ez az egész akkumulátor őrület erre játszik rá? Hogy ehhez kell az olcsó elektromos energia. Ha olcsón akarjuk adni, és ennek az akkumulátornak volt valahol egy kalkulációja, az még mindig él? Vagy most már egész másért másba fog kerülni, sokkal többe fog kerülni egy ilyen akkumulátor? És hogy mi történik akkor, ami például többek közt eme háború miatt, hogyha ezeket a vezetékeket elvágják? Vagy nem fog megépülni ez a Paks? Akkor itt lehet majd a príma töltetlen akkumulátorokat kapni úgy, hogy a gyártási folyamatnak sem lesz árama és a lakosság, de nem nálunk, hanem az egész országban ennek a sokszorosát fogja fizetni. Tehát én úgy gondolom, hogy egy komplett rendszerről van szó. Valakinek ez kipattant az agyában, hogy tulajdonképpen mindegy, hogy így működtek régen a gyarmatok, de hogyha mi egy kicsit gyarmattá válunk, azért benne leszünk ebben az üzletben is. Én szerintem ennek egyre fogy az esélye. Tehát én sem tudok mást mondani, amit már sokan mondtak. Számomra a legmeggyőzőbb az a Hlavács képviselő asszonynak a hozzászólása volt, hogy gondolkozzanak el azon, hogy mit diktál a lelkiismeretük. Itt látom az urakat. Látom, hogy egyikőjük olyan, mintha most jönne ki a szoláriumból, a másik meg mintha most ájulna el, mert már annyira fehér az arca, tehát nyilvánvalóan azt jelenti, hogy ők érzik, hogy itt mi hangzik el, csak köti őket a mundér becsülete. Szerintem, hát tudom persze, szerintem egész jó fizetést kapnak, de hát máshol is, más munkákban is lehet jó fizetéseket kapni. Én még azt sem mondom, hogy mondjanak fel. Csak gondolják át, és mondják el a főnökeiknek, hogy itt nagyon nagy baj lesz, hogyha maradunk abban a helyzetben, amiben most vagyunk. Köszönöm szépen.

**Hozzászóló:** Köszönöm szépen a szót. Az előző kérdező érintette már azt a témát, hogy nyaranta itt a Duna-parton, akár Sződligeten, akár Gödön, akár Dunakeszin nagyon sokan töltik a forró napokon a szabadidejüket, játszanak a gyerekek a vízben, úszkálnak a kutyák, sokan sportolnak, stb. Ha megépül a Samsung ipari szennyvíztisztítója, akkor gyakorlatilag napi szinten több tízezer liter valamilyen szinten megtisztított ipari szennyvíz fog belekerülni Sződliget határában a Dunába. Most őszintén kíváncsi vagyok önökre, és emelje fel a kezét önök közül az, aki az ipari szennyvíztisztító megépítése után nyugodt szívvel bele fogja engedni mondjuk a gyermekét vagy a kutyáját a Dunába, Sződligeten, Gödön vagy Dunakeszin, mert én a labradoromat biztos, hogy nem fogom Sződligettől délre beengedni a Dunába. Ezért lesz élhetetlen ez a környék, sajnos. Köszönöm.

**Kövesdi Edit:** Jó estét kívánok. Én Kövesdi Edit vagyok, és én nem is akartam hozzászólni, csak érdeklődőként jöttem el. Én ott lakom közel, és mivel nem volt olyan, aki ebből a kis közösségből hozzászólt volna. Bennünket ez tényleg nagyon érint. Én gyerekkorom óta itt élek kint. Nekem a szüleim, nagyszüleim, az igazi Bócsáról ezért kapta ezt a nevet, jöttek ide föl, és tulajdonképpen nagyon szeretünk itt. Egy nagyon-nagyon csodás környezetet alakítottunk ki. Nem tudunk mit tenni a gyár ellen. Tény és való, hogy semmit nem tudunk, és én úgy gondoltam, hogy nem is akarok. De egyet szeretnék. Az én unokáim itt nőnek fel. Itt szeretnének iskolába menni, óvodába., de mivel itt köszönhetően a kormány nem politizáló döntésének, hogy minden pénzt elvittek tőlünk, ezért se a sportoló gyerekeink, senki élvezni ezt az önök által idehozott dolgot nem tudják, ezért nekem egyetlen egy nagyon nagy kérésem lenne, hogy ez a pénz forduljon vissza az itteni gyerekeknek, az itteni óvodáknak, mert az én kis unokám most megy első osztályba, és nincs iskola. Nem tudjuk őket hova íratni óvodába. Nagyon komoly gondok vannak. Mert én nem azt mondom, hogy önöket meg fogják itt szeretni, mert nem tudjuk megszeretni, mert életveszélyben vagyunk. Én azon gondolkodom, hogy az országból is emiatt elköltöznék, de itt van három gyönyörű unokám, itt van a három gyönyörű gyermekem. Ezért a családomat nem hagyhatom el. De azt nagyon kérném önöket, hogy nézzék meg, és tényleg nézzenek körül, hogy itt milyenek az iskolai körülmények, az óvodai. Nincs a városnak egy sportcsarnoka. Én nagyon régóta a kosárlabdásoknak vagyok az egyik vezetője. Ha nincs semmi, akkor írják. Én azt mondtam, tegyenek valami jót is, mert nagyon sok rosszat kapunk. Én mindent átélek, mert ott élek kint, és van egy gyönyörű házam, amit fölértékeltettem 210 négyzetméteres házam, és azt mondta az ingatlanos, hogy örüljek, ha 30 millióért el tudom adni. Ez egy hatszobás, két fürdőszobás, alápincézett. Úgyhogy én ezt nagyon szívesen átadom önöknek, valamelyik vezetőjüknek, mert ez az életünk munkája. Ezt csak úgy elkótyavetyélni és elmenni, de hova? Egy tanyára tudnék elmenni, mert most nézegetem a tanyákat, hogy ezt eladom 30 éves elmegyek, de ez nem megoldás. Azt szeretném, hogy már önök nem fognak innen elmenni, mert ez már itt van. Hogy lássuk azt, hogy tesznek Gödért. Engem nem érdekel, hogy mit mond a politika, meg ki mit mond. Én azt teljes mértékben nagyon-nagyon letojom. Nekem egy a lényeg, hogy a gyerekeimnek és az unokáimnak nagyon jó, gyönyörű élete legyen, és szeretetben és egészségben. Ehhez nagyon remélem, hogy ehhez meg fogják tenni önök is azt, ami nagyon fontos. Mert itt már a gyerekeink, az unokáink életéről van szó.

*(A Samsung iparűzési adóját a kormány veszi el.)*

 Én szerintem, aki ért az olvasó sorok között, az tudja, hogy én mit mondok, de én nem szeretnék.

*(De az Gödnek jár. Ezért néz ki úgy Győr-Sopron megye, mint Ausztria.)*

Én ezt nagyon jól tudom. Igen. Úgyhogy ennyit szerettem volna mondani, hogy ennyit tegyenek meg, hogy ezt figyelembe veszik. Köszönöm szépen.

**Fülöp Zoltán:** Szép jó napot kívánok! Fülöp Zoltán vagyok, képviselő, és itt a jelenlévőkkel szintén személyesen, többnyire ismerjük egymást. Először egy szakmai kérdésem lenne szigorúan a biztonsági jelentéshez. Az ügyvezető asszony azt említette, hogy a biztonsági jelentés a havária események következményeit tárja fel és az ezzel kapcsolatos dolgokat foglalja össze. Nekem az jutott szöget a fejembe, hogy egy csőtörés az nem havária? Valamilyen baleset következtében történő vegyi anyag szivárgás, egy szűrőrendszernek a meghibásodása. Ezek nem havária esetek? Tehát én azt kérném, hogy nem tudom, hogy ez hogyan van szabályozva a megfelelő jogszabályokban, mert itt most menet közben nem tudtam kikeresni, de hogy miért csak az olyan típusú haváriák vannak benne, amik egyszeri események, és a szivárgással környezetet terhelő események azok miért nincsenek megjelölve ebben a biztonsági jelentésben. Én azt gondolom, hogy ezek nehezebben észrevehetők, mint egy tűzeset, vagy nehezebben észrevehető, mint egy fölhasadt big bag, de a környezetet jelentősebben terhelik, tehát egy elszennyeződött talajvíznek a kezelése adott esetben még egy talajcserével sem oldható meg. Tehát egy biztonsági jelentés miért nem tér ki a nem nagy, de tartós, akár havária. Ha feltételezzük azt, hogy a gyár jóindulatú és jó szándékú, és feltételezzük azt, és megengedjük a gyárnak azt a feltételezést, hogy valóban környezetre gondos technológiával dolgozik. A technológiai meghibásodás, a havária következtében beálló technológiai meghibásodásból eredő szivárgó szennyezésekre a jelentés miért nem tér ki?

**Horváth Richárd:** Engedjék meg, hogy én válaszoljak rá. A biztonsági jelentés egyébként foglalkozik olyan anyagokkal is, amelyek a környezetet terhelik, de a környezet védelmével kapcsolatos dolgoknak a feltárása, ami döntő többségében most itt elhangoztak, az sajnos nem ezen jogszabály keretén belül és nem egy biztonsági dokumentációba kerülnek megvizsgálásra. Van olyan környezetvédelmi jogszabály, amely alá tartozik egy vállalkozás, egy cég, akkor adott esetben egységes környezethasználati engedélyt kell neki megszereznie, annak a dokumentációnak a keretén belül kell vizsgálni az összes ilyen környezeti tényt, mint a zaj, mint az adott esetben a kikerülő szennyezőanyagok. Vizsgálunk olyan anyagokat, amelyek a 219/2011-es kormányrendelet alá tartozó anyagokként. Környezetre veszélyes anyagok. Ez kettő a Samsung biztonsági jelentésében, a gázolaj és a hypo. Ez tartozik a jogszabály alá.

**Korda Eszter:**Bocsánat, még egy kiegészítés az előbb elhangzottakhoz. Tehát, hogy teljesen jogos a kérdés, hogy ha biztonsági dokumentáció van, hogy miért nem vizsgálunk egy csőtörés lehetőségét? Minden olyan csőtörés lehetőségét megvizsgáljuk, ahol a csövön belül olyan anyag van, ami eszerint a jogszabály szerint veszélyes anyag. Ilyen például az elektrolit. Tehát ez a gyár a gyár területén belül csövekben közlekedik, ezeknek a törését, az ezekből történő anyagkijutás lehetőségét és következményeit természetesen vizsgálnunk kell. Ugyanez vonatkozik a szűrőkre, leválasztókra, hogyha ez a technológia azon részén van, ahol az előbb említett veszélyes anyagokkal dolgoznak, akkor természetesen ez egy igen komoly kérdés. Ezt vizsgáljuk és vizsgálnunk is kell. De egy településéhez hasonló jellegű szennyvizet, vagy már egy kezelt ipari szennyvíz a minősége alapján már nem hordozza azokat a veszélyeket, amelyek miatt e szerint a jogszabály szerint azt vizsgálnunk kellene.

**Fülöp Zoltán:** Lehet, lehet, hogy elkerülte a figyelmet, de a baleseti forgatókönyvek között ez így nem tűnt fel.

**Korda Eszter:**A dokumentáció, amit készítünk egy úgynevezett hazop elemzést, ahol a kis súlyú, a közepes súlyú és a nagy súlyú eseményeket is listázzuk és kiértékeljük, és a biztonsági jelentésbe azok a baleseti lehetőségek kerülnek bele, azokhoz tartozik grafikus következmény és kockázatelemzés, amelyeknél a balesetnek a súlya eléri azt a mértéket, ami már mondjuk úgy, hogy katasztrófának minősül. Ettől függetlenül a gyár védelmi szervezetét a sokkal kisebb baleseti eseményekre is fel kell készíteni. Ez meg is történik természetesen.

**Fülöp Zoltán:** Megértem, és továbbiakban nem kell válaszolni, csak elmondom, hogy a közmeghallgatásra készülve én készítettem egy kérdőívet. Képviselő vagyok, mit gondolnak a helyiek? Az eredményeket meg fogom küldeni önöknek. Egy nagyon érdekes eredmény jött ki. Az az eredmény jött ki, hogy a gödieknek, a válaszadóknak több mint 500 válaszadó volt egy hét alatt, ami azt gondolom, hogy már egy jelentős mennyiség. Az már egy figyelembe vehető súly. Ott már nemcsak néhány elkötelezett, hanem tényleg a helyben élők válaszolnak, és az jött ki, hogy körülbelül

60 százaléka a válaszadóknak jelentősen veszélyben érzi magát. A válaszadóknak szintén körülbelül 60 százaléka úgy érzi, hogy nincs elég információja. A válaszadók jelentős része szeretne több naprakész információt. Ezt a katasztrófavédelemnek is, a megyének is, és a gyárnak is. Ugye a gyárral több alkalommal beszélgettünk, és minden alkalommal kértem, hogy tegyék nyilvánossá a monitoring adatokat. Nagyban növelné a tájékozottságot, és ha a folyamatos monitoring adatok meglennének, akkor sokkal hihetőbb lenne az, amit állítanak. De itt kézen-közön elveszik az adat, mert a gyár azt mondja, hogy átadja a katasztrófavédelemnek, a katasztrófavédelem meg nem adja ki. Ha ebből felháborodás van, akkor én azt gondolom, hogy ez teljesen érthető, mert amiről az emberek nem tudnak, abba bármit belegondolhatnak, és gondolhatják, teljesen jogosan gondolhatják azt, hogy valamiért ez nem kerül ki. Ha Samsung képes arra, hogy beváltsa azokat az ígéreteit, hogy valóban a környezetére nézve gondosan jár el, akkor én azt gondolom, hogy nyugodtan közzé lehetne tenni ezeket a monitoring adatokat, és akkor mi magunk láthatnánk, hogy mennyire gondos a gyár vagy nem. A gödiek a felmérés alapján el fogják küldeni az eredményeket, nagyon úgy látják, hogy iszonyatosan fontos lenne az, hogy elérjék ezeket az adatokat. A biztonsági jelentésnek nem értem, hogy kérdeztem-e ezt a részét, ugyanis nagyon komoly félelmek vannak. A monitoring adatok hiányában én tök megértem, hogy félelmek vannak arról, hogy mi jön ki a gyárból. Mi jön ki a gyárból a levegőben, mi jön ki a gyárból a talajvízben van. Kértük, kértük, kértük. Nem vagyunk elégedettek. Tehát azzal kérünk, az a kérésünk, hogy legyen most már meg végre ez a kommunikáció. A harmadik egy picit az előttem szólót egy kicsit számszerűsíteném, csak hogy a jegyzőkönyvben is hangozzék el, hogy körülbelül milyenek az arányok. A Samsung körüli infrastruktúra megteremtésére a különböző kormány határozatokban több mint 90 milliárd forint került odaítélésre. Göd városától, a KGÖ-vel, az eddig eltelt időben nagyságrendileg 8-10 milliárd került elvonásra. Tudom, adócsökkentés miatt kevesebb, de összességében tudjuk a számokat, illetve a Gödnek ígért általános iskola nagyjából olyan 20-22 milliárdos tétel, egész egyszerűen valahogy nem készül el sosem. Gödnek mínusz 30 milliárd, a gyár körüli infrastruktúrára plusz 90 milliárd. Tehát hogyha itt a gyár úgy érzi, hogy a helyiek nem szeretik őket, akkor esetleg a gyár is biztathatná a kormányt, hogy egy kicsit a helyi környezetet javítsa már a kormány azzal, hogy kicsit kiegyenlíti a viszonyokat. Tehát én azt gondolom, hogy, ha itt a Göd mondjuk ezt a 30 milliárdot így megkapná, akkor nyilván tudnánk olyan intézkedéseket tenni, amiből sokkal jobb környezetet tudnánk teremteni. Tudnánk a monitoringra, a független monitoringra is forrásokat biztosítani, tudnánk hatáscsökkentésre forrásokat biztosítani, tudnánk tájékoztatásra forrásokat biztosítani. Én azt gondolom, hogy ahhoz, hogy ez a dolog normálisabban és kiegyensúlyozottabban működjön, ezt az aránytalanságot is meg kell szüntetni az előbb elmondottak mellett. Köszönöm szépen.

**Dropp György:** És azt kérdezném önöket, hogy önök ismerik-e a zwenterndorfi atomerőmű történetét? Ha nem, akkor nagyon röviden elmondom. Egy atomerőmű persze nem hasonlítható össze egy akkumulátorgyárral, mert egy atomerőmű sokkal többe kerül, ennél is sokkal többe. A katasztrófavédelme pedig katasztrofális. Olyan nagy és olyan bonyolult, hogy semmi nem bonyolultabb ennél. Ausztriában van Zwentendorf, ez az atomerőmű elkészült. Ugyanilyen példát tudnék mondani az Amerikai Egyesült Államokból is, ahol az atomerőmű teljes mértékben elkészült. Aztán valaki fölvetette, hogy a menekülési útvonalakon hogyan fogják a lakosságot a körzetéből kihozni, és miután nem tudták, az a teljesen elkészült atomerőmű soha nem került üzembe. A zwenterdofi atomerőmű teljes mértékben elkészült itt a szomszédos Ausztriában. Aztán jött egy népszavazás, és soha nem helyezték üzembe. Ausztria atomenergia-ellenes országgá vált, és azóta is az, és kritikusan szemléli nemcsak a szomszédait, hanem minden hasonló országot az egész Európai Unióban és a világon. Tehát miért is mondtam ezt el? Mert az előbb egy hölgy azt mondta, hogy ő már adott esetben 30 millióért is odaadná élete gyümölcsét, azt a nagyméretű házat. Én pedig arra szólítom fel, hogy még bírja ki egy kicsit, mert ezek az emberek, lehet, hogy nem mi fogjuk ezt megdönteni, és nem tudok egy jobb hasonlatot mondani. Ezek, akik így viselkednek velünk, azok nagyon hamar tökön szúrják magukat. Köszönöm szépen.

**Hozzászóló:** Én gödi lakos vagyok, itt élek a családommal, a gyerekeimmel, engem megdöbbentett az, hogy ez a hivatalos adat, hogy 17 esetben volt büntetés a gyár ellen, mert nem tartja be a jogszabályt a tűzvédelmi rendre vonatkozót. Miért higgyem el azt, hogy a többi jogszabályt be fogja tartani. Mert számomra azt bizonyítja, hogyha valami konzekvensen nem tart be, és nem riad vissza a büntetéstől, akkor miért fogja betartani a többi jogszabályt, és miért kéne megnyugodnom? Főleg annak fényében, hogy milyen bődület mennyiségű, veszélyes anyaggal dolgozik egy ilyen gyár.

**Andor Máté:** Igazából továbbra is ismételni tudom ezzel kapcsolatban magamat, tehát a katasztrófavédelem folyamatos felügyeletet gyakorol a gyár felett, és az ellenőrzéseivel, a szemlékkel biztosítja azt, hogy a jogszabályoknak megfelelően.

**Hozzászóló:** És ha nem tartja be, akkor majd egy egymilliós büntetéssel elintézi?

**Andor Métá:** Ha nem tartja be, akkor mint a jogszabály előírja, azt a büntetési tételt tudjuk neki kiszabni.

**Hozzászóló:** Egy ilyen vagyonnal rendelkező gyárnak az ilyen büntetési tételek nevetségesek.

**Hozzászóló:** Ezer bocsánat, hogy visszajöttem, egy nagyon-nagyon naiv kérdésem lenne, úgy mindannyiukhoz. Arról van szó, hogy nincsenek veszélyes anyagok, nincsen itt senki veszélyben az akkumulátorgyártás miatt. Az elhasznált akkumulátorokat veszélyes hulladéknak gyűjtik. Veszélyes hulladéknak gyűjtik a ceruzaelemeket, akkor egy ilyen mérvű gyárban az akkumulátorok gyártásánál nincsenek veszélyes anyagok, amik veszélyesek, amik veszélyesek a környezetre? Tudom, hogy vannak itt. Nem, ez azért mondtam, hogy naiv kérdés. Bocsánat, a gyárakban mindenhol emberek dolgoznak, ahol tévedés lehet minden. De itt egyszerűen itt a szánkba, ne mondják azt, hogy nem veszélyes ez az üzem. Itt rólam is bebizonyíthatnák, mert be tudnák bizonyítani, hogy én egy 20 éves, gyönyörű nő vagyok. Mindenféle felhozással be tudnák bizonyítani. Itt nem azt kell bizonyítani, hogy mi nem vagyunk veszélyben, mert nagyon jól tudjuk, hogy veszélyben vagyunk. Itt az a kérdés, hogyha ez van, akkor miért akarják velünk megetetni, hogy nem vagyunk veszélyben. Ennyi, bocsánat!

**Hlavács Judit:** Megpróbálok röviden. Azért jöttem ide még egyszer, mert szeretném arra felhívni a figyelmet, itt a Droppa Gyuri kétszer is felszólalt, és szerintem sokan vannak itt, akik esetleg nem tudják, mert vagy fiatalok, vagy nem annyira követték az eseményeket. Pedig mondta, hogy ő a Dunakörnek az elnöke, alapítója. Most azt hisszük, hogy a legtöbb, amit elérhetnénk, hogy a Samsung betartsa a környezetvédelmi szabályokat, és ne veszélyeztessen minket. Így van. Gyuri itt emlegetett mindenféle atomerőműveket, ahelyett, hogy arról beszélt volna, hogy egyszer úgy nézett ki, hogy itt épül Bős-nagymarosnál egy vízlépcső. Minden adott volt hozzá, már a körgát is megépült, megvolt a lakótelep a melósoknak, és volt egy rendszer, ami úgy nézett ki, hogy megdönthetetlen. Soha nem fog változni semmi. Azt szeretném mondani, hogy itt van köztünk az az ember, aki egyébként gödi és a Gödért Egyesületet segíti, akinek azért benne volt a keze abban, hogy Bős-Nagymaros nem épült meg, és Bős-Nagymaros pedig benne volt abban, hogy megdőlt egy rendszer Magyarországon. Úgyhogy azért szerintem ne menjenek haza nagyon nyugodtan innen. Köszönöm.

**dr. Szép Tibor:** Hölgyeim és uraim, szeretném javasolni, hogy tartsunk egy tíz perc szünetet, és utána folytatjuk.

**Róna Péter:** Egy rövid hozzászólást megengedne?

**dr. Szép Tibor:** Természetesen. Nem akarom magába fojtani a szót, nehogy úgy gondolja, mindenki el tudja még mondani a szünet előtt, amit gondol.

**Róna Péter:** Ez egy nagyon rövid hozzászólás.

**dr. Szép Tibor:** Tessék, uram. Parancsoljon.

**Róna Péter:** Róna Péter vagyok, Fótról vegyész üzemmérnök. Negyvenöt évig dolgoztam vegyi üzemekben. Tudom, mit jelent vegyi anyagokkal, veszélyes anyagokkal dolgozni. Tudom, hogy hogy lehet felkészülni nagyon jól egy katasztrófavédelmi, munkavédelmi, környezetvédelmi szemlére. Tehát, hogy lehet átverni a hatóságokat, azt is nagyon jól tudom. De lényeg az, hogy itt, amit elhangzott, azt vettem észre, hogy mind a Pest megyei Katasztrófavédelem, mind a Fővárosi Vízügyi Hatóság, valahogy nem látom, hogy föl lennének készülve, és megfelelően vizsgálnák, és megfelelően járnának el. Úgy mondom, lehet, hogy túlzok egy kicsit, alkalmatlanok a feladatuk ellátására. De ez tényleg csak egy magánvélemény lehet. Valószínűleg nincs igazam, bizonyítsák az ellenkezőjét. A lényeg a kérdésem, hogy esetleg hajlandók-e lennének egy külföldi, egy európai környezetvédelmi és vízügyi hatóságnak kiadni a Samsung költségén, az az, hogy mennyire alkalmas ez a gyár a megfelelő előírások betartására? Be tudják-e tartani így, ahogy most megvan, vagy nem. Nem az előírásokkal van baj, ezzel azt akartam mondani, hanem annak betartatásával. Köszönöm.

**Dr. Szép Tibor:** Javaslom, hogy 19:55-kor folytassuk a közmeghallgatást.

*Szünet*

**Dr. Szép Tibor:** Hölgyeim és uraim, folytatnánk, és először megkérdezném, hogy a biztonsági jelentéshez van-e még kérdés? Először azokat tegyük fel. Ha nincs, akkor elengednénk a katasztrófavédelem képviselőit, a Samsung és a Generisk, és mi magunk maradnánk, úgyhogy egyéb kérdések.

**Hozzászóló:** Volna egy kérdésem. Jó estét kívánok! Azt szeretném megkérdezni a katasztrófavédelemtől és alezredes úrtól és a hölgytől is, hogy földrengés esetén, ami ugye potenciálisan mondjuk 50 vagy 100 évente fordul elő. Hogyha ezek a vegyi anyagok nem tudom, milyen módon vannak tárolva, de ha összekeverednek, hát hogy lehet azt elintézni úgymond katasztrófavédelmi szempontból is, hogy a lakosság ne sérüljön meg? Ennyi kérdésem lenne.

**Korda Eszter:** Kezdem a válaszadást, tehát a földrengés lehetőségét is vizsgáljuk, és egymással össze nem férhető, tehát veszélyes vegyi reakcióra képes anyagokat egymás mellett nem tárolnak. Tehát egy földrengés bekövetkezése esetén is csak olyan anyagok érintkezhetnének egymással, amelyek ilyen reakcióra nem képesek.

**Hozzászóló:** Na most bocsánat, csak annyi, hogy oké, hogy a hypot jobb oldalt tárolom, a savat meg bal oldalt, de földrengés esetén az egy olyan havaria esetén, ahol a csövek eltörhetnek, az épület negyede összedőlhet, megnyílhat a talaj. Tehát tudom, hogy ez abszurdum, de ez egy konstruktív kérdés is, hogy hiszen egy ilyen épületet ezt így kell felépíteni, hogy gyakorlatilag földrengés ellen is biztosítva legyen akkor is, hogy ha összedől.

**Korda Eszter:** Tökéletesen értem a kérdést és jogosnak is gondolom. Itt tűzszakaszokról beszélünk, tűzszakaszon belül egymással össze nem férhető anyagok nincsenek, és igazából tűzszakaszok között sincsen olyan átjárás, hogy egyik anyag a másikra valamilyen nagyon veszélyes reakciót válthatna ki. Az alapanyagoknak és a késztermékeknek a szigorú elválasztásához viszont ragaszkodunk. Ilyen elvek mentén is történik a gyárnak a kialakítása.

**Andor Máté:** Illetve ezt annyival egészíteném ki, hogy tehát a dokumentáció foglalkozik a földrengés kockázatával, értelemszerűen, mint minden más kockázattal, pont az a lényege, hogy meglegyen az, hogy a valószínűséget megvizsgálva mi az, ami jelen környezetben, földrajzi fekvés szerint bekövetkezhet, ezen felül az együtt tárolást, a katasztrófavédelem, a helyszíni vizsgálatai során mindig figyeli, és értelemszerűen, ami nem tárolható együtt anyag, ahogy elmondta a szakértő asszony is, azt vizsgálja és nem engedi annak együtt tárolását.

**Hozzászóló:** Értem, és mennyi gyakorlatilag a vonulási ideje a tűzoltóegységeknek mondjuk egy olyan vihar esetén, amit nem tudom pár évvel ezelőtt például Váctól végigsöpört Dunakeszin, és nem is tudom, 23 tűzoltóautót láttam egy helyen, megáll a közlekedés. Mondjuk egy vihar idején történik egy üzemi baleset, ami súlyos környezeti pusztítással, emberáldozatokkal járhat. Mi a megoldás? Az, hogy például Dunakeszin nincsen. Ugye az egy nagyon nagy létszámú település, azért mondom. Ott nincs tűzoltóság, de még önkéntes se tudtommal. tehát erre mi a megoldás?

**Andor Máté:** Alapvetően az a megoldás, hogy mindamellett, hogy a Samsungnak vannak beépített védelmi rendszerei, ezen felül kötelezve lett létesítményi tűzoltóság létrehozására, tehát elsődleges beavatkozóként a létesítmény-tűzoltóság is beavatkozhat bármilyen helyzetbe, ezt követően pedig a hivatásos egységek veszik át a tűzoltás vagy a műszaki mentésnek a vezetését. Akár viharos idő van, akár nem, ugyanúgy, ahogy a megyében, más területen vagy az ország más területén is, a tűzoltó egységek mindig oda tudnak jutni, ahol a baj van.

**Hozzászóló:** Hát. Helikopterrel nagy vihar esetén a látás zéró, nulla, nem hiszem. Ezt ne haragudjon, de ezt nem tudom. Mennyi a vonulási ideje a váci tűzoltóságnak és az újpesti tűzoltóságnak?

**Andor Máté:** A riasztástól számítva két percen belül mindegyik tűzoltóság elindul értelemszerűen, igen, a forgalomtól is függhet, hogy mennyi idő alatt jutnak ki. De még egyszer hangsúlyozom, a létesítménytűzoltóság addig az ottani állománnyal, a kiképzett állománnyal be tud avatkozni.

**Hozzászóló:** Aha, jó, csak ugye itt az a probléma, hogy mondjuk egy fóti önkéntes, aki földrajzilag talán közelebb van a Samsunghoz, mondjuk 18 perc alatt néztem végig egy vonulását Dunakeszire. Olyan időben, mikor nem volt forgalmi torlódás, és nyár volt, szép látási viszonyok. Tehát hogy a kérdésem tényleg az, hogy átlagosan az újpesti parancsnokságtól és a váci parancsnokságtól hány perc alatt érnek ki? Már úgy, hogy oltanak, tehát minden szer föl van szerelve és stb.

**Andor Máté:** Alapvetően minden szer mindig fel van szerelve. Tehát ugye a málhalista az állandó, amivel elindulnak. Ugye a fótiakat azért nehezebb idekeverni, mert ugye ők nem hivatásos állomány, nekik nem a kétperces riasztástól számított kétperces vonulási idejük van. De mivel pontos számot nem fogok tudni, amit már mondtam is az adott körülményektől függően, de körülbelül 10-15 percen belül minden hivatásos egység ott van.

**Fülöp Zoltán:** Egy kérdés van, amit így egy gödi lakótársunktól kaptam, és kérte, hogy tegyem föl. Az előző biztonsági jelentésben tűzesetre volt egy meglehetősen szépen kirajzolt hatásterület. Ez a hatásterület, ez a mostani anyagból lényegesen kisebb. Erre valami okot, hogyha kaphatnánk.

**Korda Eszter:** Köszönöm a kérdést, és számítottunk is a felmerült kérdésre. Én a bevezetőben is szerettem vagy próbáltam célozni az okra. Az építési engedélyezés során lényegesen nagyobb veszélyes anyag mennyiséget, több felhasználási helyszínre kért és kapott építési engedélyt a cég. A jóval több veszélyes anyag több felhasználási helyen nagyobb hatásterületet okoz. Ez egy tevékenységi engedély. Ebben a pillanatban még kisebb veszélyes anyagmennyiségekkel, és ha kevesebb felhasználási hely, kisebb veszélyes anyag mennyiségekkel kisebb hatásterületet eredményez.

**Andor Máté:** Még annyiban szeretném kiegészíteni, tehát a katasztrófavédelem vizsgálata kiterjed arra is, hogy nemzetközileg elismert szoftveres módon ugye ezeket a számításokat mindig leellenőrizzük.

**Droppa György:** Nem teszem föl kérdés formájában, csak tényként közlöm, hogy a magyar írott történelem folyamán a három legnagyobb földrengés az Almásfüzitőnél, Komáromnál és Dunaharasztiban volt. Az összekötő az a Duna. Ez a legmélyebb pont. Itt várható a legnagyobb földrengés, az utolsó 1956-ban volt, akkor volt árvíz is, meg forradalom is, de földrengés is volt. Köszönöm.

**Dr. Szép Tibor:** Biztonsági jelentéshez van-e további kérdés? Ha nincs, akkor a közmeghallgatást bezárom, elengednénk a katasztrófavédelem munkatársait, és egyéb kérdések, lakossági fórum keretében még a Samsung képviselői és a Generisk képviselői itt maradnak. Köszönöm szépen a katasztrófavédelemnek a részvételét. Viszontlátásra!